**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 9 Σεπτεμβρίου 2019, ημέρα Δευτέρα και ώρα 15.10΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Κύρωση της από 24.07.2019 Π.Ν.Π «Λήψη μέτρων για την αντιμετώπιση άμεσων κινδύνων και αναγκών στις περιοχές της Περιφερειακής Ενότητας Ανατολικής Αττικής που επλήγησαν από τις πυρκαγιές της 23ης Ιουλίου 2018.» (Α' 127), σύσταση και καταστατικό λειτουργίας της εταιρείας "Μάτι Ξανά"».» (2η συνεδρίαση – ακρόαση εξωκοινοβουλευτικών προσώπων).

Στην συνεδρίαση παρέστη ο Υφυπουργός Περιβάλλοντος και Ενέργειας, κ. Δημήτριος Οικονόμου, καθώς και αρμόδιοι υπηρεσιακοί παράγοντες.

Επίσης, στη συνεδρίαση παρέστησαν και εξέθεσαν τις απόψεις τους σύμφωνα με το άρθρο 38 του Κ.τ.Β. οι κ.κ.: Ανδρονίκη Θεοτοκάτου, Πρόεδρος του Ελεγκτικού Συνεδρίου, Γεώργιος Καταπόδης, Πρόεδρος της Ενιαίας Ανεξάρτητης Αρχής Δημοσίων Συμβάσεων(ΕΑΑΔΗΣΥ), Γεώργιος Τράντας, νομικός σύμβουλος ΕΑΑΔΗΣΥ, Γρηγόρης Σταμούλης, Δήμαρχος Μεγαρέων, Ευάγγελος Μπουρνούς, Δήμαρχος Ραφήνας – Πικερμίου, Ανδρέας Γκουγκουλής, Γενικός Γραμματέας Δήμου Ραφήνας – Πικερμίου, Στέργιος Τσίρκας, Δήμαρχος Μαραθώνος, Κωνσταντίνος Θεοτόκης, εκπρόσωπος Συλλόγου Κατοίκων Γεροτσακουλίου, Γεώργιος Γκιώνης, Δήμαρχος Λουτρακίου – Περαχώρας – Αγίων Θεοδώρων, Σπυρίδων Ράτης, εκπρόσωπος Συλλόγου Εθελοντών Δασοπυροσβεστών Αγίων Θεοδώρων, Διονύσιος Γκούτης, μέλος του ΔΣ του Γεωτεχνικού Επιμελητηρίου Ελλάδος (ΓΕΩΤΕΕ), Έμυ Κροκίδη, Πρόεδρος της Συντονιστικής Επιτροπής Συλλόγων και Κατοίκων του Νέου Βουτζά, Νικόλαος Σκουλής, Αντιπρόεδρος, Πέτρος Φράγκος, εκπρόσωπος της Επιτροπής Πληγέντων της περιοχής Κόκκινο Λιμανάκι, Κωνσταντίνος Παπασπύρου και Νίκος Ζαχαριάς, εκπρόσωποι, Βαρβάρα Κασσελούρη, εκπρόσωπος της Συντονιστικής Επιτροπής Κατοίκων - Μάτι Αττικής (ΣΕΚΜΑ), Αλέξανδρος Ανδρονόπουλος και Χρήστος Αναγνώστου, μέλη της ΣΕΚΜΑ, Νικόλαος Σοφιανόπουλος, Πρόεδρος του Συλλόγου Αποκατάστασης Ιδιοκτητών Ακινήτων Γεροτσακουλίου, Βασιλης Κουλουμπής, εκπρόσωπος του Συλλόγου Αποκατάστασης Ιδιοκτητών Ακινήτων Γεροτσακουλίου,Κωνσταντίνος Αθανασίου, εκπρόσωπος της Συντονιστικής Επιτροπής του Οικισμού «Προβάλινθος», Δαμασκηνός Μεντής, Πρόεδρος του ΔΣ του Εργατικού Κέντρου Ανατολικής Αττικής, Γεώργιος Στασινός, Πρόεδρος του ΔΣ του Τεχνικού Επιμελητηρίου Ελλάδος (ΤΕΕ), Αλεξάνδρα Μπαλτσιώτου, Πρόεδρος της Δημοτικής Κοινότητας Κινέττας, Πολύβιος Τσίρκας, Πρόεδρος της Ομοσπονδίας Συλλόγων Οικιστών Κινέττας, Δημήτριος Γκίνος, εκπρόσωπος της Συντονιστικής Επιτροπής Κατοίκων Αμπελούπολης και η Διονυσία(Σούλα) Κανελλοπούλου, Πρόεδρος της Ομοσπονδίας Συλλόγων του Δήμου Μαραθώνα.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ανδριανός Ιωάννης, Βλάχος Γεώργιος, Βολουδάκης Μανούσος-Κωνσταντίνος, Λιάκος Ευάγγελος Γιόγιακας Βασίλειος, Καιρίδης Δημήτριος, Μπουκώρος Χρήστος, Μπουτσικάκης Χριστόφορος – Εμμανουήλ, Ακτύπης Διονύσιος, Δούνια Παναγιώτα (Νόνη), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Καφαντάρη Χαρά, Νοτοπούλου Αικατερίνη (Κατερίνα), Μαμουλάκης Χαράλαμπος, Σκουρολιάκος Παναγιώτης, Σαντορινιός Νεκτάριος, Σπίρτζης Χρήστος, Κατρίνης Μιχαήλ, Πανάς Απόστολος, Γκιόκας Ιωάννης, Βιλιάρδος Βασίλειος, Αβδελάς Απόστολος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Συνεχίζουμε, λοιπόν, σήμερα την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Κύρωση της από 24.07.2019 Π.Ν.Π. "Λήψη μέτρων για την αντιμετώπιση άμεσων κινδύνων και αναγκών στις περιοχές της Περιφερειακής Ενότητας Ανατολικής Αττικής που επλήγησαν από τις πυρκαγιές της 23ης Ιουλίου 2018." (Α' 127), σύσταση και καταστατικό λειτουργίας της εταιρείας "Μάτι Ξανά"».

Σήμερα έχουμε τη δεύτερη συνεδρίαση όπου προβλέπει ακρόαση εξωκοινοβουλευτικών προσώπων. Για το λόγο αυτό, έχουν κληθεί, κυρίες και κύριοι συνάδελφοι, εκπρόσωποι από την Ανατολική Αττική, από τη Δυτική Αττική και από την περιοχή της Κορινθίας, θα δούμε ακριβώς ποιοι έχουν προσέλθει, προκειμένου να καταθέσουν πολύ σύντομα τις απόψεις τους για το υπό συζήτηση νομοσχέδιο.

Θέλω, λοιπόν, να καλωσορίσω όλες και όλους τους εκπροσώπους των φορέων των πληγεισών περιοχών, κυρίως της Ανατολικής Αττικής που είναι οι περισσότεροι σήμερα εδώ. Πρέπει να επισημάνω ότι είναι η πρώτη φορά που η Βουλή των Ελλήνων καλεί εκπροσώπους από την πληγείσα περιοχή να τους δει, να τους ακούσει και να καταγράψει διά ζώσης τις απόψεις τους.

Θα ξεκινήσουμε, λοιπόν, τώρα με τους φορείς. Πρέπει να δώσουμε κάποιες προτεραιότητες που έχουν ζητήσει κάποιοι που πρέπει να αποχωρήσουν. Έτσι η πρότασή μου είναι να ξεκινήσουμε από τους Δημάρχους, ξεκινώντας από το Δήμαρχο Ραφήνας - Πικερμίου, τον κ. Ευάγγελο Μπουρνού. Ο λόγος θα δοθεί για τρία λεπτά. Εάν βεβαίως δεχθεί ερωτήσεις θα ξαναπάρει το λόγο για να απαντήσει στις ερωτήσεις που του έχουν τεθεί. Για να προκύψουν κάποιες διευκρινίσεις θα ξαναπάρει το λόγο, αλλά στην πρώτη τοποθέτηση θα δοθεί ο «σφιχτός» χρόνος των τριών λεπτών, γιατί δεν αποκλείσαμε κανένα φορέα. Όσοι ζήτησαν να έρθουν, όσοι προτάθηκαν, βρήκαν πόρτα ανοικτή, γιατί και το θέμα δεν επιτρέπει αποκλεισμούς, αλλά και γενικά γιατί η νοοτροπία που επικρατεί στην Βουλή είναι, εκπρόσωποι φορέων να προσέρχονται για να καταθέσουν απόψεις στην προσπάθειά μας να ακούσουμε ότι έχουν να πουν, προκειμένου να αποφασίσουμε ότι καλύτερο, ό,τι πιο χρήσιμο για τις περιοχές μας.

Το λόγο έχει ο κ. Μπουρνούς, Δήμαρχος Ραφήνας – Πικερμίου.

**ΕΥΑΓΓΕΛΟΣ ΜΠΟΥΡΝΟΥΣ(Δήμαρχος Ραφήνας – Πικερμίου):** Κύριε Πρόεδρε, σεβαστά μέλη της Επιτροπής, κυρίες και κύριοι εκπρόσωποι των φορέων. Έχω καταθέσει στον κύριο Πρόεδρο από το πρωί ένα υπόμνημα με τέσσερα σημεία, επί του σχεδίου νόμου που θα συζητήσετε. Τα δύο εξ’ αυτών αναφέρονται σχετικά με την παράγραφο 8 του άρθρου 2, όπου προβλέπεται ότι η ανάθεση έργων και υπηρεσιών από την εταιρία, εφαρμόζονται αναλογικά οι διατάξεις του άρθρου 114 του νόμου 4412/2016, περί συνοπτικού διαγωνισμού. Δεν υπάρχει πρόβλεψη στη διατύπωση για «εκπόνηση των μελετών», οπότε προτείνουμε σχετική τροποποίηση, να γίνει λεκτική αυτή η διατύπωση, καθώς επίσης, επειδή πρόκειται η Α.Μ.Κ.Ε. να διαχειριστεί ιδιαιτέρως μεγάλα ποσά δημοσίου χρήματος και για να μην υπάρχουν αιτιάσεις οι οποίες θα φαλκιδεύσουν εκ των προτέρων το έργο αυτής της εταιρίας η οποία έχει να επιτελέσει, πραγματικά, ένα πολύ σημαντικό έργο στην περιοχή. Ζητούμε τη μη συνολική εφαρμογή της παραγράφου 2 του άρθρου 117 που προβλέπει ότι εκτός την δημόσια ανοικτή πρόσκληση και την ανάθεση κατόπιν πρόσκλησης τριών υποψήφιων αναδόχων. Θεωρούμε ότι είναι απαραίτητη για να μην φαλκιδευτεί, όπως είπα, το έργο. Υπάρχει η σχετική διατύπωση που έχει διαβιβαστεί.

Το τρίτο σημείο, γιατί τα δύο πρώτα τα είπα μαζί, έχει σχέση, ότι ζητούμε στο χρονικό διάστημα που θα έχει λειτουργία η Α.Μ.Κ.Ε., αυτή που προβλέπεται από το σχέδιο νόμου, ένα συν ένα έτος, να υπάρξει αυτοδίκαια πρόβλεψη σε καθεστώς έκτακτης ανάγκης να είναι η Δημοτική Ενότητα Ραφήνας - Πικερμίου και η Δημοτική Ενότητα Νέας Μάκρης - Μαραθώνα, διότι όπως προβλέπεται το έργο της θα πρέπει να το συνδράμουμε και προκειμένου να έχουν την αντίστοιχη ευελιξία, ταχύτητα, το προσωπικό, να υπάρχει η πρόβλεψη να μπορεί να αποσπάσει και άλλα θέματα, θα πρέπει να υπάρξει αυτή η πρόβλεψη. Υπάρχει σχετική διατύπωση η οποία προτείνουμε να μπει στο τέλος της παραγράφου 6 του άρθρου 2.

Τέταρτον. Θεωρούμε σκόπιμο να υπάρχει πρόβλεψη ώστε η Α.Μ.Κ.Ε. να δύναται να συνδράμει τους Οργανισμούς Τοπικής Αυτοδιοίκησης, κατόπιν αιτιολογημένης απόφασης της Επιτροπής Οικονομικών του Δήμου για μέτρα ανακούφισης που παίρνει υπέρ των πυροπλήκτων.

Συγκεκριμένα, υπάρχουν αποφάσεις των Δημοτικών μας Συμβουλίων, οι οποίες έχουν μηδενικά τέλη σε όλους τους ανθρώπους που είναι στη πυρόβλητη περιοχή, μηδενικούς λογαριασμούς ύδρευσης. Αυτό, έχει σαν αποτέλεσμα, με διαπιστωμένες πράξεις του παρατηρητηρίου οικονομικής αυτοτέλειας των ΟΤΑ, να είμαστε εκτός προβλέψεων. Αυτό, καθιστά δυσχερή τη σύνταξη τον προϋπολογισμών μας, επομένως, για όσο διάστημα παίρνουμε μέτρα ανακούφισης υπέρ των πυροπλήκτων, να υπάρχει αντίστοιχη πρόβλεψη επιχορήγησης από την ΑΜΚΕ. Υπάρχει σχετική διατύπωση, η οποία προτείνουμε να μπει στο τέλος της της παραγράφου 2β του αρ. 2.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε πολύ. Θα συνεχίσουμε με τον Δήμαρχο Μαραθώνα τον κ. Στέργιο Τσίρκα.

**ΣΤΕΡΓΙΟΣ ΤΣΙΡΚΑΣ (Δήμαρχος Μαραθώνος):** Ευχαριστώ, κύριε Πρόεδρε. Μετά την μεγάλη καταστροφή που περάσαμε πέρσι και είναι και η αιτία που είμαστε σήμερα εδώ, ο δήμος μας πέρασε, όπως έχετε παρακολουθήσει όλοι, στο τελευταίο διάστημα μεγάλες δοκιμασίες με τις αλλεπάλληλες φωτιές και γι' αυτό ήθελα, μέσα εδώ, από τη Βουλή των Ελλήνων, να ευχαριστήσω τη διοίκηση του Υπουργείου Εσωτερικών, την Πολιτική Προστασία και την Περιφέρεια για την άμεση ανταπόκριση και τη μεγάλη οργάνωση που είχαν.

Από κει και πέρα, θα προσπαθήσω να είμαι όσο το δυνατόν πιο σύντομος. Όσον αφορά για την ΑΜΚΕ, αυτό που έχουμε να παρατηρήσουμε, ό,τι το να διαχειριστεί από τα 31 εκατ. μόνο τα 21, αφερούμενων τη δαπάνη για τον ΕΝΦΙΑ, θεωρούμε ότι ο ΕΝΦΙΑ πρέπει να έχει ξεχωριστή χρηματοδότηση και όχι να φύγει από τον κουμπαρά των 31 εκατ.

Εκεί όμως που θέλω να τοποθετηθώ ιδιαίτερα, είναι όσον αφορά για το Ειδικό Χωρικό και συγκεκριμένα, τι έχει προβλεφθεί για τον δασικό χαρακτήρα. Το κομμάτι που αφορά εμάς στο Ειδικό Χωρικό, τουλάχιστον δυόμισι χιλιάδες στρέμματα είναι η οικιστική εκτός σχεδίου περιοχή. Είναι μια περιοχή, που έχει διαμορφωθεί από την δεκαετία του 50, με πράξεις της Διοίκησης και έχουν γίνει όλα τα δίκτυα που προβλεπόταν. Γιατί λέω πράξεις της Διοίκησης; γιατί όπως ξέρετε και εσείς καλύτερα από εμένα, υπάρχει γνωμάτευση του Συμβουλίου της Επικρατείας που λέει, ότι έχει δημιουργηθεί προ του 75 με πράξεις Διοίκησης, π.χ. άδεια οικοδομής, δεν είναι δασικό και αναδασωτέο. Εκεί επάνω, θα θέλαμε και μέσα από αυτό το νομοσχέδιο εάν γίνεται, να προβλεφθεί, ότι οι πράξεις της Διοίκησης δεν είναι μόνο οι άδειες οικοδομής, είναι και οι συναινέσεις του τότε Υπουργείου Γεωργίας, που συναίνεσαν να πωληθούν οι εκτάσεις, είναι και οι συναινέσεις των τότε αρμόδιων υπουργείων που συναίνεσαν για την κατάτμηση, να χωριστούν και να γίνουν οικιστικές περιοχές, είναι τα δίκτυα Δ.Ε.Η., Ο.Τ.Ε., που τότε ήταν όλα δημόσια, όλα αυτά θεωρούμε, ότι πρέπει να προβλεφθούν. γιατί το σημαντικότερο ώστε να προχωρήσει το Ειδικό Χωρικό, απ' ό,τι ξέρω, είναι ο δασικός χαρακτήρας.

Ένα άλλο θέμα που έχουμε παρατηρήσει, όσον αφορά και για την ΑΜΚΕ, είναι όπως είπα και πάλι για τις χρηματοδοτήσεις. Δεν ξέρω αν με παρακολουθήσετε κύριε Πρόεδρε, ότι πρέπει οπωσδήποτε το κόστος του ΕΝΦΙΑ να μην είναι μέσα σε αυτό το αρχικό που είπαμε. Ένα άλλο σημαντικό, είναι όσον αφορά τις αποζημιώσεις για τα σπίτια. Για τα κίτρινα και τα κόκκινα. Στα κίτρινα σπίτια, δίνεται εξαρχής ένα 50% να ξεκινήσουν τις εργασίες, το υπόλοιπο 50%, δίνεται με την περαίωση των εργασιών. Ένα μέσο κόστος αποπεράτωσης ενός κίτρινου σπιτιού απ’ ότι έχουμε δει, είναι περίπου 50 - 60 χιλιάδες. Δηλαδή, παίρνει 30 και τις άλλες 30 πρέπει να τις βάλει από την τσέπη του. Εκεί, δεν ξέρω, μήπως πρέπει να βρεθεί ένας τρόπος, μέσα από αυτή τη διεργασία, απ’ αυτό το νομοσχέδιο, να χρηματοδοτηθούν και αυτές οι περιπτώσεις. Αυτά είχα να προσθέσω, ευχαριστώ κύριε Πρόεδρε.

**ΓΕΩΓΙΟΣ ΒΛΑΧΟΣ (Πρόεδρος της Επιτροπής):** Εμείς ευχαριστούμε κ. Δήμαρχε. Θα συνεχίσουμε με τον Δήμαρχο Μεγαρέων τον κ. Γρηγόρη Σταμούλη.

**ΓΡΗΓΟΡΗΣ ΣΤΑΜΟΥΛΗΣ (Δήμαρχος Μεγαρέων):** Ευχαριστώ πολύ κύριε Πρόεδρε και για την πρόσκληση και για την δυνατότητα που μου δίνετε να μιλήσω και να τοποθετηθώ.

Γνωρίζω, ότι άμεσα σε αυτή την περίπτωση δεν μπορεί να γίνει τίποτα για τον Δήμο Μεγαρέων. Ευελπιστώ, όμως, ότι σύντομα πρέπει να γίνει η αποκατάσταση αυτής της αδικίας, γιατί είναι αλήθεια ότι όταν διαβάσαμε την πνπ, που αναφέρεται στο Μάτι, διαπιστώσαμε με μεγάλη έκπληξη, δυσάρεστη βεβαίως, διότι είμαστε έξω από αυτή την διαδικασία, ενώ είναι γνωστό ότι τον Ιούλιο του 2018, την ίδια μέρα, 23 Ιουλίου, μία τεράστια καταστροφή συνέβη και στην Κινέτα του Δήμου Μεγαρέων. Ίσως και μεγαλύτερη σε έκταση, σε έκταση σίγουρα, γιατί κάηκαν περίπου 60.000 στρέμματα δάσους, 1.000 περίπου σπίτια υπέστησαν από μικρές ζημιές μέχρι ολική καταστροφή και μάλιστα αυτό συνέβη σε ένα δήμο που είχε προηγηθεί μια άλλη φυσική καταστροφή, η πλημμύρα του Νοεμβρίου του 2017 και το Σεπτέμβρη του 2018, 21 και 30 Σεπτεμβρίου, επίσης μία άλλη πλημμύρα, μικρότερης βέβαια έκτασης, αλλά που δημιούργησε αρκετές ζημιές στην Κινέτα, συνέβη στην περιοχή μας και παρόλα αυτά δεν προβλεφθήκαμε να μπούμε κι εμείς στην πνπ.

Ξέρω, ότι τώρα δεν μπορεί να γίνει τροποποίηση. Ευελπιστούμε, ότι θα εκδοθεί πνπ και για το δήμο το δικό μας, διότι οι ζημιές είναι πολύ μεγάλες. Μπορεί να μην είχαμε ανθρώπινα θύματα και βέβαια αυτό είναι τραγικό και οδυνηρό, αλλά νομίζω ότι αυτή η πνπ έρχεται να αποκαταστήσει τα αποτελέσματα της φυσικής καταστροφής, τα φυσικά αποτελέσματα, τις υλικές καταστροφές και γι’ αυτό το λόγο θα έπρεπε και ο Δήμος Μεγαρέων να είναι μέσα σε αυτή την διαδικασία, διότι έχουμε πάρα πολλά προβλήματα να αντιμετωπίσουμε, ιδιαίτερα στις περιοχές που είναι δασικές, παρότι η ανοχή της πολιτείας έχει δημιουργήσει οικισμούς με άδειες κατασκευής ή νομιμοποίηση- διατήρηση των αυθαιρέτων, με οδικά δίκτυα, δίκτυα ηλεκτρικά, τηλεφωνικά, ύδρευσης, δηλαδή όλα τα χαρακτηριστικά ενός οικισμού. Παρόλα αυτά, ένα πολύ μεγάλο ποσοστό των κατεστραμμένων σπιτιών δεν μπορούν να βγάλουν άδειες. Επίσης, οι άδειες που δίνονται για τις επισκευές, δίδονται με πολύ αργό ρυθμό, μέχρι στιγμής περίπου 50 άδειες επισκευών έχουν δοθεί. Είναι ελάχιστος ο αριθμός, τα προβλήματα τεράστια και νομίζω, ότι πρέπει άμεσα να ληφθεί μέριμνα και για τη περιοχή μας, με τρόπο που να αποκαθιστά τις φυσικές καταστροφές και να διευκολύνει τους ανθρώπους που έχουν πληγεί και είναι σε μεγάλη εκκρεμότητα.

Η περίοδος για την επιδότηση του ενοικίου λήγει, αλλά άδειες για κατασκευή σπιτιών και επισκευές κ.λπ. δεν δίνονται. Άρα, θα υπάρχει τεράστιο πρόβλημα.

Επίσης, υπάρχει και εκεί ένας μεγάλος χώρος, που έχει νοικιάσει ο δήμος για να αποτεθούν οι κορμοί των καμένων δέντρων, έχουν δημιουργήσει μία κατάσταση η οποία χρειάζεται καθαρισμό, διότι έχουν μείνει πολλά υπολείμματα και χρειάζεται καθαρισμός.

Άμεσα πρέπει, οπωσδήποτε, να καθαριστούν τα ρέματα. Να δοθεί οικονομική βοήθεια για αποκατάσταση του περιβάλλοντος χώρου των πληγεισών οικιών.

Νομίζω, ότι αυτά είχα να πω κύριε Πρόεδρε προς το παρόν και αν υπάρχουν ερωτήσεις.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ναι, κύριε Δήμαρχε. Πρέπει να πω, ότι στο πνεύμα που κι εσείς τοποθετηθήκατε, κινήθηκε και η Επιτροπή μας, και μετά από πρόταση συναδέλφου, κληθήκατε σήμερα εδώ, πράγματι, αναγνωρίζοντας το πρόβλημα.

Το λόγο έχει ο κ. Γκιώνης.

**ΓΕΩΡΓΙΟΣ ΓΚΙΩΝΗΣ (Δήμαρχος Λουτρακίου – Περαχώρας – Αγίων Θεοδώρων):** Κύριε Πρόεδρε, σας ευχαριστούμε πολύ για το κάλεσμα σήμερα εδώ στα έδρανα της Βουλής, για να μπορέσουμε να πούμε κι εμείς το δικό μας άγχος που έχουμε.

Εάν είναι δυνατόν μέσα σε αυτό συμπληρώνοντας τον Δήμαρχο των Μεγαρέων, μέσα σε αυτό το νομοσχέδιο ή οτιδήποτε άλλο, να μπορέσουμε να μπει και ο Δήμος Λουτρακίου - Περαχώρας - Αγίων Θεοδώρων.

Η φωτιά ξεκίνησε την ημέρα από την Κινέτα, πέρασε στους Αγίους Θεοδώρους και έφτασε μέχρι τα διυλιστήρια της Motor Oil. Πραγματικά υπάρχουν πάρα πολλές ζημιές, μεγάλες καταστροφές στη δική μας περιοχή και θα θέλαμε χωρίς να κουράσω για τους ίδιους λόγους που αναφέρθηκαν και οι προηγούμενοι δήμαρχοι, αλλά ειδικά ο δήμαρχος Μεγαρέων, για τον ίδιο λόγο να μπορέσουμε να συμπεριληφθούμε και εμείς σε αυτήν την απόφασή σας. Έχουμε αρκετά προβλήματα, δημιουργήθηκαν και τεράστια προβλήματα όντως και με τις πλημμύρες του Σεπτεμβρίου μετά τις φωτιές και μας έχουν δημιουργηθεί τεράστια προβλήματα, γενικότερα στο δήμο μας, ειδικά όμως στην περιοχή των Αγ. Θεοδώρων. Θέλω να σας ευχαριστήσω, δεν θέλω να κουράσω το Σώμα απλούστατα θέλω να το δείτε με ένα θετικό μάτι. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής) :** Το λόγο έχει η κυρία Θεοτοκάτου.

**ΑΝΔΡΟΝΙΚΗ ΘΕΟΤΟΚΑΤΟΥ (Πρόεδρος του Ελεγκτικού Συνεδρίου) :** Ευχαριστώ πολύ κύριε Πρόεδρε. Καλησπέρα σας. Όσον αφορά το ουσιαστικό μέρος των διατάξεων, δεν νομίζω ότι έχω πάρα πολλά να πω. Θα επικεντρωθώ μόνο σε ορισμένα τυπικά νομικά ζητήματα, τα οποία έχω εντοπίσει. Αντιλαμβάνομαι ότι πρέπει να ληφθούν άμεσα υποστηρικτικά και ανακουφιστικά μέτρα για τις πληγείσες περιοχές, γιατί αν ακολουθηθούν οι διαδικασίες ανάθεσης των οικείων διατάξεων, οι οποίες είναι ιδιαίτερα χρονοβόρες, θεωρώ ότι θα προκαλέσουν μεγαλύτερα προβλήματα. Ενόψει όλων αυτών των παρεκκλίσεων που διάβασα όσον αφορά από τις κείμενες διατάξεις, για τις δημόσιες συμβάσεις, πρέπει να επισημάνουμε ότι χρειάζεται ιδιαίτερη προσοχή δηλαδή να τηρηθεί η διαφάνεια στις αναθέσεις και να επιδιωχθεί υγιής ανταγωνισμός με κανόνες χρηστής δημοσιονομικής διαχείρισης. Οι αρχές της διαφάνειας θα μπορούσαν να τηρηθούν με την παρέκκλιση των διατάξεων 4412, όπως αναφέρεται στο άρθρο 2 παρ. 8 όσον αφορά τις διαδικασίες ανάθεσης πλην όμως, τόσο στην αιτιολογική έκθεση όσο και στο κείμενο του νόμου αναφέρεται ότι δεν υπόκεινται οι συμβάσεις στον προληπτικό έλεγχο του Ελεγκτικού Συνεδρίου. Όπως γνωρίζουν οι περισσότεροι, ο προληπτικός έλεγχος πλέον δεν υφίσταται στους φορείς της Γενικής Κυβέρνησης, επομένως, πρέπει να διευκρινιστεί αν αφορά τον προσυμβατικό έλεγχο των συμβάσεων μεγάλης οικονομικής αξίας ή τον προληπτικό έλεγχο, ο οποίος δεν υφίσταται, επομένως η διάταξη έχει ένα τυπικό πρόβλημα. Εάν μιλάμε για τον προσυμβατικό έλεγχο, θεωρώ ότι υπάρχει πρόβλημα με τη συμβατικότητα, διότι ο προσυμβατικός έλεγχος είναι και μια πρόνοια και για την προστασία των ανθρώπων που θα ασκήσουν διοίκηση και νομίζω ότι ήταν άστοχο να πούμε, ναι μεν να εφαρμοστεί το 117 άρθρο, εγώ συμφωνώ να εφαρμοστούν οι συνοπτικές διαδικασίες, διαφωνώ βέβαια ως προς τη μη άσκηση προσυμβατικού ελέγχου. Ο προσυμβατικός έλεγχος, κυρίως στις συμβάσεις μεγάλης οικονομικής αξίας, νομίζω ότι δεν είναι χρονοβόρος και οι διαδικασίες είναι εντός μηνός. Δηλαδή, δεν είναι ο προσυμβατικός έλεγχος αυτός που θα διευρύνει χρονικά τις διαδικασίες. Ένα άλλο ζήτημα που έχω εντοπίσει, είναι ήσσονος σημασίας αυτό, όσον αφορά τη διοίκηση, το Δ.Σ. της εταιρείας το βλέπω 14μελές. Συνήθως είναι περιττός ο αριθμός των μελών του Δ.Σ. και βέβαια υπάρχει η πρόνοια ότι η ψήφος του Προέδρου μπορεί να είναι διπλή σε περίπτωση ισοψηφίας, γιατί και στην απαρτία είδα ότι είναι 8 άτομα, αλλά καλό είναι να είναι περιττός ο αριθμός. Αλλά το μείζονος σημασίας ζήτημα που έχω εντοπίσει είναι το γεγονός ότι δεν μπορεί δικαστής με βάση το άρθρο 89 του Συντάγματος, δεν είναι δυνατόν δικαστικός λειτουργός σε βαθμό Εφέτη, όπως Πάρεδρος, να είναι στο Δ.Σ. αυτής της εταιρείας. Αυτή η εταιρεία θα διαχειριστεί δημόσιο χρήμα, ανεξάρτητα από οτιδήποτε. Βλέπω ότι το Δ.Σ. θα διαχειριστεί το σχέδιο δράσεων, θα εγκρίνει τις δράσεις και τις δαπάνες που προτείνουν τα Υπουργεία και οι ΟΤΑ και Β’ βαθμού, θα εντέλλεται προς τον Υπουργό Οικονομικών για πληρωμές προς τους φορείς. Η εταιρεία αυτή θα λειτουργεί σύμφωνα με τους κανόνες της ιδιωτικής οικονομίας. Η ανάθεση μελετών έργων υπηρεσιών κ.λπ.. το Δ.Σ. θα συμβάλλεται.

Αυτό δεν συνάδει με τη δικαστική ιδιότητα, επομένως δεν μπορεί να μετέχει στο Δ.Σ. της εταιρίας, πάρεδρος και θεωρώ, ότι είναι αμφίβολη και η συμμετοχή υπαλλήλου του Ελεγκτικού Συνεδρίου σε βαθμό διευθυντή, όπου στην αρχή θα μπορούσα να σκεφτώ ότι μπορεί να συμμετέχει, τώρα όμως απορρίπτω και αυτή τη δυνατότητα συμμετοχής, δεδομένου ότι το Ελεγκτικό Συνέδριο σε περίπτωση που κρίνει ότι η συγκεκριμένη εταιρεία είναι μέσα στους φορείς ελεγκτικού ενδιαφέροντός της, να ασκήσει έλεγχο. Επομένως, δεν είναι δυνατόν ελεγκτής και ελεγχόμενος και με βάση το Σύνταγμα, αλλά και με βάση τα διεθνή ελεγκτικά πρότυπα, να συνδέονται ως προς τις αρμοδιότητές τους. Δεν έχω κάτι άλλο να προσθέσω σε σχέση με όλα αυτά.

Βεβαία, βλέποντας τη Γενική και την Ειδική Έκθεση του Γενικού Λογιστηρίου του Κράτους, είδα ότι η εταιρεία αυτή θα διαχειριστεί και δημόσιο χρήμα, προερχόμενο είτε από τον κρατικό προϋπολογισμό είτε από τον προϋπολογισμό της Περιφέρειας.

Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εμείς σας ευχαριστούμε πολύ, κυρία Θεοτοκάτου. Θα συνεχίσουμε με τον κ. Γεώργιο Καταπόδη, Πρόεδρο της Ενιαίας Ανεξάρτητης Αρχής Δημοσίων Συμβάσεων.

Το λόγο έχει ο κύριος Καταπόδης.

**ΓΕΩΡΓΙΟΣ ΚΑΤΑΠΟΔΗΣ (Πρόεδρος της Ενιαίας Ανεξάρτητης Αρχής Δημοσίων Συμβάσεων (ΕΑΑΔΗΣΥ)):** Σας ευχαριστώ πολύ, κύριε Πρόεδρε.

Αξιότιμα μέλη της Επιτροπής θα ήθελα να μου επιτρέψετε να πω μόνον δύο λόγια, πρώτα απ' όλα, για την θεσμική παρουσία της ΕΑΑΔΗΣΥ. Η ΕΑΑΔΗΣΥ δεν καλείται κανονικά στις Επιτροπές της Βουλής και ειδικά στην Επιτροπή Παραγωγής και Εμπορίου, γιατί σύμφωνα με τον ιδρυτικό της νόμο η ΕΑΑΔΗΣΥ καλείται να παράσχει απλή γνώμη επί των σχεδίων νόμων, όταν έχουν διατάξεις που αφορούν δημόσιες συμβάσεις.

Για το λόγο αυτό, κύριε Πρόεδρε, σας έχουμε προσκομίσει και υπόμνημα, το οποίο συντάξαμε και περάσαμε από το συμβούλιο την Παρασκευή και το έχω προσκομίσει την Επιτροπή σας και για χρίσει των μελών σας, όπου έχουμε συνάψει εκεί και τρεις γνώμες που έχουμε εκδώσει για τα θέματα της ανωτέρας βίας, γιατί είχε γίνει επίκληση ότι όταν υπάρχει θέμα ανωτέρας βίας, η ΕΑΑΔΗΣΥ δεν έχει αρμοδιότητα.

Επιτρέψτε μου να επισημάνω το εξής. Ότι η αρμοδιότητα της ΕΑΑΔΗΣΥ σε θέματα ανωτέρας βίας, είναι για τα θέματα της διαπραγμάτευσης. Στα θέματα των νόμων, δεν τίθεται εάν υπάρχει θέμα ανωτέρας βίας ή όχι, η αρμοδιότητα είναι συγκεκριμένη και ξεκάθαρη και θεωρούμε ότι είναι κομβικό σημείο και έχει θεσπιστεί, κυρίως γιατί είναι ένας εκ των πυλώνων -ας πούμε- της μεταρρύθμισης του Ελληνικού Συστήματος Δημοσίων Συμβάσεων. Πιστεύουμε ότι βοηθάμε και ενισχύουμε την νομοθετική πρωτοβουλία με αυτή την παρέμβασή μας.

Βεβαίως ως προς αυτό, θα ήθελα να σας υπενθυμίσω ότι ούτε το 2018 με την ΠΝΠ/2018, ούτε με τον εφαρμοστικό της νόμο, είχε ζητηθεί η γνώμη της ΕΑΑΔΗΣΥ, οπότε τουλάχιστον σήμερα μπορούμε να εκφράσουμε κάποια πράγματα.

Σε ό,τι αφορά τις διατάξεις του νόμου, επί της ουσίας γενικά οι παρεκκλίσεις μπορεί να μην είναι επιθυμητές, αλλά προβλέπονται και υπάρχει η δυνατότητα να υπάρχουν παρεκκλίσεις, κυρίως στο Ευρωπαϊκό Δίκαιο γίνεται επίκληση θεμάτων δημόσιας υγείας, δημόσιας ασφάλειας και τα λοιπά, προβλέπουν τη δυνατότητα εξαιρέσεων και η Συνθήκη για τη λειτουργία της Ε.Ε., όπως π.χ. με το άρθρο 36 που προβλέπει για λόγους δημοσίας ηθικής, δημόσιας τάξης, δημόσιας ασφάλειας, προστασίας της υγείας και τα λοιπά εξαιρέσεις από τους κανόνες εσωτερικής αγοράς, αλλά και η Κοινοτική Οδηγία στη σκέψη 41 για τις δημόσιες συμβάσεις, επίσης προβλέπει τη δυνατότητα παρεκκλίσεων. Βεβαίως οι παρεκκλίσεις, επειδή είναι παρεκκλίσεις και επειδή είναι εξαιρετικά καθεστώτα, πρέπει να ερμηνεύονται στενά και αυτό είναι πάγια και νομολογία του ΔΕΕ και είναι και πάγια Αρχή του Δικαίου, δεν πρέπει να γίνεται ευρεία και εκτεταμένη. Αυτό είναι λίγο πολύ το πλαίσιο.

Οι διατάξεις που εγείρουν κάποια θέματα αντί-συμβατότητας με το Δίκαιο των δημοσίων συμβάσεων ειδικότερα και όχι γενικά του Ευρωπαϊκού Δικαίου, είναι το άρθρο 3 της ΠΝΠ, το άρθρο τρίτο που προβλέπει την κατά παρέκκλιση κάθε κείμενης νομοθεσίας ανάθεση συμβάσεων από το ΤΕΕ.. Επάνω σε αυτό θα ήθελα να κάνω μια επισήμανση, η οποία είναι πάρα πολύ ουσιώδης. Όταν μιλάμε για παρεκκλίσεις κάτω από τα κοινοτικά όρια, δεν υπάρχει πρόβλημα καταρχήν, γιατί κάτω από τα κοινοτικά όρια ο εθνικός νομοθέτης μπορεί να νομοθετήσει κατά το δοκούν, εφόσον είναι κυρίαρχο όργανο και ειδικά η Βουλή, αλλά πάνω από τα κοινοτικά όρια, υπάρχει θέμα και υπάρχει θέμα συμβατότητας με το Ευρωπαϊκό Δίκαιο και το Δίκαιο της Ε.Ε..

Δεν έχω κάτι άλλο να προσθέσω, κύριε Πρόεδρε, σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εμείς σας ευχαριστούμε πολύ, κύριε Καταπόδη. Θα πρέπει να πούμε ότι ο κ. Καταπόδης κατέθεσε υπόμνημα το οποίο σε λίγη ώρα θα φτάσει σε όλα τα mail των συναδέλφων και των Υπουργών και θα ήθελα να ρωτήσω και την κυρία Θεοτοκάτου, εάν όλα όσα μας είπατε υπάρχουν ως υπόμνημα ή όποιος άλλος φορέας έχει υπόμνημα και δεν μας το έχει καταθέσει, μπορεί να το παραδώσει στη γραμματεία της Επιτροπής και εμείς θα το διανείμουμε σε όλα τα μέλη και σε όλους τους αρμόδιους φορείς.

Το λόγο έχει ο κ. Στασινός.

**ΓΕΩΡΓΙΟΣ ΣΤΑΣΙΝΟΣ (Πρόεδρος του Δ.Σ. του Τεχνικού Επιμελητηρίου Ελλάδος (ΤΕΕ))**: Κύριε Πρόεδρε, ευχαριστώ πολύ για την πρόσκληση.

Θέλω να πω, ότι είναι μια χρυσή ευκαιρία για τη χώρα και για την κυβέρνηση, και για την αντιπολίτευση και για όλα τα κόμματα να δείξουν μια ενότητα σε έναν κοινό στόχο να αποκατασταθεί η κανονικότητα στο Μάτι.

Σε αυτή την προσπάθεια το ΤΕΕ και εγώ προσωπικά θα είμαστε συμπαραστάτες της πολιτείας, όπως είναι ο ρόλος μας με κάθε δυνατότητα που έχουμε και με όλες μας τις δυνάμεις.

Καταρχήν, θα ήθελα να πω αυτό και σύμφωνα με τη νομοθεσία θα κινηθούμε σε αυτό το πλαίσιο, έτσι ώστε να επιτύχουμε το σκοπό ο οποίος μας έχει ανατεθεί από την πολιτεία να τελειώσουμε το ειδικό χωρικό σχέδιο στο χρόνο που προβλέπεται.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Το λόγο έχει ο κ. Γκούτης.

**ΔΙΟΝΥΣΙΟΣ ΓΚΟΥΤΗΣ (Μέλος του Δ.Σ. του Γεωτεχνικού Επιμελητηρίου Ελλάδος (ΓΕΩΤΕΕ)**: Καλησπέρα, κύριε Πρόεδρε.

Καταρχάς, να σας ευχαριστήσω για την πρόσκληση του Γεωτεχνικού Επιμελητηρίου Ελλάδος στην κύρωση της Πράξης Νομοθετικού Περιεχομένου. Θεωρούμε πάρα πολύ σημαντική την πρωτοβουλία, ώστε να μπορέσουμε επιτέλους να προχωρήσουμε στην αποκατάσταση των προβλημάτων που άφησε η καταστροφική πυρκαγιά και να άρουμε, κυρίως, και τους κινδύνους.

Γι' αυτό το λόγο και εμείς σαν θεσμοθετημένος σύμβουλος της πολιτείας σε θέματα προστασίας του φυσικού περιβάλλοντος συμμετέχουμε στην Επιτροπή που δημιούργησε το Τεχνικό Επιμελητήριο Ελλάδος για τη σύνταξη του ειδικού χωρικού σχεδίου, καθώς και στην Επιτροπή που συνέστησε προσφάτως ο Γενικός Γραμματέας Φυσικού Περιβάλλοντος και Υδάτων κ. Αραβόσης για να λύσουμε θέματα των δασικών χαρτών.

Σε αυτό το σημείο θα ήθελα να αναφέρω, ότι για να μπορέσουμε να δημιουργήσουμε ένα σωστό ειδικό χωρικό σχέδιο και αυτό να μπορέσει να έχει εφαρμογή θα πρέπει ίσως να γίνουν κάποιες αλλαγές στο νομικό πλαίσιο.

Το σημαντικότερο είναι το εξής: Στην περιοχή της Ανατολικής Αττικής έχει δημιουργηθεί ένας δασικός χάρτης, ο οποίος στηρίχτηκε στο δασικό χάρτη του 1983 με βάση το ν.248/1976. Με βάση τις τεχνικές προδιαγραφές που είχαν βγει τότε, ο ανάδοχος ήταν υποχρεωμένος να φτιάξει το σημερινό δασικό χάρτη χωρίς καμία παρέκκλιση από το χάρτη του 1983.

Αυτό σημαίνει, ότι η εικόνα που έχουμε τώρα για το τι είναι δασικό και τι δεν είναι δασικό με βάση τη νομοθεσία στην περιοχή της Ανατολικής Αττικής δεν ανταποκρίνεται στην πραγματικότητα, έχουμε κάποιες παρεκκλίσεις.

Επομένως, για να διευκολύνουμε και τον χαρακτηρισμό των εκτάσεων προτείνουμε να γίνει μια αναθεώρηση, μια επικαιροποίηση, η οποία μπορεί να γίνει πάρα πολύ γρήγορα, του δασικού χάρτη, με βάση τις αεροφωτογραφίες του 1975 και μετά, ώστε να έχουμε την πλήρη διαχρονική κάλυψη γης και μορφές γης ως προς τα δασικά.

Επίσης να αναφέρω, ότι θα πρέπει να πραγματοποιηθεί, κατά τη γνώμη μας, ένας προσδιορισμός του ισοζυγίου πρασίνου στην περιοχή. Μιλάμε για μια πολύ μεγάλη καταστροφή, η οποία είχε σαν αποτέλεσμα χιλιάδες στρέμματα δασικής φύτευσης να καταστραφούν.

Επομένως, θα πρέπει μετά από μια ολοκληρωμένη μελέτη αναδάσωσης, η οποία θα εκπονηθεί από αρμόδιο δασολόγο να προσδιοριστεί ποιο είναι το ισοζύγιο πρασίνου, πόσο ποσοστό φύτευσης καταστράφηκε και πρέπει ουσιαστικά αυτό να αναδασωθεί, κατά την άποψή μας, σε τριπλάσιο ποσοστό, ώστε να έχουμε ένα θετικό περιβαντολογικό αποτύπωμα και προφανώς με μια κατάλληλη χωροθέτηση, η οποία θα συνάδει με το ειδικό χωρικό σχέδιο.

Δύο ακόμα τελευταία θέματα, όπου πρέπει να ληφθεί πρόβλεψη και μνεία. Έχουν γίνει κάποια πράγματα όσον αφορά την αντιπλημμυρική προστασία, διότι η καταστροφή όλου αυτού του πρασίνου γενικότερα δημιουργεί πρόβλημα στην απορροή των υδάτων με αποτέλεσμα να έχουμε πλημμυρικό κίνδυνο. Ένα πολύ σημαντικό θέμα, το οποίο, δυστυχώς, έχει λίγο υποβαθμιστεί και είναι η ευστάθεια των πρανών κατά μήκος του παραλιακού μετώπου, τα οποία, ήταν πριν καλυμμένα με πράσινο. Αυτό το πράσινο, πλέον, δεν υπάρχει πια, αφού η φωτιά σταμάτησε πάνω στη θάλασσα, με αποτέλεσμα να έχει επηρεαστεί η ευστάθειά τους.

Κλείνω μία αστοχία, η οποία έχει, κατά τη γνώμη μας, η Π.Ν.Π. είναι ότι όσον αφορά την ΑΜΚΕ στο Δ.Σ. δεν προβλέπεται εκπρόσωπος του Γεωτεχνικού Επιμελητηρίου Ελλάδος. Είναι σίγουρος και εσείς, κύριε Πρόεδρε, σαν γεωπόνος και μέλος του Δ.Σ., αλλά και οι αγαπητοί συνάδελφοι, ο κ. Αραχωβίτης, σαν γεωπόνος και ο κ. Απόστολου, σαν δασολόγος, θα σας να βεβαιώσουν ότι απ' τη στιγμή που μιλάμε για μία αναβάθμιση του υποβαθμισμένου περιβάλλοντος, η παρουσία εκπροσώπου του Γεωτεχνικού Επιμελητηρίου, του οργάνου, το οποίο, εκπροσωπεί τους γεωπόνους, δασολόγους, γεωλόγους, κτηνίατρους και ιχθυολόγους της Ελλάδος κρίνουμε ότι είναι απαραίτητη. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ ( Πρόεδρος της Επιτροπής):** Σας ευχαριστούμε και εμείς.

Το θέμα που είπατε, δεν είναι συντεχνιακό, ποιος μπορεί να βοηθήσει, αλλά είναι θέμα τι χρειάζεται, είναι η αναγκαιότητα, ποιος γνωρίζει τι, γιατί γυρίζουμε γύρω γύρω - τώρα βλέπετε ότι και πάλι ερχόμαστε στο 1975 και στις περίφημες αεροφωτογραφίες - κυνηγάμε την «ουρά μας» και λέμε τα ίδια.

Τον λόγο έχει ο κ. Μεντής.

**ΔΑΜΑΣΚΗΝΟΣ ΜΕΝΤΗΣ (Πρόεδρος του ΔΣ του Εργατικού Κέντρου Ανατολικής Αττικής):** Καλησπέρα σε όλους σας. Καταρχήν, κύριε Πρόεδρε, να ευχαριστήσουμε την Επιτροπή που μας δίνει την ευκαιρία να πούμε και εμείς δύο λόγια για ένα πολύ σημαντικό θέμα, όπως είναι αυτό που συζητάμε σήμερα, για την πραγματικά μεγάλη τραγωδία στο Μάτι. Μία τραγωδία, που όσοι ζούμε στην περιοχή και εργαζόμαστε εκεί, την ζήσαμε πολύ έντονα το καλοκαίρι του 2018.

Το Εργατικό Κέντρο Ανατολικής Αττικής με ανακοίνωσή του από την πρώτη μέρα κάλεσε τα μέλη των συνδικάτων και των σωματείων του να πάρουν μέρος στην κατάσβεση της πυρκαγιάς. Από την επόμενη κιόλας μέρα ανέλαβε μία πολύ μεγάλη πρωτοβουλία, να οργανώσει την αλληλεγγύη των εργαζομένων και των συνδικάτων από όλη τη χώρα, η οποία ήταν πραγματικά συγκλονιστική. Νομίζουμε ότι με παραδειγματικό τρόπο και χωρίς τα μέσα που έχουν οι μηχανισμοί του κράτους, οι δήμοι, οι περιφέρειες κ.λπ. το Εργατικό Κέντρο Λαυρίου και Ανατολικής Αττικής έδρασε από την πρώτη στιγμή, για να απαλύνει όσο είναι δυνατόν τον πόνο των ανθρώπων, που μέσα σε λίγη ώρα έχασαν τα πάντα, πολλοί από αυτούς αγαπημένα τους πρόσωπα, συγγενείς και φίλους. Νομίζουμε ότι συμβάλαμε μαζί και με άλλους φορείς στο να βρουν ένα στήριγμα όλοι αυτοί οι συνάδελφοι τις δύσκολες αυτές ώρες. Αυτό το θεωρήσαμε καθήκον μας και γι' αυτό δώσαμε τον καλύτερο εαυτό.

Να θυμίσω εδώ ότι, υπάρχουν πυρόπληκτοι, οι οποίοι είναι και μέλη των συνδικάτων, του Εργατικού Κέντρου κ.λπ. και έχουμε μάθει από πρώτο χέρι τις εξελίξεις. Αυτό που θα πρέπει να γίνει το επόμενο διάστημα και είναι το μόνο σίγουρο και το επόμενο βήμα που έκανε το Εργατικό Κέντρο Ανατολικής Αττικής ήταν η διεκδίκηση, ώστε να αποζημιωθούν στο 100% όλοι αυτοί που επλήγησαν στην περιοχή. Φυσικά να καθαριστεί η περιοχή, η οποία ακόμα βλέπουμε σε τι κατάσταση είναι, η ανάπλασή της, όπως προβλέπει και η Πράξη Νομοθετικού Περιεχομένου που έρχεται τώρα να συζητήσουμε.

Όλα αυτά, όμως, για εμάς πρέπει να είναι ευθύνη του κράτους. Νομίζουμε ότι πρέπει να είναι ευθύνη του κράτους και γι' αυτό λέμε ότι η Πράξη Νομοθετικού Περιεχομένου, η σύσταση της εταιρίας αυτής, είναι προς αρνητική κατεύθυνση. Νομίζουμε ότι προσπαθεί να καλύψει αυτό που ο κρατικός μηχανισμός πρέπει να έχει ως προτεραιότητα, ώστε η περιοχή να βρει πάλι τη ζωή που της αρμόζει. Εμείς σε κάθε περίπτωση θα είμαστε δίπλα σε αυτούς τους ανθρώπους, αυτό είναι το καθήκον του Εργατικού Κέντρου Ανατολικής Αττικής και θα διεκδικήσουμε αυτά που τους αρμόζουν. Σας ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ ( Πρόεδρος της Επιτροπής):** Σας ευχαριστούμε και εμείς.

Τον λόγο έχει η κυρία Κροκίδη.

**ΕΜΥ ΚΡΟΚΙΔΗ (Πρόεδρος της Συντονιστικής Επιτροπής Συλλόγων και Κατοίκων του Νέου Βουτζά):** Κύριε Πρόεδρε, όλοι Μάτι είμαστε πλέον στην περιοχή αυτή.

Αξιότιμε κύριε Πρόεδρε, αξιότιμοι κύριοι εκπρόσωποι της Κυβέρνησης και της Αντιπολίτευσης, κατοικώ στο Νέο Βουτζά και είμαι υπεύθυνη της Συντονιστικής Επιτροπής Συλλόγων και Κατοίκων, καθώς και του Διατοπικού Συμβουλίου όλων των περιοχών, που επλήγησαν από τη φονική πυρκαγιά της 23ης Ιουλίου του 2018.

Το Συμβούλιο αυτό συγκροτήθηκε πρόσφατα με αφορμή την εκπροσώπησή μας στην ΑΜΚΕ και θα έλεγα ότι είναι ένα πρώτο θετικό αποτέλεσμα για την από κοινού επίλυση των προβλημάτων μας.

Θέλουμε, καταρχήν να σας ευχαριστήσουμε για την πρόσκληση και την απόφασή σας να μας καλέσετε, ενώ δεν είθισται σε συζήτηση νομοσχεδίου που αφορά πράξη νομοθετικού περιεχομένου. Αυτό είναι προφανές ότι καταδεικνύει την πολιτική βούληση όλων των πλευρών, Κυβέρνησης και Αντιπολίτευσης, να μας ακούσουν και να δοθούν λύσεις αποκατάστασης στα τεράστια προβλήματα των ανθρώπων, που έως τον Ιούλιο 2018 κατοικούσαν σε ένα από τα ωραιότερα κομμάτια της Ανατολικής Αττικής.

Την ίδια κοινή πολιτική βούληση σάς είχαμε ζητήσει από την πρώτη στιγμή τις εθνικής τραγωδίας, με τους περισσότερους από 100 νεκρούς, τα 15.000 στρέμματα καμένης γης, τους 53 ζωντανούς νεκρούς - εγκαυματίες, τα περισσότερα από χίλια κατεστραμμένα σπίτια και την ίσως ανεπανόρθωτη ζημιά στο περιβάλλον. Σας είχαμε παρακαλέσει να σταθείτε στα προβλήματά μας, χωρίς διάθεση πολιτικής εκμετάλλευσης και αντιπαράθεσης και το κάνατε. Ακριβώς το ίδιο ζητάμε από όλα τα κόμματα και τώρα, γιατί για εμάς το δράμα που βιώνουμε τους τελευταίους 14 μήνες δεν έχει ούτε χρώμα, ούτε κόμμα.

Θα ήθελα σε αυτό το σημείο να σας πω, ότι για τα ειδικότερα θέματα, που αφορούν στην υγεία, τη συλλογή του αμιάντου, την αποκατάσταση των σπιτιών, τη δενδροφύτευση, τον καθαρισμό, την υλοτόμηση, αλλά και τις προτεινόμενες από εμάς διατάξεις για αλλαγή, ήδη σας τις έχουμε καταθέσει, ως υπόμνημα, αλλά θα αναλάβει και κάθε συνάδελφος, συντοπίτης από τις άλλες περιοχές και φορείς να τα αναπτύξει.

Το μόνο που θέλω να πω ως γενική αρχή, για να μπορέσω να ανταποκριθώ στο χρόνο που μας δίνεται και να είμαι συνεπής, είναι ότι ομόθυμη απόφαση και θέση μας, πως όλα τα σπίτια που κάηκαν πρέπει να ξαναχτιστούν, εκτός από εκείνα που αποτελούν καραμπινάτες περιπτώσεις παρανομίας.

Επίσης, επειδή άκουσα κάποιες αναφορές και στους χάρτες, διότι είναι απαραίτητο να λυθεί το θέμα αυτό, το Τεχνικό Επιμελητήριο είχε πει πως η πρόταση που θα γίνει για το ειδικό χωρικό θα στηριχτεί στους χάρτες του 1945, κάτι το οποίο είχαμε ήδη συμφωνήσει. Τώρα άκουσα την πρόταση για τους χάρτες του 1975 και δεν νομίζω ότι είναι σωστό στην προκειμένη περίπτωση.

Όσον αφορά στο ανθρώπινο κεφάλαιο και τους εγκαυματίες, στους οποίους θα αναφερθεί ο κ. Ανδρονόπουλος, θα ήθελα να κάνω μόνο μία μικρή αναφορά για τους συγγενείς των θυμάτων, που συνδέεται και με το θέμα της ΑΜΚΕ, για να αναδείξουμε τις δυσκολίες οποιασδήποτε κυβέρνησης να εφαρμόσει την πολιτική της, λόγω της πανίσχυρης γραφειοκρατίας.

Το Δεκέμβριο του 2018 ψηφίστηκε νόμος, με τον οποίο προβλέπεται ότι οι χήρες ή οι χήροι των θυμάτων δικαιούνται το 100% της σύνταξης του θανόντα συζύγου ή της θανούσας συζύγου και μέχρι σήμερα τρεις μόνο συντάξεις χηρείας εκδόθηκαν και αυτές λήψεως, λόγω του ότι το Γενικό Λογιστήριο του Κράτους δεν έχει το κατάλληλο λογισμικό και έπρεπε να τις υπολογίσει χειρογράφως το Υπουργείο Εργασίας μετά από δικές μας αφόρητες πιέσεις.

Κυρίες και κύριοι, από την πρώτη στιγμή απευθυνθήκαμε στην κεντρική διοίκηση με επισκέψεις μας στον Πρωθυπουργό και τους Υπουργός, λόγω και της ανυπαρξίας του τότε δήμου Μαραθώνα, στον οποίο ανήκει και το μεγαλύτερο κομμάτι της καμένης περιοχής. Ευτυχώς σήμερα έχουμε Δήμαρχο.

Είναι γεγονός, ότι βρήκαμε κατανόηση και στήριξη στις προτάσεις μας από την κεντρική διοίκηση, όπως και από το σημερινό Πρωθυπουργό κ. Μητσοτάκη, που είχαμε τότε επισκεφθεί και είχε καταθέσει ειδικό υπόμνημα. Το ίδιο είχαμε κάνει και στα άλλα κόμματα. Θα σας πω όμως, κάτι χαρακτηριστικό. Ενώ ο τότε Πρωθυπουργός είχε δώσει εντολή να απαλλαγούν από τον ΕΝΦΙΑ όλα τα ακίνητα της περιοχής, αυτό για να γίνει πράξη ήμασταν σε συνεχή επαγρύπνηση, γιατί κάθε φορά η προτεινόμενη διάταξη, προέβλεπε κάτι λιγότερο από την πρωθυπουργική εντολή.

Μετά από όσα σας ανέφερα, αλλά και πολλά άλλα που δεν σας είπα, θα ήθελα να επισημάνω ότι η συνεργασία μας με το κράτος δεν ήταν πάντα επιτυχής, παρά την ύπαρξη της πολιτικής βούλησης και πολλές φορές ήταν χρονοβόρα και αναποτελεσματική. Απόδειξη, τα προβλήματα που παραμένουν. Αντιθέτως, η συνεργασία μας με τον ιδιωτικό τομέα απέφερε σχεδόν πάντα καρπούς, όπως για παράδειγμα η ανακατασκευή των αθλητικών εγκαταστάσεων, στην πρώτη είσοδο του Νέου Βουτζά, οι οποίες έγιναν στάχτη και με χρήματα ιδιωτών ανακατασκευάστηκαν με κάποιους ιδιώτες χορηγούς, αλλά και με την συνένωση των Ελλήνων εφοπλιστών, τράπεζες και άλλους δωρητές για τα project της δενδροφύτευσης, των πυροσβεστικών κρουνών και των παιδικών χαρών.

Για το λόγο αυτό, θεωρούμε ότι η συγκρότηση της ΑΜΚΕ, παρά τις επιφυλάξεις που μπορεί να έχουμε για κάποια θέματα ουσιαστικής νομικής θωράκισης και η εκπροσώπηση των κατοίκων σε αυτήν, μπορεί να δώσει λύσεις ή τουλάχιστον περιμένουμε να δώσει λύσεις, εφόσον βεβαίως συμπληρωθούν οι διατάξεις με τις προτεινόμενες από εμάς αλλαγές και με όσα αναφέρθηκαν από το ελεγκτικό συνέδριο και από τον εκπρόσωπο των δημοσίων συμβάσεων. Ζητάμε από όλους να υπερβείτε τον πολιτικό εαυτό σας και να προσπαθήσετε να είστε αρωγοί ο καθένας από τη θέση του των προβλημάτων που αντιμετωπίζουμε. Στη περιοχή μας έγινε πόλεμος, έχουμε νεκρούς, τραυματίες και βομβαρδισμένο τοπίο, σπίτια κατεστραμμένα, φύση ανύπαρκτη. Είμαστε και θα παραμείνουμε, μέχρι όλα να αποκατασταθούν, σε κατάσταση έκτακτης ανάγκης. Παρακαλώ να το λάβετε υπόψη σας, σε οποιαδήποτε νομοθέτηση κάνετε. Για τα θέματα ανθρώπινου δυναμικού, των εγκαυματιών και δημόσιας υγείας, μπορεί να σας ενημερώσει ο κ. Αδρονόπουλος.

Σας ευχαριστώ.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Το λόγο έχει ο κ. Σκουλής.

**ΝΙΚΟΛΑΟΣ ΣΚΟΥΛΗΣ(Αντιπρόεδρος της Συντονιστικής Επιτροπής Συλλόγων και Κατοίκων του Νέου Βουτζά):** Κύριε Πρόεδρε, προχθές, είχαμε μια συνάντηση όλοι οι φορείς της περιοχής, για να συντονιστούμε μεταξύ μας και να μην επαναλαμβανόμαστε. Δώσαμε στην κυρία Κροκίδη να κάνει μια εισαγωγή και να θέσει το πλαίσιο του τρόπου που προσεγγίζουμε την κατάσταση. Στη συνέχεια, χωρίσαμε τα πράγματα ανά τομέα.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Πείτε μας ποιοι θέλουν να μιλήσουν, γιατί εγώ έχω μια σειρά από συλλόγους.

**ΝΙΚΟΛΑΟΣ ΣΚΟΥΛΗΣ(Αντιπρόεδρος της Συντονιστικής Επιτροπής Συλλόγων και Κατοίκων του Νέου Βουτζά):** Ο κ. Αδρονόπουλος θα αναφερθεί στα θέματα υγείας, εγκαυματιών κ.λπ., που είναι μείζονος σημασίας. Η κυρία Κασσελούρη, ο κ. Αναγνώστου θα αναφερθούν στα θέματα αποκατάστασης των σπιτιών. Ακολουθεί ο κ. Φράγκος, που θα αναφερθεί στα πολεοδομικά θέματα και στο τέλος θα ήθελα να πάρω το λόγο εγώ, για να κάνω αναφορά συγκεκριμένα στο νομοσχέδιο, επειδή έχω την ιδιότητα του νομικού.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Θα ξεκινήσουμε με τον κ. Αδρονόπουλο.

**ΑΛΕΞΑΝΔΡΟΣ ΑΝΔΡΟΝΟΠΟΥΛΟΣ (Μέλος της Συντονιστικής Επιτροπής Κατοίκων – Μάτι Αττικής ΣΕΚΜΑ):** Ευχαριστώ πολύ κ. Πρόεδρε. Εγώ έχω ασχοληθεί από την πρώτη στιγμή, από τις πρώτες ώρες της τραγικής αυτής νύχτας με το θέμα των εγκαυματιών και θα σας πω ορισμένα θέματα που έχουμε εντοπίσει. Κατ’ αρχήν να πούμε ότι είναι πολύ θετικό ότι αναγνώρισε η πολιτεία το πρόβλημα και προτείνει με το παρόν νομοσχέδιο μέτρα και δράσεις για τη βελτίωση της κρατικής λειτουργίας σε παρόμοιες περιπτώσεις. Να πούμε ότι έχρηζαν και χρήζουν και για αυτό γίνεται προφανώς και αυτή η παρέμβαση της πολιτείας βελτίωσης καθώς εκείνο το απόγευμα και εκείνη τη νύχτα της 23ης Ιουλίου η πολιτεία έδειξε να αιφνιδιάστηκε λόγω και της ταυτόχρονης πυρκαγιάς στην Κινέτα στο να διαχειριστεί τόσο τη φωτιά όσο και την κατάσταση που άφησε πίσω της.

Θα αναφερθώ στη συνέχεια στα προβλήματα που δημιουργήθηκαν γύρω από την υγεία των πληγέντων και προτείνουμε ως κάτοικοι κάποιες συγκεκριμένες βελτιώσεις στο συζητούμενο νομοσχέδιο και συμπληρωματικά μέτρα και δράσεις που η τραγική εμπειρία που βιώσαμε μας έχει κάνει να σκεφτούμε. Είναι επιτακτικά αναγκαίο να προβλεφθούν εκείνες οι διαδικασίες στις δομές του κράτους ώστε αυτόματα σε παρόμοια περίπτωση στο μέλλον, πρώτον να ενεργοποιούνται άμεσα όλες οι εξειδικευμένες εγκαυματολογικές μονάδες όπου υπάρχουν στα δημόσια ή και στα ιδιωτικά νοσοκομεία ώστε να κατευθύνονται εκεί οι πληγέντες. Αυτό το λέμε γιατί παρατηρήσαμε ότι την πρώτη νύχτα πήγαν όλοι οι πληγέντες μόνο στα δύο – τρία εφημερεύοντα νοσοκομεία στην Αθήνα, τα οποία δεν είχαν υποχρεωτικά εγκαυματολογικές μονάδες και την επόμενη ημέρα μεταφέρονταν από νοσοκομείο σε νοσοκομείο.

Το δεύτερο είναι ότι το ΕΚΑΒ θα πρέπει να στέλνει σε τέτοιες περιπτώσεις έκτακτης ανάγκης και τόσο μαζικής καταστροφής χωρίς κλήση από τους πολίτες, επαρκή αριθμό οχημάτων για τη μεταφορά των θυμάτων. Και οι δύο αδυναμίες εκείνης της νύχτας κόστισαν κατά τη γνώμη μας απίστευτη ταλαιπωρία και κίνδυνο όμως και των κατοίκων και των εθελοντών που δυστυχώς αναγκαστήκαμε να αναλάβουμε τη μεταφορά με μοτοσυκλέτες και αυτοκίνητα ανθρώπων ηλικιωμένων, παιδιών, τραυματιών προς τα εφημερεύοντα νοσοκομεία. Τρίτον, είναι επιτακτικά αναγκαίο να βελτιωθούν τα μέτρα στήριξης των εγκαυματιών που προβλέπονται στο παρόν νομοσχέδιο όπως τα παρακάτω: να θεσμοθετηθεί η κάλυψη αποκλειστικών νοσοκόμων σε όλους τους νοσηλευόμενους εγκαυματίες καθ’ όλο το 24ωρο σε όλη τη διάρκεια της νοσηλείας τους. Να θεσμοθετηθεί έκτακτο επίδομα εξόδου νοσηλείας για κάθε εγκαυματία που νοσηλεύεται άνω των 48 ωρών. Να διορθωθεί ή να συμπληρωθεί η διάταξη που προβλέπει την πρόσληψη όσους νοσηλεύτηκαν σε μονάδες εντατικής θεραπείας ώστε να συμπεριληφθούν και οι μονάδες αυξημένης φροντίδας, καθώς ορισμένα νοσοκομεία όπως το Λάτσειο δεν προβλέπεται μονάδα εντατικής θεραπείας, ονομάζονται μονάδες αυξημένης φροντίδας και είχαμε αρκετούς εγκαυματίες εκεί.

Να θεσμοθετηθεί μια διαδικασία κάλυψης από την ΕΟΠΥΥ κατά παρέκκλιση της ισχύουσας που απαιτεί την υποχρέωση προκαταβολής της δαπάνης όλων των σκευασμάτων και υλικών που προβλέπονται και επιστροφής των χρημάτων στη συνέχεια καταθέτοντας αποδείξεις στον ΕΟΠΥΥ. Στις περιπτώσεις των εγκαυματιών μιλάμε για σημαντικά ποσά στον οικογενειακό προϋπολογισμό ήδη πληρωμένων οικογενειών που δεν δύναται να αναμένουν για μήνες την επιστροφή τους. Να καλύπτεται η δαπάνη στο 100% των απαραίτητων φυσιοθεραπειών, εξειδικευμένων θεραπειών των εγκαυματικών ουλών σε δημόσια και ιδιωτικά θεραπευτήρια και κέντρα αποκατάστασης αν δεν υπάρχει η τεχνογνωσία και οι ανθρώπινοι πόροι και ο εξοπλισμός στις δημόσιες δομές. Να προβλεφθούν μέτρα για την πλήρη κάλυψη των ανασφάλιστων εγκαυματιών. Να απαγορεύεται η κατάσχεση επιστροφών χρημάτων όπως από τον ΕΟΠΥΥ, επιδομάτων και δωρεών που προέρχονται από οποιοδήποτε δημόσιο ή ιδιωτικό φορέα στους εγκαυματίες. Επίσης, η καταβολή όλων των επιδομάτων και της στεγαστικής συνδρομής σε συγγενείς θυμάτων να γίνεται με διαδικασίες χωρίς να είναι προϋπόθεση η αποδοχή κληρονομιάς. Γενικά θα πρέπει να ληφθεί υπόψη ότι οι εγκαυματίες και οι οικογένειές τους είναι ιδιαίτερα πληγωμένη ομάδα ανθρώπων με τεράστιους χρόνους νοσηλείας και αποθεραπείας και αποκατάστασης, τεράστια κόστη και συν τοις άλλοις απίστευτου ψυχολογικού βάρους, οπότε σας παρακαλούμε όλες οι σχετικές διατάξεις θα πρέπει να τίθενται με ιδιαίτερη ευαισθησία οδηγώντας στη βέλτιστη περίθαλψη και στη μέγιστη ελάφρυνση του χρόνου και του χρήματος.

Κλείνω με μια τελευταία παράγραφο. Ακόμη και σήμερα που μιλάμε υπάρχουν λιωμένα υλικά από αυτοκίνητα και αντικείμενα που κάηκαν στους δρόμους επί της ασφάλτου, αλλά και εντός των ιδιοκτησιών, ποιος οφείλει να ενημερώσει για τη δημόσια υγεία και την ασφάλεια διαβίωσης δίπλα σε αυτά τα καμένα υλικά; Θεωρούμε λοιπόν επιτακτικά αναγκαίο να προβλεφθεί με απόφαση Υπουργού Υγείας η άμεση μετά το συμβάν ανάθεση περιβαλλοντικών μετρήσεων, αέρας, έδαφος, υπόγεια ύδατα, θάλασσα σε ανάλογα εξειδικευμένα επιστημονικά κέντρα ερευνών ή και πανεπιστημιακά ιδρύματα και η δημοσίευση στον ελάχιστο δυνατό χρόνο των αποτελεσμάτων τυχόν μολύνσεων. Να ακολουθήσει επίσημη ανακοίνωση από την πολιτεία των απαραίτητων μέτρων προφύλαξης και οδηγιών προς τους κατοίκους για τη διαβίωση στην πληγείσα περιοχή και να ληφθεί ειδική μέριμνα να καθαριστούν άμεσα με κατάλληλες μεθόδους οι ρύποι εφόσον εντοπιστούν. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κ. Ανδρονόπουλο. Αν όλα αυτά που είπατε τα έχετε και σε Υπόμνημα, θα το θέλαμε, γιατί τα έχετε και κωδικοποιημένα. Το λόγο έχει η κυρία Κασσελούρη.

**ΒΑΡΒΑΡΑ ΚΑΣΣΕΛΟΥΡΗ (Εκπρόσωπος της Συντονιστικής Επιτροπής Κατοίκων-Μάτι (ΣΕΚΜΑ)):** Ευχαριστώ κύριε Πρόεδρε. Ονομάζομαι Κασσελούρη Βαρβάρα, είμαι εκπαιδευτικός και μέλος της Συντονιστικής Επιτροπής των Κατοίκων στο Μάτι (ΣΕΚΜΑ), από τις πρώτες μέρες μετά τη φωτιά, οπότε και δημιουργήθηκε αυτή η επιτροπή. Η ΣΕΚΜΑ βλέπει θετικά τη δημιουργία της αστικής, μη κερδοσκοπικής εταιρίας, στο βαθμό που μέσα από αυτή θα μπορέσει να επιτευχθεί ένας γρήγορος, όχι γρηγορότερος, είναι λάθος ο συγκριτικός βαθμός εδώ, ένας γρήγορος ρυθμός αποκατάστασης της περιοχής μας σε όλα τα επίπεδα.

Μετά την εισαγωγή της κυρίας Κροκίδη και την σύντομη αναφορά του κ. Ανδρονόπουλου σε θέματα εγκαυματιών και δημόσιας υγείας, να πω δύο λόγια για την αποκατάσταση, την οποία και θα εξειδικεύσει περαιτέρω στην συνέχεια ο κ. Αναγνώστου, ομοίως μέλος της Συντονιστικής Επιτροπής του Ματιού.

Κατά προσέγγιση, ένα σύνολο 3.000 κτιρίων, στην συντριπτική πλειοψηφία σπίτια, επέστησαν ζημιές σε εκείνη την καταστροφική πυρκαγιά, χαρακτηρίστηκαν κίτρινα, δηλαδή επισκευάσιμα, ή κόκκινα, δηλαδή κατεδαφιστέα, οπότε απαιτείται, είτε άδεια επισκευής για τα κίτρινα, είτε ανακατασκευής αντιστοίχως για τα κόκκινα, τα κατεδαφιστέα. Από τις πρώτες μέρες της φωτιάς μέχρι και σήμερα, έχουν ψηφιστεί περίπου σαράντα Νόμοι, Τροπολογίες και Υπουργικές Αποφάσεις, εκ των οποίων οι 30 είχαν ψηφιστεί μέχρι και το τέλος του 2018. Αφενός, τα νομοθετήματα αυτά αφορούσαν την κάλυψη των πρώτων αναγκών των πυρόπληκτων, αφετέρου φρόντισαν για την εκκίνηση της διαδικασίας αποκατάστασης, σύμφωνα με το Προεδρικό Διάταγμα 181 του 1979. Νόμοι, Τροπολογίες και Υπουργικές Αποφάσεις που βλέπαν εξαρχής θέματα από την στέγαση του τομέα αποκατάστασης επιπτώσεων φυσικών καταστροφών, μέχρι και τις διαδικασίες έκδοσης αδειών, εγκρίσεως στεγαστικών συνδρομών κ.τ.λ..

Είναι γεγονός, ότι συγκριτικά με άλλες περιπτώσεις στο παρελθόν, παρόμοιων φυσικών καταστροφών, το προαναφερθέν νομοθετικό έργο επιτελέστηκε γρήγορα, ολοκληρώθηκε γρήγορα. Σε αυτό το νομοθετικό έργο, μπορεί να πει κανείς ότι ενσωματώθηκαν και μικρές επιτυχίες των συντονιστικών επιτροπών, όπως είναι ο καθορισμός νέων τιμών αποζημίωσης για τη φωτιά, η κάλυψη των εξ αδιαιρέτου ιδιοκτησιών και κάποια άλλα πράγματα. Παρά τα προαναφερθέντα, ο ρυθμός έκδοσης των αδειών επισκευής και ανακατασκευής είναι χαμηλός. Μέχρι τις αρχές Σεπτεμβρίου έχουν εκδοθεί στην Ανατολική Αττική περί τις 500 άδειες, συνολικά, επισκευής και ανακατασκευής, σε σύνολο βέβαια 900 αιτήσεων που έχουν κατατεθεί. Θέλω να πω το εξής. Οι αριθμοί αυτοί έχουν διπλή ανάγνωση. Κάποιος μπορεί να πει, από τα 3.000 πληγέντα κτίρια έχουν εκδοθεί άδειες μόνο για τα 500, μικρό ποσοστό και να παραπονεθεί. Κάποιος άλλος μπορεί να πει, από τις 900 αιτήσεις που έχουν υποβληθεί, έχουν ικανοποιηθεί 500, άρα, μεγαλύτερο ποσοστό του 50%, οπότε, να είναι ευχαριστημένος. Το θέμα είναι γιατί δεν φτάνουν οι κάτοικοι στο σημείο να κάνουν την αίτηση. Προβλήματα όπως, οι γραφειοκρατικές απαιτήσεις σε επίπεδο απαιτούμενων δικαιολογητικών, υπέρογκα ποσά για δουλειές, που στην αρχή ακούσαμε από τον ΤΑΕΒ ότι θα αναλαμβάνονταν οι δουλειές αυτές από εθελοντές μηχανικούς. Δεν κατηγορούμε κανέναν. Απλά, δεν εμφανίστηκαν ποτέ αυτοί οι εθελοντές μηχανικοί.

Εφόσον λοιπόν, στο επίπεδο αποκατάστασης, ξεμπλοκάρουν όλες οι εν εξελίξει διαδικασίες για να πάνε γρηγορότερα, η απομάκρυνση του αμίαντου, οι κατεδαφίσεις κ.τ.λ., σε ένα δεύτερο στάδιο, πρέπει να δούμε, γιατί όλοι αυτοί οι άνθρωποι δεν φτάνουν μέχρι να καταθέσουν την αίτηση.

Είναι γεγονός ότι ένα τμήμα της τάξεως του 10%, εξαιρουμένου του Ν. Βουτζά, που είναι μια περιοχή εντός σχεδίου, έχει θέματα υπαγωγής στη δασική νομοθεσία, όπως παραρεμάτιες θέσεις κ.λπ. Δεν είναι η πλειοψηφία, η συντριπτική πλειοψηφία δεν έχει τέτοιου είδους θέματα και παρά ταύτα οι ρυθμοί αποκατάστασης παραμένουν πολύ χαμηλοί.

**ΧΡΗΣΤΟΣ ΣΠΙΡΤΖΗΣ(Εισηγητής της Μειοψηφίας):** Ομιλεί εκτός μικροφώνου

**ΒΑΡΒΑΡΑ ΚΑΣΣΕΛΟΥΡΗ (Εκπρόσωπος της Συντονιστικής Επιτροπής Κατοίκων – Μάτι Αττικής (ΣΕΚΜΑ):** Σωστά, έχετε δίκιο, διότι, για παράδειγμα, το θέμα της δασικής υπαγωγής για ορισμένους μικρότερους οικισμούς είναι διαφορετικό. Θα ήθελα ολοκληρώνοντας να ζητήσουμε την περαιτέρω στελέχωση των υπηρεσιών του ΤΑΕΦΚ, των πολεοδομιών και όπου το κράτος κρίνει ότι πρέπει, προκειμένου οι μη προβληματικές καταστάσεις, αν μη τι άλλο, να προχωρήσουν με γρηγορότερους ρυθμούς. Στα πλαίσια της ΑΜΚΕ θα κάνουμε ότι είναι δυνατό, πάντα εθελοντικά, να αναδείξουμε και να προτείνουμε αντιμετώπιση και επίλυση θεμάτων που άπτονται της ασφάλειας των κατοίκων, της προστασίας του περιβάλλοντος και της επιστροφής σε μια μετά φωτιάς κανονικότητα για εμάς. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Αναγνώστου.

**ΧΡΗΣΤΟΣ ΑΝΑΓΝΩΣΤΟΥ (Μέλος της Συντονιστικής Επιτροπής Κατοίκων – Μάτι Αττικής (ΣΕΚΜΑ):** Θα ήθελα να σας πω το εξής για να καταλάβουμε όλοι τι σημαίνει αποκατάσταση. Αποκατάσταση είναι ένας κύκλος που ξεκινά με την υλοτόμηση των καμένων μέσα από ένα οικόπεδο που έχει ένα σπίτι, την απομάκρυνση αυτών των καμένων που έχουν υλοτομηθεί και κατά συνέπεια μετά έχουμε ελεύθερο χώρο να μπορέσουμε να περισυλλέξουμε τον αμίαντο, που υπάρχει στην πλειονότητα των σπιτιών του Ματιού και αφού περισυλλεγεί ο αμίαντος πρέπει να κατεδαφιστεί το σπίτι, μετά να ανεγερθεί το σπίτι, να φτιάξουμε τον περιβάλλοντα χώρο και να φυτέψουμε αυτά που υλοτομήσαμε στην αρχή. Έτσι κλείνει ο κύκλος. Σας λέω, λοιπόν, ότι σε κάθε στάδιο αυτής της διαδικασίας υπάρχουν αυτή τη στιγμή κενά, για παράδειγμα, με στοιχεία του Υπουργείου Υποδομών ένα μήνα πριν τις εκλογές, η υλοτόμηση βρίσκεται στο 78% στην πυρόπληκτη περιοχή και δεν αναφέρομαι μόνο στο Μάτι, που σημαίνει ότι αυτή τη στιγμή έχουμε χιλιάδες δέντρα, τα οποία βρίσκονται και μέσα στις ιδιοκτησίες, με συνέπεια αν αυτά δεν απομακρυνθούν και αντίστοιχα τα κλαδιά τους δεν πρόκειται να μαζευτεί ποτέ ο αμίαντος, για τον οποίο μίλησαν οι προλαλήσαντες.

Εάν δεν φύγει ο αμίαντος δεν πρόκειται να κατεδαφιστεί ποτέ το σπίτι, δεν πρόκειται να ανεγερθεί καινούργιο και τελικά αυτός ο κύκλος έχει μια αλληλουχία την οποία πρέπει να δούμε όλοι ξεκάθαρα. Εάν αυτή τη στιγμή που έχουμε την περισυλλογή του αμιάντου περίπου στο 40% με 45% και τις κατεδαφίσεις, που ξεκίνησαν μόλις αυτή την εβδομάδα, περίπου στο 25% με 30%, καταλαβαίνετε ότι βρισκόμαστε πάρα πολύ πίσω. Σε αυτά τα θέματα έχουμε προβλήματα, διότι με το κτήμα Αντωνίου, το οποίο εκκενώθηκε την προηγούμενη εβδομάδα, εάν πρόκειται να ξανακόψουμε 6.500 τόνους ξυλεία, η οποία αυτή τη στιγμή ακόμη έρχεται, έναντι των 23.000 τόνων που απομακρύνθηκαν, μιλάμε για το 1/3 όγκου ξυλείας. Πρέπει να βρεθεί ένα αντίστοιχο οικόπεδο σε κάποια περιοχή. Οι κάτοικοι του Ν. Βουτζά, αντιδρούν στο να έρθουν εκεί και θα έλεγα εν μέρει δικαιολογημένα, από εκεί και πέρα όμως να προχωρήσουμε άμεσα σε αυτή τη διαδικασία της υλοτόμησης.

Αντίστοιχα για τον αμίαντο, δεν έχουμε δει ούτε ένα συνεργείο αμιάντου να κυκλοφορεί. Οι κατεδαφίσεις έχουν ξεκινήσει μόνο στα ελεύθερα οικόπεδα και τα μπάζα είναι ακόμη εκεί, διότι έχουν κλείσει οι χωματερές και δεν ξέρουν που να τα πάνε. Όπως καταλαβαίνετε ο κόσμος αρχίζει και «τρελαίνεται» και δεν ξέρει τι να κάνει. Οι άδειες δεν βγαίνουν, διότι, όπως είπα άλλα είναι χαρακτηρισμένα δασικά, έχουμε θέματα με τις στεγαστικές συνδρομές, οι οποίες δίνονται με διαφορετικό ρυθμό από ό,τι απαιτείται και υπάρχουν και κάποια νομοθετικά ζητήματα, τα οποία ναι, μεν, έχουν προβλεφθεί από την προηγούμενη κυβέρνηση, όμως δεν έχουν εξειδικευθεί. Για παράδειγμα, η αυτοστέγαση, αν κάποιος θέλει να πάρει χρήματα να μην φτιάξει το σπίτι του να πάρει κάτι άλλο, δεν «δουλεύει», έτσι όπως είναι γραμμένο. Κοινωνικό επίδομα στέγασης, εφόσον η κατοικία είναι μόνιμη και κυρία έχει το δικαίωμα ο άνθρωπος να πάρει αυτά τα χρήματα και να αγοράσει ένα άλλο σπίτι, δεν έχει εξειδικευθεί, δεν ξέρουμε πως γίνεται. Η αποκατάσταση των κτηρίων με ευθύνη του Υπουργείου Υποδομών και Μεταφορών, προβλέπεται από το νομοσχέδιο και έχουν κατατεθεί επάνω από 210 προτάσεις στην ΤΑΕΦΚ, παρόλα αυτά δεν υπάρχει εξειδίκευση και δεν ξέρουμε ακριβώς πως θα γίνει.

Με όλα αυτά θεωρώ ότι είναι πολύ σημαντικό το ό,τι δημιουργήθηκε αυτή η ΑΜΚΕ και θεωρούμε ότι θα επιταχύνει τις διαδικασίες ώστε να μην χρειάζεται εμείς να γυρίζουμε τα Υπουργεία και τις Γενικές Γραμματείες, όπως την προηγούμενη χρονιά και να γίνουν όλα, όπως όλοι εύχονται.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Φράγκος.

**ΠΕΤΡΟΣ ΦΡΑΓΚΟΣ (Εκπρόσωπος της Επιτροπής Πληγέντων στην περιοχή Κόκκινο Λιμανάκι):** Κύριε Πρόεδρε, ευχαριστούμε για την πρόσκληση και θα ήθελα να σας ενημερώσω ότι θα διαχειριστούμε το χρόνο μαζί με τον τεχνικό σύμβουλο της Επιτροπής Πληγέντων τον κ. Νίκο Ζαχαριά, ο οποίος είναι κάτοικος της περιοχής και θα ήθελα να ξεκινήσει πρώτος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Ζαχαριάς.

**ΝΙΚΟΛΑΟΣ ΖΑΧΑΡΙΑΣ (Τεχνικός Σύμβουλος της Επιτροπής Πληγέντων της περιοχής Κόκκινο Λιμανάκι):** Κύριε Πρόεδρε, ευχαριστούμε. Θα είμαι σύντομος. Νομίζουμε ότι στην πράξη την συγκεκριμένη που συζητάμε αυτή τη στιγμή πρέπει να συμπεριληφθούν συγκεκριμένες διατάξεις μερικές από τις οποίες μπορεί να είναι οι εξής. Πρώτον, η άμεση ανακατασκευή και επισκευή των κτιρίων θα πρέπει να γίνει με βάση την ισχύουσα νομοθεσία από το ΄79 έως σήμερα για τις αποκαταστάσεις ζημιών από σεισμούς, η οποία σύμφωνα με το νόμο 4313 του ΄14 ισχύει για τις πλημμύρες και για τις πυρκαγιές. Όλες οι φυσικές καταστροφές που έγιναν ΄78,΄81, ΄99, εφαρμόστηκε συγκεκριμένη νομοθεσία, στο Μάτι όμως δεν εφαρμόστηκε μέχρι σήμερα, με αποτέλεσμα, τα περισσότερα σπίτια να μην είναι ακόμα ανακατασκευασμένα και οι κάτοικοι να μην μένουν μέσα.

Αυτές οι διαδικασίες ανακατασκευής θα πρέπει να γίνουν με ειδικές άδειες οι οποίες πρέπει να προβλεφθούν σε πράξη κατά παρέκκλιση της ισχύουσας διαδικασίας νομοθεσίας και οπωσδήποτε με κρατική επιχορήγηση εμπροσθοβαρή και σε όλα τα στάδια της ανακατασκευής. Και επιπλέον, να κινηθούν ανεξάρτητα της δασικής μορφής του χάρτη, ο οποίος εκ των υστέρων αναρτήθηκε και δημιουργεί προβλήματα σε ορισμένες περιοχές.

Δεύτερη κατεύθυνση, είναι η άμεση προκήρυξη προβλεπόμενων πράξεων εφαρμογής σε περιοχές που έχουν ήδη ενταχθεί από παλιά σε εγκεκριμένα ρυμοτομικά σχέδια και των οποίων οι πράξεις εφαρμογής ακόμα εκκρεμούν, έτσι ώστε να αποδεσμευτούν κοινόχρηστοι χώροι, να ανοίξουν προσβάσεις προς το παραλιακό μέτωπο και να ρυθμιστεί πολεοδομικά η περιοχή.

Τρίτη κατεύθυνση, είναι σε περιοχές που παρατηρούνται φύλακες εκτός σχεδίου και παρεμβάλλονται μεταξύ εγκεκριμένων ρυμοτομικών σχεδίων και του παραλιακού μετώπου να προκηρυχθεί άμεσα επέκταση των εγκεκριμένων σχεδίων με σκοπό να κλείσει οικιστικά, πολεοδομικά η περιοχή.

Τέταρτη κατεύθυνση, μπορεί να είναι ο δασικός χάρτης ο οποίος ακούστηκε από πάρα πολλές πλευρές, χρήζει συγκεκριμένων παρεμβάσεων και θα πρέπει να αποσυρθεί. Έχουμε εντοπίσει πολλές διαφορές οι οποίες από την ίδια την δασική υπηρεσία δεν συμφωνούνε με τις πράξεις τις διαχρονικές της ίδιας δασικής υπηρεσίας, δεν έχουν ληφθεί υπόψη και δημιουργούν τεράστια προβλήματα στο καθορισμό των δασικών πολυγώνων.

Επίσης, οικιστικές πυκνώσεις στην περιοχή δεν έχουν ελεγχθεί σοβαρά ακόμα από τον κτηματολόγιο και θα πρέπει και αυτό να αποτελέσει αντικείμενο σοβαρής προσέγγισης και μάλιστα να εξεταστεί.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Φράγκος.

**ΠΕΤΡΟΣ ΦΡΑΓΚΟΣ (Εκπρόσωπος της Επιτροπής Πληγέντων της περιοχής Κόκκινο Λιμανάκι):** Συμπληρωματικά θα αναφέρω, ότι το Κόκκινο Λιμανάκι θα πρέπει να εξαιρεθεί από το ιώδες περίγραμμα διότι και οριοθετώντας την περιοχή Κόκκινο Λιμανάκι αναφέρουμε από τη θάλασσα μέχρι τη λεωφόρο Μαραθώνος είναι το κτήμα Κόκκινο Λιμανάκι το οποίο είναι κλήροι της αγροτικής νομοθεσίας, οι οποίοι υπάγονται στον αγροτικό κώδικα όπου το ελληνικό δημόσιο δεν μπορεί να προβάλλει δικαιώματα κυριότητος και τα συμβόλαια είναι έγκυρα και ισχυρά και σας δείχνω το χαρτί, το οποίο θα καταθέσω και στην Επιτροπή. Το λέει το Υπουργείο Αγροτικής Ανάπτυξης και Τροφίμων.

Και συνεχίζω, όσον αφορά την προέγκριση στην οποία αναφέρει μέσα για το ειδικό χωρικό σχέδιο, κατά τις εισηγήσεις και πριν φτάσουμε στο ΚΕΣΥΠΟΘΑ υπήρξε μια εισήγηση, η οποία είχε τέσσερις αστοχίες.

Στην πρώτη, λοιπόν, αυτή αστοχία που ανέφερε εκτάσεις ως φερόμενες δασικές εκτάσεις, εμείς είχαμε κάνει - και είχε τεθεί υπ' όψιν στη διαβούλευση με την κυρία Χλαπατσέα - μια συνάντηση με τον κ. Φάμελλο, όπου μαζί με τον κ. Δήμαρχο και μέλη της Επιτροπής τον επισκεφθήκαμε και, όντως, αναδείξαμε τα εξόφθαλμα λάθη του αναρτηθέντος δασικού χάρτη και ζητήθηκε από τον Υπουργό ένα έγγραφο, το οποίο θα γίνει από το Σύλλογο και την Επιτροπή Πληγέντων στον Δήμαρχο και ο Δήμαρχος Ραφήνας κ. Μπουρνούς να αναλάβει να στείλει αυτό το έγγραφο, γιατί είναι ο θεσμικός παράγων της περιοχής. Αυτό συνέβη! Άρα, αυτό το κείμενο αποτελεί τεκμήριο το οποίο αποδεικνύει ότι εμείς έχουμε κερδίσει την επικαιροποίηση του δασικού χάρτη.

Συνεχίζω με τη δεύτερη αστοχία, η οποία έχει να κάνει με τα ρέματα. Αναφέρει το ρέμα Παπά - Λυκόρεμα, στο οποίο ενώ υπάρχει η μελέτη και οι περιβαλλοντικοί όροι του 2012, ο κ. Σπίρτζης τα ξέρει, καθώς και η επικαιροποίηση του 2018, ξαφνικά η απόφαση της προέγκρισης του Ειδικού Χωρικού Σχεδίου μιλάει για ανοιχτή διατομή η οποία δημιουργεί τεράστια προβλήματα. Γιατί να μη χρησιμοποιήσουμε την περιβαλλοντική μελέτη του 2012 και να μπούμε σε μια περιπέτεια χρησιμοποιώντας καινούργια στοιχεία.

Η τρίτη αστοχία έχει να κάνει με το παραλιακό μέτωπο. Εκεί, αναφέρονται εκτάσεις οι οποίες έχουν δημόσιο δασικό χαρακτήρα. Οριοθετώ ξανά το Κόκκινο Λιμανάκι, από τη θάλασσα έως την Λεωφόρο Μαραθώνος είναι κλήροι της αγροτικής νομοθεσίας, όπου το ελληνικό δημόσιο δεν μπορεί να προβάλλει δικαιώματα. Τα συμβόλαια, λέει το έγγραφο, είναι έγκυρα και ισχυρά.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Ευχαριστούμε κι εμείς τον κ. Φράγκο.

Το λόγο έχει ο κ. Αθανασίου.

**ΚΩΝΣΤΑΝΤΙΝΟΣ ΑΘΑΝΑΣΙΟΥ (Εκπρόσωπος της Συντονιστικής Επιτροπής του Οικισμού «Προβάλινθος»)**: Ευχαριστώ πολύ.

Ονομάζομαι Κωνσταντίνος Αθανασίου και είμαι κάτοικος τουΟικισμού «Προβάλινθος» του Δήμου Μαραθώνα. Επίσης, προτάθηκα και συμμετέχω σαν αναπληρωματικό μέλος στην ΑΜΚΕ που συστήνεται με την παρούσα Πράξη Νομοθετικού Περιεχομένου.

Όπως γνωρίζετε, η περιοχή μας επλήγη από καταστροφική πυρκαγιά στις 23 Ιουλίου του 2018. Μέχρι σήμερα, στον οικισμό μου, δυστυχώς, δεν έχει δοθεί ούτε μια άδεια επισκευής ή ανακατασκευής των καμένων οικιών μας και δεν έχουν υλοποιηθεί έργα ανάπλασης στην περιοχή.

Σήμερα βρίσκομαι εδώ για να εκφράσω την επιθυμία μου, αλλά και την επιθυμία όλων των κατοίκων των περιοχών που επλήγησαν από την περσινή φονική πυρκαγιά που, βέβαια, δεν είναι άλλη από την οικιστική ανασυγκρότηση και οικολογική ανάπλαση της περιοχής μας.

Δεκαπέντε μήνες μετά, οι μνήμες είναι ακόμη νωπές, τα συναισθήματα έντονα και η δικαίωση, που ζητούν η πυρόπληκτοι, επιβεβλημένη. Μας προβληματίζει δε ιδιαίτερα το γεγονός ότι, κατά το τελευταίο χρονικό διάστημα, ξέσπασαν στον Δήμο Μαραθώνα 9 πυρκαγιές μέσα σε 7 ημέρες. Δεδομένου ότι λόγω της κλιματικής κρίσης καθώς και άλλων αστάθμητων παραγόντων δεν μπορούμε να αποκλείσουμε το γεγονός ότι οι πυρκαγιές στο μέλλον ίσως παραμείνουν ένα συχνό φαινόμενο, επιβάλλεται η λήψη αποτελεσματικών μέτρων πυροπροστασίας, καθώς και αντιπλημμυρικών έργων.

Κατόπιν των παραπάνω, προτείνουμε τα εξής:

- Μέτρα πυροπροστασίας. Προληπτικά και έγκαιρα το χειμώνα και την άνοιξη ο Δήμος να καθαρίζει τα σκουπίδια από το δάσος και τις επικίνδυνες για πυρκαγιά περιοχές. Να γίνονται αυστηροί έλεγχοι σε όσους κατά την επικίνδυνη περίοδο Ιουνίου - Οκτωβρίου πηγαίνουν στο δάσος και, κυρίως, να απαγορεύεται το άναμμα φωτιάς σε ανοικτό χώρο. Να δημιουργηθούν κατάλληλοι ελεγχόμενοι χώροι απόρριψης μπαζών και εύφλεκτων υλικών και να θεσμοθετηθούν αυστηρότατοι νόμοι με υψηλά πρόστιμα για όσους ρυπαίνουν το περιβάλλον με μπάζα και σκουπίδια. Να διατεθούν κονδύλια για τη συντήρηση και την ανανέωση των μέσων αντιμετώπισης πυρκαγιών, οχήματα, αεροσκάφη, ελικόπτερα κ.λπ.. Στην περιοχή μας υπάρχει εθελοντικός πυροσβεστικός σταθμός, το προσωπικό του οποίου υπερέβαλε εαυτόν για την αντιμετώπιση της περσινής φονικής πυρκαγιάς. Θεωρούμε ότι η ενίσχυσή του με προσωπικό και μέσα είναι απαραίτητη.

- Αντιπλημμυρικά έργα. Η απομάκρυνση των καμένων δέντρων από την περιοχή έχει υλοποιηθεί σε μεγάλο ποσοστό, πλην όμως δεν έχει ολοκληρωθεί. Τοποθέτηση κορμοδεμάτων στις καμένες πλαγιές, δενδροφύτευση με υδρόφυλλα δέντρα ταχείας ανάπτυξης ειδικά για μετά από πυρκαγιά, όπως η παυλώνια, οι μουριές, τα πλατάνια, οι βελανιδιές κ.α. Εκπόνηση μελετών από ειδικούς για την ανάληψη των απαραίτητων αντιπλημμυρικών έργων στην περιοχή. Διάθεση των απαραίτητων κονδυλίων για την υλοποίηση των παραπάνω μέτρων.

Κλείνοντας, θα ήθελα να σας ευχαριστήσω γιατί μου δώσατε βήμα να πω αυτά, που οι συμπολίτες μου με εξουσιοδότησαν και να σας προτείνω την ένταξη της περιοχής μας στο ειδικό χωρικό με έναν ήπιο συντελεστή δόμησης, με σκοπό να ξαναφτιάξουμε μία ζηλευτή περιοχή, αρμονικής συνύπαρξης πρασίνου και ανθρώπων. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε πολύ.

Το λόγο έχει ο κ. Σκουλής.

**ΝΙΚΟΛΑΟΣ ΣΚΟΥΛΗΣ (Αντιπρόεδρος της Συντονιστικής Επιτροπής Συλλόγων και Κατοίκων του Νέου Βουτζά):** Πολύ σύντομα να πω, γιατί μίλησαν όλοι οι εκπρόσωποι, αυτά που θα σας πω σε ένα λεπτό απηχούν τις απόψεις όλων των συλλόγων που ακούσατε πριν, δηλαδή Βουτζά, Μάτι, Προβάλινθου, Αμπελούπολης και Κόκκινου Λιμανιού.

Το πρώτο θέμα που μας ενδιαφέρει και θέλουμε να το λάβετε πολύ σοβαρά υπόψη σας, παρακαλούμε ιδιαιτέρως, είναι το ζήτημα της διαφάνειας, της δημιουργίας δηλαδή μιας θεσμικής θωράκισης της λειτουργίας αυτής της αστικής και μη κερδοσκοπικής εταιρείας, μας ενδιαφέρει πολύ και ως προς το ζήτημα του ελέγχου των αναθέσεων και των πληρωμών, λαμβανομένου υπόψη και όσων παρατήρησε προηγουμένως η κυρία Πρόεδρος του Ελεγκτικού Συνεδρίου.

Συναφώς προς αυτό, θεωρούμε πως θα ήταν προς την σωστή κατεύθυνση μια διάταξη που θα αφορά στην «ασυλία» των μελών του διοικητικού συμβουλίου.

Το δεύτερο που θα παρακαλούσαμε, θα ήταν στο άρθρο 2 παράγραφος 2 περίπτωση α΄ του συζητούμενου νομοσχεδίου, που αναφέρεται στην παράταση των μέτρων αναγκαστικής εκτέλεσης, να προσθέσετε και το ακατάσχετο των επιδομάτων και των δωρεών που δίνονται στους πυρόπληκτους και ειδικά στους εγκαυματίες, όπως και της στεγαστικής συνδρομής, διότι έχουμε αντιμετωπίσει πολλές περιπτώσεις τραπεζών, οι οποίες μπλοκάρουν ή κατάσχουν ή δεσμεύουν τέτοια ποσά στεγαστικής συνδρομής, ασφαλιστικών αποζημιώσεων ή ακόμα και δωρεών προς εγκαυματίες. Είναι το άρθρο 2 παράγραφος 2 περίπτωση α΄.

Επίσης, θεωρούμε ότι θα έπρεπε να υπάρχει επ’ ευκαιρίας του άρθρου 2, μία διάταξη ως προς το ζήτημα του αμιάντου. Βρίσκεται αμίαντος σε ιδιωτικές ιδιοκτησίες, που είναι είτε αγνώστου ιδιοκτήτη, είτε ιδιοκτητών που εν πάση περιπτώσει δεν ενδιαφέρονται για την περιουσία τους ή οτιδήποτε. Λόγω του επείγοντος του πράγματος και των επιτακτικών λόγων δημοσίας υγείας, θεωρούμε ότι θα ήταν ανεκτή μία ρύθμιση που να προβλέπει μία διαδικασία εισόδου και απομάκρυνσης του αμιάντου, ακόμα και χωρίς τη συναίνεση των ιδιοκτητών.

Επίσης, υπάρχουν δύο θέματα που έχουν ξεφύγει από το νομοσχέδιο, το αναφέρω τώρα με τη νομική διάσταση, δηλαδή στο άρθρο 2 παράγραφος 7, έχει μείνει ότι η ΑΜΚΕ και οι άλλοι φορείς κάνουν τις εργασίες από Α έως Ζ, των εδαφίων α έως ζ, ενώ είναι από α έως θ. προσέξτε το λίγο, μην ξεφύγει και ψηφιστεί με αυτό τον τρόπο. Το ίδιο ισχύει στο άρθρο 2 παράγραφος 3.

Τέλος, θέλουμε να προτείνουμε, δεδομένου ότι αντιλαμβανόμαστε το μέγεθος της εργασίας που θα κάνει η ΑΜΚΕ, ότι πιθανόν ένας εκ των μελών του Δ.Σ., ας είναι υπηρεσιακός ή αν κρίνετε ότι πρέπει να είναι ένα στέλεχος της αγοράς, να προβλεφθεί μία θέση διευθύνοντος συμβούλου ή επιχειρησιακού ή εκτελεστικού διευθυντή.

Τέλος, για το ζήτημα της προσθήκης της ΑΜΚΕ ως συμβαλλόμενου μέρους στις προγραμματικές συμβάσεις μεταξύ Υπουργείου Υποδομών, Δήμου Μαραθώνος και Δήμου Ραφήνας – Πικερμίου, εξετάστε το ενδεχόμενο να έπρεπε να προστεθεί εδάφιο στο άρθρο 100 παράγραφος 1β΄ του νόμου 3852 για τις προγραμματικές συμβάσεις μεταξύ δήμων και κεντρικής διοίκησης. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε.

Το λόγο έχει ο κ. Σοφιανόπουλος.

**ΝΙΚΟΛΑΟΣ ΣΟΦΙΑΝΟΠΟΥΛΟΣ (Πρόεδρος του Συλλόγου Αποκατάστασης Ιδιοκτητών Ακινήτων Γεροτσακουλίου):** Κύριε Πρόεδρε, καλησπέρα σας. Ονομάζομαι Νίκος Σοφιανόπουλος και είμαι ο Πρόεδρος του Συλλόγου Αποκατάστασης Ιδιοκτητών Ακινήτων Γεροτσακουλίου. Τον χρόνο που δικαιούμαστε θα τον πάρει ο σύμβουλός μας, τέως αντιδήμαρχος, τοπογράφος μηχανικός ο κ. Κουλουμπής.

**ΒΑΣΙΛΕΙΟΣ ΚΟΥΛΟΥΜΠΗΣ (Εκπρόσωπος του Συλλόγου Αποκατάστασης Ιδιοκτητών Ακινήτων Γεροτσακουλίου):** Ευχαριστώ κύριε Πρόεδρε. Η περιοχή αυτή όπως έχει οριστεί, για την σύνταξη του ειδικού χωρικού από αυτό το πολύγωνο, είχε και έχει μέχρι σήμερα και πριν τη φωτιά τεράστιες παθογένειες.

Η μεγαλύτερη παθογένεια, είναι ότι η περιοχή αυτή στο μεγαλύτερό της τμήμα θεωρείται δασική. Αυτή η παθογένεια, μας είχε δημιουργήσει τεράστια προβλήματα ως δημοτική αρχή την δεκαετία του ’90 και ’00 και γι’ αυτό το Μάτι που είναι η ΠΕ10 με το νόμο του Τρίτση, ο Προβάλινθος που είναι ΠΕ7, που είναι πάλι με το νόμο του Τρίτση, δεν μπήκαν ποτέ στο σχέδιο, όπως επίσης δεν μπορέσαμε να ολοκληρώσουμε το γενικό πολεοδομικό σχέδιο της πόλης της Νέας Μάκρης.

Αντιθέτως, μια τεράστια παθογένεια που τη ζούμε μέχρι σήμερα, η περιοχή του Νέου Βουτζά, σε μια νύχτα το 1968, μπήκε στο σχέδιο. Δηλαδή, ένα βουνό, εντός της ζώνης προστασίας του Πεντελικού Όρους, με πδ. του 87΄, είναι στο σχέδιο και οι πρόποδες, το Μάτι, ο Προβάλινθος, η Αμπελούπολη, το Γεροτσακούλι, οικισμοί που σήμερα είναι εδώ και έχουν πληγεί από τη φωτιά και είναι μέσα στο περίγραμμα του Ειδικού Χωρικού, δεν θα μπορέσουν, κύριε Πρόεδρε, ποτέ, ακόμη και τώρα που αποφασίστηκε η σύσταση αυτής της Εταιρίας, αλλά και η σύνταξη των μελετών που fast track - όπως διαβάσαμε - θα ολοκληρωθούν μέσα σε τέσσερις μήνες.

Μα, και εμείς έχουμε φτιάξει σαν δημοτική αρχή άπειρες μελέτες, αλλά ούτε το δίκτυο ύδρευσης που είναι από αμίαντο δεν μπορούσαμε να αλλάξουμε στο Μάτι, γιατί ήταν χαρακτηρισμένη ως δασική περιοχή.

Όλες αυτές τις παθογένειες, καλείται τώρα αυτή η Εταιρεία, η οποία θα συσταθεί, να τις λύσει και μέσα σε ένα χρονικό διάστημα ενός έτους να παρουσιάσει το έργο. Απορούμε και έχουμε διάφορα ερωτήματα.

Όμως, ευτυχώς σήμερα, άκουσα εδώ τον εκπρόσωπο του Γεωτεχνικού Επιμελητηρίου, που είπε μια πολύ σωστή πρόταση, που θα έπρεπε να την έχουμε ακούσει εδώ και τόσα χρόνια και αυτό ζητάγαμε. Άμεσα, λοιπόν, σε αυτή την περιοχή του ειδικού χορικού, αυτή η περιοχή να χαρακτηριστεί με αεροφωτογραφίες προ του 75΄. Αυτή είναι η πραγματικότητα και όχι αυτό που παρουσιάζεται, να δείχνουνε δασικούς χάρτες χωρίς να λογαριάζουν από κάτω το τοπογραφικό υπόβαθρο που έχει σπίτια.

Άλλη μια παθογένεια που δεν ξέρω αν την έχει λάβει υπόψη η Επιτροπή αυτή, που όπως είπαμε το έργο της θα ολοκληρωθεί σε ένα χρόνο, είναι ότι το παραλιακό μέτωπο έχει καλυφθεί από τις κατασκηνώσεις της Πολεμικής Αεροπορίας, του Στρατού, της Αστυνομίας, της Εκκλησίας, των Υπουργείων. Πώς λοιπόν, εάν δεν λυθούν αυτά τα θέματα, θα συνταχθούν τοπογραφικές μελέτες και πράξεις εφαρμογής, για να φτιαχτούν οι δρόμοι αποφυγής προς τη θάλασσα. Πώς θα ολοκληρωθεί ο παραλιακός πεζόδρομος - αυτός ο υπέροχος, που τον έχουμε φτιάξει μόνο στην Νέα Μακρύ και δεν μπόρεσε να προχωρήσει από το 1987 – και να περάσει από τον Στρατό, την Αεροπορία, την Αστυνομία.

Αυτόν τον παραλιακό πεζόδρομο, είναι σίγουρο ότι όποια μελέτη που θα κατατεθεί από μελετητικά γραφεία, θα ζητήσουν να ολοκληρωθεί, διότι θα είναι το τελείωμα των κάθετων δρόμων διαφυγής. Ακόμα έχουμε στη μνήμη μας αυτό το κορίτσι των 13 χρόνων, που έτρεχε και έπεφτε στον γκρεμό των 6 μέτρων, γιατί, ακριβώς, δεν υπήρχε διαφυγή. Αυτά, πρέπει να ληφθούν υπόψη.

Επαναλαμβάνω πάλι την πρότασή μας - που σήμερα διαμορφώθηκε ακούγοντας τον εκπρόσωπο του Γεωτεχνικού Επιμελητηρίου - άμεσα σύνταξη δασικού χάρτη για το Ειδικό Χορικό του περιγράμματος, όπως έχει οριστεί, με αεροφωτογραφίες προ του 1975.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κ. Βασίλειο Κουλουμπή.

Το λόγο έχει ο κ. Δημήτριος Γκίνος, Εκπρόσωπος της Συντονιστικής Επιτροπής Κατοίκων Αμπελούπολης και νομίζω ότι εδώ τελειώνουμε με τους εκπροσώπους από την ανατολική Αττική. Εάν κάποιος θέλει να προσθέσει κάτι ας το προσθέσει τώρα.

**ΔΗΜΗΤΡΙΟΣ ΓΚΙΝΟΣ (Εκπρόσωπος της Συντονιστικής Επιτροπής Κατοίκων Αμπελούπολης):** Σας ευχαριστώ, κύριε Πρόεδρε.

Δύο κουβέντες θέλω να πω μόνο, γιατί μας έχουν καλύψει οι προλαλήσαντες. Έχουμε έναν οικισμό ο οποίος διαθέτει ένα άρτιο ρυμοτομικό σχέδιο, με πολύ καλή ανάπτυξη, με έργα υποδομής και με κατοίκους που αγαπάνε την περιοχή τους και οι περισσότεροι μένουν εκεί, σε μόνιμη κατοικία.

Νομίζω ότι δεν έχω να προσθέσω κάτι επιπλέον. Το θέμα των δασικών χαρτών και ο χαρακτηρισμός της περιοχής είναι αυτό που μας καίει άμεσα και ελπίζω να βρεθεί μια λύση, όπως ζήτησαν και οι προλαλήσαντες, για να το αντιμετωπίσουμε.

Σας ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Ανδριανός Ιωάννης, Βλάχος Γεώργιος, Βολουδάκης Μανούσος-Κωνσταντίνος, Λιάκος Ευάγγελος Γιόγιακας Βασίλειος, Καιρίδης Δημήτριος, Καρασμάνης Γεώργιος, Κεφαλογιάννη Όλγα, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος – Εμμανουήλ, Οικονόμου Ιωάννης, Παπαδόπουλος Μιχαήλ, Ακτύπης Διονύσιος, Χατζηβασιλείου Αναστάσιος, Δούνια Παναγιώτα (Νόνη), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Νοτοπούλου Αικατερίνη (Κατερίνα), Μαμουλάκης Χαράλαμπος, Σκουρολιάκος Παναγιώτης, Σαντορινιός Νεκτάριος, Σπίρτζης Χρήστος, Φάμελλος Σωκράτης, Πουλάς Ανδρέας, Κεγκέρογλου Βασίλης, Κατρίνης Μιχαήλ, Πανάς Απόστολος, Γκιόκας Ιωάννης, Βιλιάρδος Βασίλειος, Αβδελάς Απόστολος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Θεοτόκης, εκπρόσωπος Συλλόγου Γεροτσακουλίου – Νέου Βουτζά.

**ΚΩΝΣΤΑΝΤΙΝΟΣ ΘΕΟΤΟΚΗΣ (Εκπρόσωπος Συλλόγου Γεροτσακουλίου – Νέου Βουτζά):** Είμαι και εγώ από Σύλλογο που ονομάζεται Γεροτσακούλι**.** Είμαστε τρεις Σύλλογοι στο Δήμο Νέας Μάκρης και έχουμε βάλει ένα χαρακτηριστικό αλλαγής του ονόματος για να ξεχωρίζουμε. Γεροτσακούλι – Νέου Βουτζά, Γεροτσακούλι – Αγίου Ανδρέα, Γεροτσακούλι – Αγίας Μαρίνας.

Συμφωνώ με τους προλαλήσαντες για τα θέματα υγείας, αμιάντου κ.λπ.. Αυτό που έχω να πω εγώ είναι για το χωροταξικό. Το ένα θέμα, έχει δημιουργηθεί από το δασαρχείο και πολλά σπίτια που έχουν κριθεί Δ.Α., με το ΦΕΚ που έβγαλε το δασαρχείο αναδασωτέων εκτάσεων με οκτώ διαβαθμίσεις, τα κόκκινα, δηλαδή, που είναι Δ.Α., παρόλο που ο ν.4576/2018 λέει ότι ο έκαστος δασάρχης δεν μπορεί να κάνει πράξη χαρακτηρισμού σε περιοχή που είναι με κίτρινο χρώμα και έχει εξαιρεθεί της ανάρτησης του δασικού χάρτη, όπως πάντα το δασαρχείο έκανε ό,τι νομίζει και έκανε πράξη χαρακτηρισμού. Γι' αυτό εδώ και ένα χρόνο δεν δίνει βεβαιώσεις στα Δ.Α., τα οποία Δ.Α., επισημαίνω, είναι ακόμη και βίλες με άδεια και υπάρχουν και βίλες με άδεια την περιοχή του Συλλόγου μου που έχουν κηρυχθεί στο χάρτη με ιώδες (μπλε) χρώμα σαν να είναι αναδασωτέες.

Επίσης, ένα άλλο πράγμα που θέλω να πω είναι ότι και με το Π.Δ. 32 και με τον νέο νόμο του 2017, για το πώς χαρακτηρίζουμε μια περιοχή δασική ή αναδασωτέα, δεν μπορείς να κηρύξεις μια περιοχή αναδασωτέα εάν δεν είναι πρώτα χαρακτηρισμένη δασική ή με τελεσίδικη δικαστική απόφαση ή με κυρωμένο δασικό χάρτη. Στην περιοχή μας δεν υπάρχει κάτι τέτοιο. Παρόλα αυτά το δασαρχείο πάλι έρχεται και στέλνει μηνύσεις ακόμη και σε κατεστραμμένα σπίτια. Αυτό το θέμα θα έπρεπε η κυβέρνηση να δει πώς θα λυθεί. Σε κάποια περιοχή έβγαλε μια απόφαση το δασαρχείο σαν πρόδηλο λάθος ότι έκανε στο ΦΕΚ και το ακύρωσε. Θα μπορούσε να κάνει το ίδιο και στις υπόλοιπες περιοχές. Δεν μπορεί, ας πούμε, περιοχές όπως είναι η δική μου που έχει κατατμήσεις, άδεια αγοραπωλησίας από το Υπουργείο με υπογραφή του Υπουργού Γεωργίας, διάνοιξη δρόμων, κατατμήσεις ανά 4 στρέμματα, που είναι σημερινές ιδιοκτησίες και έχουν χτιστεί πόσες βίλες, να έρχεται σήμερα μετά από 80, 100 χρόνια, να μας λέει, είναι δασική έκταση.

**ΠΕΤΡΟΣ ΦΡΑΓΚΟΣ (Εκπρόσωπος της Επιτροπής Πληγέντων της περιοχής Κόκκινο Λιμανάκι):** Κύριε Πρόεδρε, προς αποκατάσταση της αλήθειας, γιατί ο κ. Κουλουμπής έκανε μια αναφορά για το κοριτσάκι που πήδηξε στο γκρεμό και είπε ότι δεν υπήρχε δίοδος διαφυγής προς τη θάλασσα. Είναι αναληθές. Υπήρχε δίοδος διαφυγής προς τη θάλασσα επί της οδού Πάρου. Η βασική αιτία όμως του ότι δεν μπορούσαν να μπουν σε αυτή τη δίοδο ήταν ένα δέντρο σε κοινόχρηστο χώρο, το οποίο είχε αναφλεγεί με αποτέλεσμα να οδηγηθούν όλα αυτά τα άτομα στην οδό Ειρήνης και να μπουν στο συγκεκριμένο οικόπεδο. Εκεί αυτό το κοινόχρηστο τμήμα στο οποίο δεν είχε μεριμνήσει το δασαρχείο να κόψει το δέντρο, αναδεικνύει διαχρονικά τις ευθύνες του δασαρχείου απέναντι στο πώς συμπεριφέρεται στους πολίτες. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Γνωρίζοντας και το ανάγλυφο καταλαβαίνουμε τώρα τι λέτε.

**ΧΡΗΣΤΟΣ ΣΠΙΡΤΖΗΣ:** Δεν καταλαβαίνουμε. Εγώ θα ήθελα ο κ. Φράγκος να μας εξηγήσει.

**ΠΕΤΡΟΣ ΦΡΑΓΚΟΣ (Εκπρόσωπος της Επιτροπής Πληγέντων της περιοχής Κόκκινο Λιμανάκι):** Μπορώ να το εξηγήσω. Όπως κατευθύνονταν τα αυτοκίνητα από το Μάτι προς το Κόκκινο Λιμανάκι στην οδό Δημοκρατίας έγινε μποτιλιάρισμα. Κατέβηκαν οι άνθρωποι από τα αυτοκίνητα και έτρεξαν στη δίοδο, η οποία είναι επί της οδού Πάρου, ανάμεσα στα σπίτια, είναι περίπου 80 πόντους με ένα μέτρο η δίοδος. Επιχείρησαν να μπουν μέσα, δεν μπόρεσαν να μπουν μέσα, γύρισαν πίσω, γιατί το δέντρο είχε πάρει φωτιά, μπήκαν στην οδό Ειρήνης και μπήκαν στο μοιραίο οικόπεδο. Άρα, λοιπόν, η ευθύνη δεν είναι στο μοιραίο οικόπεδο, που μεταφέρθηκε έντεχνα από κάποιους, αλλά στη δίοδο συγκεκριμένα. Η βασική αιτία ήταν το δέντρο.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει η κα Αλεξάνδρα Μπαλτσιώτου, Πρόεδρος της Δημοτικής Κοινότητα Κινέττας.

**ΑΛΕΞΑΝΔΡΑ ΜΠΑΛΤΣΙΩΤΟΥ (Πρόεδρος της Δημοτικής Κοινότητας Κινέττας):** Ευχαριστούμε πολύ, κύριε Πρόεδρε, εκ μέρους των πολιτών της Κινέττας, που μας δώσατε την ευκαιρία να είμαστε σήμερα εδώ.

Όπως γνωρίζετε, εκτός από το Μάτι και η Κινέττα επλήγη, όχι μόνο από την καταστροφική πυρκαγιά της 23ης Ιουλίου, αλλά και από τις πλημμύρες της 29ης και 30ης Σεπτεμβρίου, όπου σπίτια που σώθηκαν από τη φωτιά καταστράφηκαν από την πλημμύρα.

Ευτυχώς στην περιοχή μας δεν υπήρξαν θύματα, αλλά τα προβλήματα είναι πολλά. Κρίνουμε αναγκαία τη δημιουργία συντονιστικού οργάνου με τη συμμετοχή των αρμόδιων Υπουργείων, της Αποκεντρωμένης Διοίκησης, της Γενικής Διεύθυνσης Δασών, του Δήμου και των κατοίκων. Άμεση προτεραιότητα είναι η αποκομιδή αμιάντου από όλα τα κόκκινα και κίτρινα σπίτια, η οποία, δεν έχει ολοκληρωθεί, με αποτέλεσμα τη μόλυνση της ευρύτερης περιοχής και λόγω των πλημμυρών, ακόμη και τη μόλυνση της θάλασσας.

Επιπλέον, επίσπευση των κατεδαφίσεων, διότι έχουν γίνει ελάχιστες, με προτεραιότητα τις οικίες που έχουν οικοδομική άδεια και μπορούν να εκδώσουν άδεια κατασκευής - επισκευής. Παρακαλούμε τη Γενική Διεύθυνση Δασών Αιγάλεω να μην κωλυσιεργεί, να ακολουθεί τις υποδείξεις του Υπουργείου Υποδομών, όσον αφορά τις βεβαιώσεις των μη δασικών και να μην ταλαιπωρεί τους πολίτες.

Για την αποκατάσταση των κτιρίων Δ.Α. που αποτελούν το 80% των πυροπλήκτων κτιρίων της περιοχής, προτείνουμε με νομοθετική ρύθμιση το υποδειχθέν από το Δήμο Μεγαρέων ιώδες περίγραμμα να μετατραπεί σε κίτρινο. Επίσης, θεωρούμε απαραίτητη την ένταξη όλης της Κινέτας στο γενικό πολεοδομικό σχέδιο για την οριστική λύση των προβλημάτων.

Σας ενημερώνουμε ότι το 2014 είχε κατατεθεί γενικό πολεοδομικό σχέδιο από την τότε δημοτική αρχή αποσπώντας όλες τις απαραίτητες υπογραφές των αρμοδίων υπηρεσιών, του Γενικού Γραμματέα του Υπουργείου Περιβάλλοντος, κ. Αλεξιάδη, πριν της τελικής υπογραφής του Υπουργού, κ. Μανιάτη, λόγω προκήρυξης των τότε Βουλευτικών Εκλογών. Έκτοτε, η υπόθεση αυτή τελεί σε αδράνεια, στερώντας από τους κατοίκους της Κινέτας απαραίτητα έργα υποδομών, τη θωράκιση της περιοχής με μελέτη και υλοποίηση αντιπλημμυρικών έργων και τη γρήγορη αποκατάσταση των πυροπλήκτων.

Έχουμε καταθέσει λεπτομερές υπόμνημα που συντάχθηκε σε συνεργασία με τη Συντονιστική Επιτροπή Πυροπλήκτων Κινέτας. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Τσίρκας.

**ΠΟΛΥΒΙΟΣ ΤΣΙΡΚΑΣ (Πρόεδρος της Ομοσπονδίας Συλλόγων Οικιστών Κινέτας):** Ευχαριστώ, κύριε Πρόεδρε. Τα θέματα που συζητούμε για την Πράξη Νομοθετικού Περιεχομένου, όσον αφορά το Μάτι, αντίστοιχα προβλήματα αντιμετωπίζουμε και εμείς, στην περιοχή μας.

Υποκλινόμαστε στα τραγικά γεγονότα που συνέβησαν στο Μάτι, αλλά οφείλω να υπερτονίσω και ως Πρόεδρος της Ομοσπονδίας Συλλόγων Κινέτας, ότι η περιοχή μας θεωρείται μια παραμελημένη περιοχή με πολλαπλά και διαχρονικά προβλήματα. Έλλειψη πόσιμου νερού, για παράδειγμα. Τελευταία δρομολογήθηκε η πρώτη φάση, αλλά θα κάνουμε χρόνια για να δούμε πόσιμο νερό στην πόλη μας. Έλλειψη σχεδίου πόλης, αποχέτευσης, παιδικές χαρές, πλατείες, ο δρόμος, δημοτικό σχολείο, έλλειψη δημοτικού ιατρείου.

Αναφέρθηκαν επιγραμματικά τα θέματα από τον Δήμαρχο Μεγαρέων και την Πρόεδρο της Κοινότητας και θα ήθελα να τονίσω ότι κάηκαν 58.000 - 60.000 στρέμματα στα Γεράνια Όρη, η πυρκαγιά έφτασε σε όλους σχεδόν τους οικισμούς και έφτασε μέχρι και τη θάλασσα. Δεν είχαμε ανθρώπινα θύματα, ευτυχώς, όπως στο τραγικό Μάτι, γιατί είχαμε οδούς διαφυγής, ήταν πρωινές ώρες, όταν άρχισε η φωτιά και προλάβαμε να απομακρύνουμε τα γυναικόπαιδα.

Για τους πυρόπληκτους, από τις αυτοψίες που έγιναν - περίπου 900 με 1000 τα περισσότερα κτίρια, γύρω στα 400, κρίθηκαν «κόκκινα» ή «κίτρινα». Από αυτά, τα περισσότερα, δυστυχώς, βρίσκονται εντός Δ.Α. περιοχής και εδώ είναι το μεγάλο πρόβλημα. Οι οικονομικές άδειες, από 144 αιτήματα που υποβλήθηκαν, έχουν εκδοθεί μόνο 54 άδειες. Από τους 13 οικισμούς με τους αντίστοιχους συλλόγους - μέλη στην Κινέτα που έχει η ομοσπονδία, επίσημα και ανεπίσημα, είτε Πανόραμα 1, Πανόραμα 2, Πανόραμα 3, Μαρούγκα, Γεράνια, Σκίρωνας, Αγνάντια, Παναγίτσα, Μεγάλα Σπιθάρια, Γαλήνη, Μπενίστρες, Άγιος Νικόλαος, Πίκα, Αγία Παρασκευή και Βουλιαγμένη, επλήγησαν οι 10 και έχουν καμένα σπίτια.

Οι υπόλοιποι έχουν πληγεί από τις πλημμύρες. Κατεδάφισεις, αποκομιδή μπαζών, αμιάντων και λοιπών υλικών δεν έχουν ολοκληρωθεί ακόμα, όπως προαναφέρθηκε. Πλημμυροπαθείς: Άρχισαν πρόσφατα ευτυχώς, αλλά δεν έχουν πάρει ακόμη τις αποζημιωσεις όλοι. Έργα αντιπλημμυρικής προστασίας στο καμένο δάσος, στα ρέματα, στους κεντρικούς δρόμους, διανοίξεις όμβριων υδάτων προς διευθέτηση των ρεμάτων προς τη θάλασσα, δεν άρχισαν ακόμη και πλησιάζει χειμώνας. Αποκατάσταση οδικού δικτύου, ασφαλτοστρώσεις, τσιμεντοστρώσεις δρόμων, πολλοί δρόμοι έχουν κοπεί στη μέση, άλλοι έχουν χαντάκια, πολλοί κάτοικοι δεν μπορούν να φτάσουν άνετα στα σπίτια τους ακόμη και πεζοί, όχι με οχήματα παρότι είχαν εγκριθεί κονδύλια από ό,τι γνωρίζουμε, δυστυχώς δεν άρχισαν έργα ακόμη. Παροχές πρόνοιας, βοηθήματα πυρόπληκτων, πλημμυροπαθών, συνταξιούχων που είχαν εξαγγελθεί, ακόμα δεν έχουν ενοποιηθεί σε όλους. Ένα χαρακτηριστικό παράδειγμα να αναφέρουμε, τον περιβόητο ΕΦΚΑ, το εφάπαξ βοήθημα της διπλής σύνταξης που είχε εξαγγελθεί ότι χορηγείται σε όσους έχουν κύρια, δευτερεύουσα κατοικία ή φιλοξενούνται αποδεδειγμένα στις πληγείσες περιοχές της ανατολικής και δυτικής Αττικής, δεν έχει χορηγηθεί σε όλους με τον ισχυρισμό του ΕΦΚΑ ότι ο περιβόητος χάρτης «Κοπέρνικος» δεν περιλαμβάνει δύο-τρεις περιοχές, παρότι εκεί έχει δοθεί αυτό το επίδομα σε μερικούς και παρουσιάζεται το φαινόμενο στο ίδιο οικοδομικό τετράγωνο, στον ίδιο οικισμό φυσικά, στον ίδιο δρόμο, ακόμη και στο ίδιο σπίτι, πρώτος, δεύτερος όροφος, να χορηγείται στον έναν, στο διπλανό όχι.

Αυτά είναι θέματα τα οποία θα πρέπει να λυθούν και γι’ αυτό ειδικά το θέμα χρειάζεται βούληση του αρμόδιου Υπουργού Εργασίας και Κοινωνικής Ασφάλισης ή τα συναρμόδια υπουργεία να δώσουν εντολή στον ΕΦΚΑ, για να ολοκληρωθεί αυτό το θέμα που αφορά 130 περίπου συνταξιούχους.

Διαπιστώνουμε μεγάλη έλλειψη συντονισμού μεταξύ των εμπλεκόμενων φορέων. Συμφωνώ με τις προτάσεις που ήδη έχουμε καταθέσει και κατέθεσε και η συντονιστική επιτροπή πυρόπληκτων και κλείνοντας ήθελα να πω ότι θα πρέπει και η Δυτική Αττική, η περιοχή της Κινέτας, να συμπεριληφθεί -δεν μπορεί βέβαια στην υπάρχουσα πράξη νομοθετικού περιεχομένου, θα πρέπει να εκδοθεί ειδική πράξη νομοθετικού περιεχομένου και για την Κινέτα. Δεύτερο οι οικισμοί στην Κινέτα δεν ήταν οικισμοί με φως, νερό, τηλέφωνο και λοιπά και δεν υπάρχουν τίποτα βίλες εκεί στα καμένα. Εκεί είναι σπιτάκια των 50, 60 , 70 άντε 100 τετραγωνικών μέτρων.

Η οριστική λύση θα είναι αυτή που προτάθηκε και πριν, το ιώδες περίγραμμα όπως πρότεινε ο δήμος στις οικιστικές πυκνώσεις να μετατραπεί σε κίτρινο χρώμα.

Τέλος, πιστεύουμε, ελπίζουμε τουλάχιστον, ότι ήρθε η ώρα η Πολιτεία να κοιτάξει και λίγο δυτικά προς το μέρος που βρίσκεται η Κινέτα στο δυτικότερο άκρο της Αττικής, γιατί μέχρι τώρα θεωρούμαστε ότι είμαστε εγκαταλειμμένοι από την Πολιτεία.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καταλαβαίνετε ότι ό,τι ακούγεται αναδεικνύει προβλήματα των διαφόρων περιοχών. Βεβαίως όλα αυτά δεν έχουν σχέση με το νομοσχέδιο που συζητάμε, αλλά εν πάση περιπτώσει, εμείς σας καλέσαμε, ακούμε τι λέτε, σας δίνουμε βήμα, καταγράφονται στα πρακτικά, θέλουμε οι φωνή σας να ακουστεί, να καταγραφεί, αλλά δεν έχουν σχέση με αυτό που συζητάμε. Πρέπει, για να γίνουμε και πιο πρακτικοί, τι μπορούμε, τι βελτιώσεις μπορούμε να πετύχουμε στο νομοσχέδιο, το οποίο τις επόμενες μέρες θα έρθει στην Ολομέλεια και θα ψηφιστεί. Εκεί μας βοηθάτε λίγο περισσότερο.

Λοιπόν, να ολοκληρώσουμε με τον κύριο Σπυρίδωνα Ράτη, εκπρόσωπο του Συλλόγου Εθελοντών Πυροσβεστών των Αγίων Θεοδώρων.

**ΣΠΥΡΙΔΩΝ ΡΑΤΗΣ (Εκπρόσωπος του Συλλόγου Εθελοντών Δασοπυροσβεστών Αγίων Θεοδώρων):** Καλησπέρα. Ευχαριστώ, κύριε Πρόεδρε, για την πρόσκληση και για το ενδιαφέρον που δείξατε. Οι φωτιές και οι φυσικές καταστροφές δεν έχουν σύνορα. Το νομοσχέδιο βλέπω ότι βάζει σύνορα. Η φωτιά στη Δυτική Αττική και τους Αγίους Θεοδώρους έκαψε συνολικά γύρω στα εβδομήντα χιλιάδες στρέμματα. Όσοι ξέρουν το ανάγλυφο του εδάφους, θα δουν την επόμενη μέρα και ήδη το χειμώνα που μας πέρασε συναντήσαμε πολλά προβλήματα. Έκλεισε η εθνική δύο φορές από πλημμύρες. Αυτό έχει σαν αποτέλεσμα πολλές ώρες διακοπή κυκλοφορίας και του τρένου, του προαστιακού και της εθνικής οδού.

Όπως είπαν και οι Δήμαρχοι, κ. Σταμούλης και κ. Γκιόνης, θα πρέπει να συμπεριληφθούμε και εμείς σε αυτό το νομοσχέδιο ή κάπως αλλιώς να μπορέσουμε να συμπεριληφθούμε, ώστε να επουλώσουμε και εμείς τις ζημιές που έχουμε πάθει, γιατί ο ορεινός όγκος των Γερανίων, για όσους γνωρίζουν την περιοχή, δεν υπάρχει πλέον, έχει καταστραφεί.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε.

Ο κ. Ταγαράς, έχει το λόγο.

**ΝΙΚΟΛΑΟΣ ΤΑΓΑΡΑΣ (Εισηγητής της Πλειοψηφίας):** Ευχαριστώ, κύριε Πρόεδρε.

Άκουσα με πολλή προσοχή όλους τους θεσμικούς φορείς, τους δημάρχους και τους εκπροσώπους συλλόγων και φορέων. Μπήκαν πολλά θέματα, αλλά επεκταθήκαμε σχετικά με το κύριο που αφορά τη συζήτησή μας. Βεβαίως, δεν είναι χωρίς λόγο, καταλαβαίνω και την αγωνία και τα προβλήματα.

Θα ήθελα να εστιάσω με δύο παρατηρήσεις στο χωρικό, που αναφέρθηκαν πολύ. Μέσα από το Μάτι και από το έργο που έχει να κάνει και η επιτροπή που συστήνεται αλλά και το Τεχνικό Επιμελητήριο Ελλάδος, θα αναδειχθούν όλες οι διαχρονικές αμαρτίες του παρελθόντος, κύριε Πρόεδρε.

Επειδή έχουν ωριμάσει πολλά πράγματα, νομίζω ότι είναι και αφορμή αυτό που συζητάμε για να λύσουμε και γενικότερα προβλήματα.

Δε θέλω να αναφερθώ σε λεπτομέρειες αυτή τη στιγμή, θα τοποθετηθώ μετά, στη συνέχεια της Επιτροπής μας, όμως ακούστηκαν πολλά, σημαντικά και χρήσιμα και ίσως υπάρξουν διορθώσεις, συμπληρώσεις και προσαρμογές.

Πάνω σε όλα αυτά θα τοποθετηθώ αργότερα.

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε.

Ο κ. Σπίρτζης, έχει το λόγο.

**ΧΡΗΣΤΟΣ ΣΠΙΡΤΖΗΣ ( Εισηγητής της Μειοψηφίας):** Ευχαριστώ, κύριε Πρόεδρε.

Οι ερωτήσεις, κύριε Πρόεδρε, έχουν να κάνουν με τις πραγματικές ανάγκες που αναδείχθηκαν από τις τοποθετήσεις των εκπροσώπων των περιοχών, που δεν έχουν όμως καμία σχέση με το σχέδιο νόμου, διότι οι πραγματικές ανάγκες και η αγωνία τους έχουν να κάνουν με την αδειοδότηση, με το χωροταξικό και τα πάγια προβλήματα που έχει η περιοχή.

Άρα, θα περιοριστούμε σε αυτά που έχουν να κάνουν με το σχέδιο νόμου. Φαντάζομαι ότι ο εκπρόσωπος της ΕΑΑΔΗΣΥ θα μας δώσει τη γνωμοδότηση που επιβεβαιώνει αυτά που είπαμε.

Επίσης, επειδή είναι η τρίτη φορά που έρχεται νομοθέτημα στο Κοινοβούλιο χωρίς τη γνώμη της ΕΑΑΔΗΣΥ, να κάνω μερικές ερωτήσεις, γιατί δεν έχω την γνωμοδότηση.

Πώς πιστεύετε και μέσω της γνωμοδότησης που έρχεται, ένας φορέας που λειτουργεί και είναι δημόσιος, εάν και δεν έχουμε τη μετοχική σύνθεση, αυτό είναι ένα μεγάλο κενό, μπορεί να λειτουργεί ως ιδιωτικός, να είναι αναθέτουσα αρχή, να λειτουργεί ως διευθύνουσα υπηρεσία και όλα τα υπόλοιπα που προβλέπονται για να κάνει ανάθεση προμήθειας, μελέτης, υπηρεσίας, έργου κ.τ.λ.;

Μπορεί, δηλαδή, η ΑΜΚΕ, που προβλέπεται στην ΠΝΠ και έρχεται για κύρωση, να παίξει αυτόν το ρόλο και με ποιες προϋποθέσεις;

Εάν θέλετε, πείτε μας με ποιο θεσμικό πλαίσιο και όχι με τον νόμο των δημοσίων συμβάσεων, που είναι επί της ουσίας η εναρμόνιση με το κοινοτικό δίκαιο, μπορεί να γίνει αυτή;

Πώς μπορεί, δηλαδή, να παρακαμφθεί, εάν μπορεί να παρακαμφθεί, ο νόμος των δημοσίων συμβάσεων για την ΑΜΚΕ;

Η δεύτερη ερώτηση απευθύνεται στους τέσσερις δημάρχους.

Ποιες εργασίες αρμοδιοτήτων των δήμων καλύφθηκαν από τα Υπουργεία και για ποιους λόγους;

Τρίτον, στις προγραμματικές με το Υπουργείο Υποδομών έχουν υπογραφεί προγραμματικές ύψος 49 εκατομμυρίων, εάν θυμάμαι καλά. Περίπου 15 εκατομμύρια για τον κάθε δήμο, Ραφήνας και Μαραθώνα και τα υπόλοιπα για τον Δήμο Μεγαρέων και Μάνδρας.

Τι προβλέπεται να κάνει η ΑΜΚΕ, ως τρίτο μέρος;

Δηλαδή, ποιες είναι οι διαδικασίες που πρέπει να ακολουθηθούν, αν υπάρχει θέμα νομιμότητας για αυτές, αν ο δήμος πρέπει, ξανά, να αποφασίσει για την προγραμματική με το τρίτο μέρος. Αν ο δήμος, θα μπορούσε να υλοποιήσει αυτές τις συμβάσεις, άρα, αν μπορούσε, γιατί έκανε προγραμματική με το Υπουργείο Υποδομών και αν μπορεί η ΑΜΚΕ να υποκαταστήσει, σήμερα, το Υπουργείο Υποδομών; Δηλαδή, όταν δεν μπορούσε να εκτελέσει κάποιο έργο ο δήμος και έγινε προγραμματική με το Υπουργείο Υποδομών ή κάποιες μελέτες, αν θα μπορέσει να τα κάνει η ΑΜΚΕ.

Επίσης, θα ήθελα από τους δημάρχους μια εκτίμηση της χωροταξικής και πολεοδομικής κατάστασης των πληγέντων κτιρίων, δηλαδή, πόσα κτίρια από αυτά που έχουν πληγεί είναι αυθαίρετα, πόσα είναι σε δασικές περιοχές, αν το ξέρουν, πόσα είναι μέσα σε ρέματα, γιατί η αγωνία των εκπροσώπων των φορέων αυτή ήταν. Δεν ήταν η ανάθεση του δρόμου, μιας υποδομής μόνο. Αυτό είναι μικρό μέρος, σε σχέση με την καθημερινότητα και τη ζωή τους.

Τώρα, προς τους δημάρχους Ραφήνας και Μαραθώνα, διαπίστωσα μια διαφωνία στα χρήματα του ειδικού λογαριασμού της ΑΜΚΕ. Ο δήμος Ραφήνας, λέει, «καλύψτε και τις απαλλαγές που δίνει ο δήμος σε σχέση με τα δημοτικά τέλη, το νερό και τα υπόλοιπα». Ο δήμος Μαραθώνα ζητάει να μην είναι ο ΕΝΦΙΑ, τα 10 εκατ. που έχουν προβλεφθεί, θα μας το απαντήσει η Κυβέρνηση, από τα λεφτά του ειδικού λογαριασμού. Αυτό, πρέπει να διευκρινισθεί. Τα λεφτά του ειδικού λογαριασμού θα διατεθούν και ποιες είναι οι θέσεις των φορέων, των δημάρχων ειδικά; Θα διατεθούν για να απαλλαγεί ο κάτοικος από τον ΕΝΦΙΑ, από τα δημοτικά τέλη και τα υπόλοιπα ή απλά θα απαλλαγούν;

Ερώτηση προς το δήμαρχο Μεγαρέων και το δήμαρχο Λουτρακίου. Ο ειδικός λογαριασμός που έχει γίνει για τα 31 εκατ. και για τους εκπροσώπους των πολιτών, είναι και για τους πυρόπληκτους στη Δυτική Αττική, δεν είναι μόνο στην Ανατολική. Επομένως, αυτή η ερώτηση είναι και προς την Κυβέρνηση, ποιο θα είναι το ποσό από τον ειδικό λογαριασμό, από την Περιφέρεια του ειδικού λογαριασμού, που θα προβλέπεται για την Ανατολική Αττική και θα διαχειριστεί από την ΑΜΚΕ και ποιο για την Δυτική Αττική;

Τώρα, προς το Τεχνικό Επιμελητήριο. Έχετε υπογράψει προγραμματική σύμβαση; Σε τι ύψος είναι; Η προγραμματική σύμβαση, το λέω γιατί αυτές οι ερωτήσεις έχουν να κάνουν και με την τοποθέτηση και του Ελεγκτικού Συνεδρίου και του Προέδρου της ΕΑΑΔΗΣΥ. Αν δεν έχει γίνει προγραμματική σύμβαση, ποια είναι η εκτίμηση του προϋπολογισμού; Μια τάξη μεγέθους.

Επειδή, το ΤΕΕ διαχρονικά και σήμερα και χθες και προχθές, πάντα, ήταν ο υπέρμαχος των διαδικασιών διαφάνειας και της τήρησης της ελάχιστης, τουλάχιστον, νομοθεσίας, στο πώς γίνονται δημόσια και ιδιωτικά έργα. Ρωτάω, πώς θα γίνουν οι αναθέσεις για το ειδικό χωρικό; Ποια είναι τα βήματα που προβλέπονται από εδώ και πέρα; Ποια είναι η διαβούλευση που θα γίνει με τους κατοίκους και τους αρμόδιους φορείς, όπως είναι οι δήμοι; Γιατί, αν δεν τηρηθούν, κύριε Πρόεδρε, αυτά προφανώς θα υπάρχουν λόγοι ακύρωσης. Να είστε σίγουροι ότι υπάρχουν συμφέροντα στην περιοχή, που δεν θέλουν να πολεοδομηθεί η περιοχή. Ούτε ειδικό χωρικό να υπάρχει, ούτε πράξη εφαρμογής, ούτε σχέδιο πόλεως, ούτε τίποτα. Εδώ υπάρχουν περιοχές, όπως ακούσατε, τα ξέρετε καλύτερα, που υπάρχει πολεοδομικό σχέδιο και δεν έχει γίνει πράξη εφαρμογής για πάνω από μια δεκαετία, να μην πω και παραπάνω.

Εδώ, δεν πρέπει, λοιπόν, να δώσουμε λαβή σε αυτά τα συμφέροντα ή σε οποιοδήποτε θέλει να «τινάξει» είτε την ανάταξη της περιοχής, είτε την κοινή, αν θέλετε, θέληση όλων μας, να μπει μια χωροταξική και πολεοδομική κανονικότητα στην περιοχή και όχι αυτό που έχουμε. Να το «τινάξει» στον αέρα, για μια ακόμη φορά. Γιατί θα ρωτήσετε τους εκπροσώπους ιδιαίτερα που προσβάλλονται και των άλλων περιοχών και αναδεικνύεται σήμερα γιατί οι άδειες που έχουν βγει δεν είναι αυτές που έπρεπε σε ένα αριθμό ότι θα έχουν βγει, γιατί υπάρχουν προβλήματα δασικά, υπάρχουν προβλήματα με τα ρεύματα, άρα, δεν μπορούν να εκδοθούν ούτε άδειες επισκευής ούτε άδειες ανακατασκευής σε αυτές τις περιοχές. Επομένως, πρέπει να πάρουμε αυτές τις απαντήσεις αν δεν θέλουμε να τιναχτεί στον αέρα όλο αυτό. Εγχείρημα που είναι κοινή πεποίθηση.

Ρωτάω στο Εθνικό Επιμελητήριο, γιατί είναι νομικό πρόσωπο δημοσίου δικαίου με ποια τεχνική υπηρεσία θα κάνει την ανάθεση μιας μελέτης και την παραλαβή της. Γιατί είναι άλλο το Τεχνικό Επιμελητήριο να λειτουργήσει με μια Επιτροπή οικοδομητική που να συντονίζει τα πάντα και συμφωνώ απόλυτα.

Κύριε πρόεδρε συμφωνώ απόλυτα, απλά δεν θέλω να επαναλάβω τη λαϊκή της σοφίας στην αίθουσα. Εδώ πρέπει κάποιος ή κάποιοι να σκύψουν πάνω από το πρόβλημα. Να δούμε λοιπόν ότι πρέπει κάποιος να σκύψει πάνω από τα προβλήματα της περιοχής και ο κάθε πολίτης στην περιοχή, αλλιώς δεν πρόκειται να λυθεί το πρόβλημα.

Πάμε λοιπόν στους εκπροσώπους των Κατοίκων. Ακούσαμε τα κυριότερα προβλήματα που καταγράψαμε μετά την πυρκαγιά, αλλά αυτά τα προβλήματα στη συντριπτική τους πλειοψηφία δεν αντιμετωπίζονται με τη συγκεκριμένη πολιτική ούτε με τις αρμοδιότητές της. Θεωρείτε ότι αυτή η εταιρεία εκτός από το διαχειριστικό κομμάτι που έχει πάρα πολλά προβλήματα και κατά τη γνώμη μου θα κολλήσει τα πάντα. Θεωρείτε ότι εσείς είστε έτοιμοι να αναλάβετε τις ευθύνες συμμετέχοντας σε αυτή την Επιτροπή που μέχρι τώρα ήρθαν δημόσιοι φορείς με πολύ βαριές δομές;

Δηλαδή το Υπουργείο Υποδομών έχει μια τεράστια εμπειρία στους διαγωνισμούς, χιλιάδες υπαλλήλους, υπηρεσίες, διαδικασίες κ.λπ.. Εάν και χωρίς έναν υπάλληλο ή να γίνει αποδεκτό με ένα διοικητικό, θα μπορέσει να καταφέρει να κάνει διαγωνισμούς με διαφάνεια, ούτως ώστε να αναλάβουν οι άνθρωποι που θα στείλετε;

Η δεύτερη ερώτηση μου. Άκουσα τους κατοίκους ενώ δεν είναι ευθύνη τους να ξέρουν τις υπόλοιπες ιδιαιτερότητες, αλλά έχετε μια εικόνα του πόσο καιρό θέλει να βγει η άδεια ενός σπιτιού 100 τετραγωνικών σε μια περιοχή που δεν έχουμε χωροταξικό και φορολογικό πρόβλημα; Θα σας πει και ο Πρόεδρος του ΤΕΕ που έχει εμπειρία σε αυτό ό,τι θέλει, είναι εννιά με δέκα μήνες, το λέω αυτό επειδή υπάρχει μια διαμαρτυρία σε πράγματα που λέτε, αλλά κάνετε, αλλά καλό είναι να μείνει και στην χώρο όπως είπε και ο κ. Ανδρινόπουλος, διότι εδώ πέρα δεν έχουμε ούτε σχέδιο πόλης, ούτε τιμολόγια για τα πυρόπληκτα είχαμε -έμεινε κάτι στην χώρα- και μέσα σε ένα χρόνο έχει γίνουν τέτοιες τεχνικές αλλαγές, προκειμένου να μπορούν να βγουν οι άδειες, εκεί που μπορεί να λυθεί το θέμα.

Έχει την εικόνα λοιπόν και για την αδειοδότηση των κτιρίων, αλλά και για τα υπόλοιπα, όπως η συλλογή του αμιάντου για παράδειγμα, έχει ξαναγίνει πουθενά στη χώρα σε προηγούμενη πυρκαγιά από το Ελληνικό Δημόσιο; Στις κατεδαφίσεις, έχει βγει σε άλλη φυσική καταστροφή η άδεια κατεδάφισης από το Δημόσιο; Έχει αναλάβει το Ελληνικό Δημόσιο να κάνει τις κατεδαφίσεις σε άλλη φυσική καταστροφή; Δηλαδή, εάν πάρουμε την πυρκαγιά της Ηλείας, έχουνε μέχρι σήμερα μαζευτεί και υλοτομηθεί οι περιοχές που είχανε καεί;

Όχι, είναι η απάντηση. Για να έχουμε ένα συγκριτικό, όχι σε όλα αυτά και προφανώς κάναμε μια προσπάθεια μαζί με τους κατοίκους, όποιος δεν μπορεί να αναφέρει…

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής**): Κύριε Σπίρτζη, κάντε ερωτήματα.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Είναι ερώτημα, κύριε Πρόεδρε

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Με συγχωρείται, εάν εσείς που είσαστε ο καθ' ύλην αρμόδιος Υπουργός, έχετε τόσα ερωτήματα, όλοι οι υπόλοιποι πόσα θα πρέπει να έχουμε;

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Δεν ήμουν ο καθ' ύλην αρμόδιος Υπουργός.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εσείς είχατε αναλάβει την ευθύνη εκείνης της περιόδου.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Αν ήμουν ο καθ' ύλην αρμόδιος, τότε ο κ. Καραμανλής, δεν θα το είπε…

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Όχι, όχι…

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Όχι, όπως σας το λέω.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Όχι, δεν έχει σημασία ποιος φέρει τη νομοθετική πρωτοβουλία από την Κυβέρνηση. Εσείς είχατε ανακοινωθεί από την Κυβέρνηση σαν υπεύθυνος.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Όχι, έχει σημασία.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μην το προσωποποιούμε και δε θέλω το κάνουμε αυτό το πράγμα, εγώ θα ήθελα να τελειώνουμε, μιλάτε ένα τέταρτο, παρακαλώ πολύ.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Δεν μιλάω, ρωτάω.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής**): Παρακαλώ να γίνονται ερωτήσεις, έχουν δίκιο οι συνάδελφοί.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Εάν έχουνε εικόνα οι πολίτες…

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν θα απαντήσουν οι πολίτες το ότι έγινε στην Ηλεία, ούτε καλέσαμε εδώ τους συμπολίτες μας, για να τους φέρουμε σε δύσκολη θέση.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Λέει ο κ. Ανδρινόπουλος, με μια σειρά δέκα προτάσεων, τις έχω καταγράψει, για να μείνουν στη χώρα, όχι να εφαρμοστούν σε μια πυρκαγιά που έγινε και μας πλήγωσε όλους, μια τραγωδία.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Γι' αυτό είπαμε ότι πολλά πράγματα που ακούστηκαν, το είπατε και εσείς, δεν έχουν σχέση με τη νομοθετική πρωτοβουλία, όμως ακούστηκαν και καταγράφηκαν γιατί είναι χρήσιμα.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Να το πούμε όμως, κύριε Πρόεδρε, γιατί μέχρι τώρα βλέπουμε ότι είναι μια νομοθέτηση πρόχειρη, επικοινωνιακού τύπου.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θα τα πούμε εμείς, αφήστε τον να το κρίνουμε εμείς, αυτή είναι η άποψή σας.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Όχι δεν είναι μόνο η άποψή μου, είναι άποψη της Προέδρου του Ελεγκτικού Συνεδρίου, που δεν μπορεί καν να μετέχει μέλος στο Δ.Σ., άρα, ποια είναι η προφύλαξη των μελών του Δ.Σ.; Της ΑΔΥΣΗ που δεν γνωμοδότησε, των κατοίκων που θα κάνουν αλλά, από αυτά που λέει η ΠΝΠ. Πώς είναι η άποψή μου; Σας είπαμε ότι εμείς έχουμε την διάθεση, εμείς θα επιφυλαχτούμε δεν θα καταψηφίσουμε κύριε Πρόεδρε. Εμείς θέλουμε να συμβάλουμε στην επίλυση των προβλημάτων της περιοχής.

Αυτό όμως δεν μπορεί να γίνει με τέτοια νομοθετήματα. Για παράδειγμα, γνωρίζετε κύριε Ανδρινόπουλε, για τις μετρήσεις στον αέρα, στο έδαφος και τα υπόλοιπα όπου γίνονται;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μην απευθύνεστε στους φορείς, στο προεδρείο απευθύνεστε.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Μα ο κ. Ανδρινόπουλος, το είπε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ας το είπε, τι σημασία έχει.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Ότι βάζουνε δημόσιοι φορείς και έχουνε πάρει εντολή από τότε που ήταν η προηγούμενη Κκυβέρνηση, από τον αρμόδιο Υπουργό, φαντάζομαι ότι δεν έχει πει κανείς στο Δημόκριτο να σταματήσει, να κάνει συνεχώς μετρήσεις για το έδαφος, για το νερό, για τον αέρα.

**ΑΛΕΞΑΝΔΡΟΣ ΑΝΔΡΙΝΟΠΟΥΛΟΣ (Μέλος της ΣΕΚΜΑ):** Μπορώ να απαντήσω κύριε Πρόεδρε, πάντως.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Όχι ακόμα

**ΑΛΕΞΑΝΔΡΟΣ ΑΝΔΡΙΝΟΠΟΥΛΟΣ (Μέλος της ΣΕΚΜΑ):** Όχι ακόμα, αλλά όταν θα έρθει η ώρα θα ήθελα, γιατί είχαν περάσει συγκεκριμένο τρόπο.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Αν είχε σταματήσει, αφήστε με λίγο, γι' αυτό κάνω ερωτήσεις, για να απαντήσετε τις κάνω. Ολοκληρώνω προς τον κ. Αναγνώστου, όπου μετά θα πάμε στο Κόκκινο Λιμανάκι και στους υπόλοιπους οικισμούς. Κύριε Αναγνώστου, όταν λέτε ό,τι η υλοτόμηση είναι στο 78%, εννοείται σε αστικές περιοχές ή στο σύνολο της καμένης έκτασης;

**ΧΡΗΣΤΟΣ ΑΝΑΓΝΩΣΤΟΥ (Μέλος της ΣΕΚΜΑ):** Για τις αστικές περιοχές.

Αν θέλετε να μας πείτε ποιανού αρμοδιότητα ήταν αυτή η υλοτόμηση μέσα στα οικόπεδα κ.λπ. και που δεν έχει καεί. Και ο αμίαντος, αν γνωρίζετε, αν πραγματικά έχει ανατεθεί η συλλογή του και σε τι ποσοστό.

Η τελευταία ερώτηση είναι, τι εννοούμε όταν λέμε κοινωνικό επίδομα στέγασης; Γιατί προβλέφθηκε στη νομοθεσία το κοινωνικό επίδομα στέγασης - αν θέλετε να μας πείτε - ή τι θέλουν οι κάτοικοι;

Θα ήθελα να κάνω μια ερώτηση στον κ. Ζαχαριά που εκπροσώπησε τον κ. Φράγκο, τι εννοείτε να βγουν οι άδειες με βάση τη νομοθεσία του 1979, για να είμαστε καθαροί εδώ πέρα; Θα βάλουν λέτε, αλλά πρέπει να είμαστε καθαροί και αν έχει γίνει κάποια ενέργεια από αυτή που ζητήθηκε και ξεκίνησε ο τότε Αναπληρωτής Υπουργός, κ. Φάμελλος για τους χάρτες της περιοχής;

Απευθύνομαι στον κ. Αθανάσιου, στον συνάδελφο τοπογράφο, δηλαδή στους εκπροσώπους του Προβάλινθου και των υπολοίπων περιοχών, θα ήθελα να μας πείτε την ιστορία της περιοχής, των οικισμών των συγκεκριμένων. Δηλαδή, είπατε ότι είχατε ένα χαρτί από το Υπουργείο Γεωργίας, αυτοί οι οικισμοί, αυτές οι περιοχές δεν έχουν σχέση με το Μάτι. Έχουν ρυμοτομηθεί ή πολεοδομούνται κατά κάποιο τρόπο, όχι με τους σύγχρονους κανόνες πολεοδόμησης, αλλά με τον τότε τρόπο; Πότε έγινε αυτό; Πώς έγινε και από τότε μέχρι σήμερα, πως αυτοί οι άνθρωποι, ενώ είναι γκρίζα ζώνη η περιοχή είναι ή δεν είναι δασική; Ο Δήμος Μαραθώνα, έκανε μια αίτηση κάποτε με εγκεκριμένη μελέτη από το Δήμο να την καταθέσει και εξαφανίστηκε η μελέτη από την ανάρτησή της. Τι έχουν αυτές οι καλυμμένες περιοχές και οι πολίτες που έχουν πάρει και βάλανε εκεί το σπίτι τους; Τι πρόβλημα έχουν, να το γνωρίζει το Κοινοβούλιο, να δούμε αν λύνεται όλο αυτό το πρόβλημα με την Π.Ν.Π., που είναι πολύ μεγάλο ποσοστό των κατεστραμμένων σπιτιών;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Σπίρτζη, βέβαια σε αυτό που είπατε, κανείς δεν ισχυρίστηκε ποτέ, ότι όλα τα προβλήματα της ευρύτερης περιοχής, λύνονται με αυτή την Π.Ν.Π.. Αυτό δεν το ισχυρίστηκε κανείς από τη μεριά της Κυβέρνησης ούτε συζητήθηκε ποτέ και μην με αναγκάζετε τώρα να σας πω.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Όχι, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τεσσεράμισι χρόνια τώρα και μου λέτε για την Π.Ν.Π.. Η Π.Ν.Π. πάει να μαζέψει τα αμάζευτα.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Ότι οι δώδεκα μήνες δεν έκαναν τίποτα για την ανάταξη της περιοχής και ήρθατε μέσα σε ένα μήνα και με την Π.Ν.Π. τα λύσατε όλα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν τα λύσαμε όλα. Είπαμε, ξεκινάει για πρώτη φορά μετά από 14 μήνες μια συγκροτημένη προσπάθεια.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Για να δούμε, αν αυτή η συγκροτημένη…

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Αν αυτή την κουβέντα την κάναμε πέρυσι τέτοια εποχή,- που σας ζήτησα να συνέλθει η Επιτροπή, εγώ σαν Αντιπολίτευση κι εσείς δεν το δεχτήκατε τα πράγματα θα ήταν πιο απλά. Δεν παίζουμε με την αγωνία των ανθρώπων.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Για να δούμε, λοιπόν, τη συγκροτημένη πολιτική που ακολουθείτε εσείς με την Α.Μ.Κ.Ε.;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θα τη δούμε.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Θα την συζητήσουμε και μετά.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Από τους υπόλοιπους συναδέλφους Εισηγητές, το λόγο έχει ο κ. Αρσένης, στην θέση του κ. Λογιάδη, που είναι Ειδικός Αγορητής του ΜέΡΑ25.

**ΗΛΙΑΣ-ΚΡΙΤΩΝ ΑΡΣΕΝΗΣ:** Θέλω να κάνω ένα σχόλιο επί της συζήτησης. Είδατε, κύριε Πρόεδρε πόσο δίκιο είχαμε να θέλουμε να ακούσουμε τους φορείς, πόσο δίκαιο θα είχαμε να πρέπει να έρθουν εδώ οι φορείς και να μιλήσουν και πως το απαιτήσαμε και μπράβο σας που αλλάξατε τη διαδικασία που είχατε σχεδιάσει και τελικά τους καλέσατε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν αλλάξαμε καμία διαδικασία. Απλά, την απόφαση των φορέων δεν την αποφασίζει ο Πρόεδρος. Εγώ έπρεπε, λοιπόν, σεβόμενος όλους σας όταν ξεκίνησε διαδικασία να θέσω το ερώτημα ενώπιον όλων. «Να καλέσουμε φορείς;», είπα. Δεν σας είπα την άποψή μου. Είναι δυνατόν, εγώ τώρα να μην ξέρω; Δεν ξέρετε και ανθρωπογεωγραφία για να καταλάβετε ποιοι είναι σήμερα εδώ, για να καταλάβετε, γιατί είχα επιπλέον λόγους, αλλά δεν ήθελα να παρερμηνευθεί, ότι εγώ, επειδή είμαι Βουλευτής Ανατολικής Αττικής, φέρνω Συλλόγους της περιοχής μου εδώ. Θέλω να αποφασίσει η Επιτροπή. Το καταλάβατε;

**ΗΛΙΑΣ-ΚΡΙΤΩΝ ΑΡΣΕΝΗΣ:** Το καταλαβαίνω αυτό που λέτε, αλλά επειδή πέρασαν τόσα νομοσχέδια εδώ πέρα και με άρνηση της Κυβέρνησης για οποιοδήποτε διάλογο και να ακούσει φορείς, χαιρόμαστε που επιτέλους γίνεται και μια συζήτηση σε αυτή την Επιτροπή και ακούμε τους φορείς, γιατί βλέπουμε ότι βγαίνουν πάρα πολύ σημαντικά πράγματα, όσον αφορά γι’ αυτή τη νομοθεσία, όσον αφορά για αυτά που λείπουν από αυτή τη νομοθεσία και αυτά που πρέπει να νομοθετηθούν.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Να πάμε στις απαντήσεις. Ναι κύριε συνάδελφε.

**ΧΑΡΑΛΑΜΠΟΣ ΜΑΜΟΥΛΑΚΗΣ:** Να κάνω δύο ερωτήσεις που θέλω, κύριε Πρόεδρε;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Όχι, να μην το πλατειάσουμε πολύ, είπα να πάμε στα μέλη της Επιτροπής γιατί έχουμε ξεφύγει πάρα πολύ. Είναι πάρα πολλοί οι φορείς και δεν είναι δυνατόν να μην υπάρχουν ερωτήσεις. Εν πάση περιπτώσει, κάνετε μια ερώτηση.

**ΧΑΡΑΛΑΜΠΟΣ ΜΑΜΟΥΛΑΚΗΣ:** Καταρχάς, μια ερώτηση που θέλω να κάνω, είναι προς τον κύριο, που μίλησε για τους εγκαυματίες. Θέλω να μου πει, αν ξέρει, τον αριθμό των εγκαυματιών, οι οποίοι θα πρέπει να παίρνουν αυτή τη στιγμή τα φάρμακα τους από τον ΕΟΠΥΥ, είτε τις αλοιφές, είτε ό,τι άλλο χρειάζεται. Ένα αυτό. Και το δεύτερο που θέλω να ρωτήσω προς τους δημάρχους, είναι ό,τι μετά από ένα χρόνο από την καταστροφή, εάν είναι ευχαριστημένοι οι ίδιοι, από την πολιτεία για το τι έχει προσφέρει μέχρι σήμερα σ' αυτούς, στους δήμους τους που έχουν πληγεί.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Άλλη μία ερώτηση και να αρχίσουν οι απαντήσεις. Κύριε Ξανθέ, έχετε το λόγο.

**ΑΝΔΡΕΑΣ ΞΑΝΘΟΣ:** Θα ήθελα να ρωτήσω τον κ. Ανδρονόπουλο, ο οποίος, πράγματι είναι ένας άνθρωπος, που ασχολήθηκε από την αρχή πολύ συστηματικά με τη φροντίδα των εγκαυματιών και με τον οποίον είχαμε συστηματική επικοινωνία με το υπουργείο. Να διευκρινιστεί, εάν τα αιτήματα αυτά, τα οποία σήμερα κατέθεσε και εγγράφως και με την πρόταση, κάποιες από αυτές τις προτάσεις, να συμπεριληφθούν στη νομοθέτηση. Εάν είχαν τεθεί στην πολιτική ηγεσία του υπουργείου, στην πρώτη υγειονομική περιφέρεια που είχε αναλάβει το συντονισμό της φροντίδας και εάν αντιμετωπίστηκε κατά ένα μέρος, με πληρότητα ή όχι στη διάρκεια αυτής της περιόδου.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρία Ξενογιαννακόπουλου και εσείς μια τελευταία ερώτηση.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Πολύ σύντομα, κύριε πρόεδρε και ευχαριστώ πολύ. Δύο ερωτήσεις. Η κυρία Πρόεδρος του Ελεγκτικού Συνεδρίου έχει φύγει, δεν ξέρω αν έχει μείνει κανείς εκπρόσωπος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Νομίζω πως όχι, όποτε μην τη κάνετε, γιατί δεν θα λάβετε απάντηση.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Κρίμα, γιατί ήταν σημαντική ερώτηση αλλά δεν πειράζει. Η δεύτερη ερώτηση, έχει να κάνει προς το Τεχνικό Επιμελητήριο και προς τις οργανώσεις των κατοίκων. Αν υπήρξε κάποια συνεργασία μέχρι σήμερα, ενόψει του νέου ρόλου του Τεχνικού Επιμελητηρίου, που προβλέπει το νομοσχέδιο, αν υπήρξε κάποια συζήτηση και κάποια συνεργασία και συγκεκριμένες προτάσεις για το Χωρικό Σχέδιο και για όλες αυτές τις διαδικασίες.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Πάμε στον κύκλο των απαντήσεων. Θυμάμαι, μια απάντηση πρέπει να χρωστάει η ΕΑΑΔΗΣΥ. Τον λόγο έχει ο κ. Γιώργος Τράντας, νομικός σύμβουλος της ΕΑΑΔΗΣΥ.

**ΓΕΩΡΓΙΟΣ ΤΡΑΝΤΑΣ (Νομικός Σύμβουλος ΕΑΑΔΗΣΥ):** Οι παρατηρήσεις, οι οποίες έκανε η ΕΑΑΔΗΣΥ, σε σχέση με την ερώτηση που έθεσε ο κ. Σπίρτζης, θα θέλαμε να κάνουμε τις εξής διευκρινίσεις.

Η ΑΜΚΕ, όπως διαμορφώνεται στο σχέδιο νόμου, εμφανίζεται να είναι ένας οργανισμός δημοσίου δικαίου, κατά την έννοια του κοινοτικού δικαίου και άρα, αναθέτουσα Αρχή. Συνεπώς, αυτό το οποίο επισημάνθηκε στο χαρτί το οποίο σας έχουμε προσκομίσει, στο υπόμνημα, τη γνώμη την οποία έχει στείλει η ΕΑΑΔΗΣΥ, είναι, ό,τι θα πρέπει κατά τη νομοθετική διατύπωση, τη τελική διατύπωση του κειμένου, κατά την άποψη της Ανεξάρτητης Αρχής, να υπάρχει σαφής η διάκριση ανάμεσα στο πάνω και κάτω από τα κοινοτικά κατώφλια. Στα κάτω απ’ τα κοινοτικά κατώφλια, η ρύθμιση δεν έχει κανένα πρόβλημα, είναι απολύτως ελεύθερος ο Εθνικός Νομοθέτης, να πράξει αυτά τα οποία κρίνει ό,τι πρέπει να γίνουν και δεν είναι μικρά τα κατώφλια. Θυμίζω, για τα έργα είναι 5.200.000. Άρα, είναι επαρκέστατη η ελευθερία η όποια δίνεται στο συγκεκριμένο σημείο. Στα πάνω όμως απ’ τα κοινωνικά κατώφλια, επίσης, ο νομοθέτης δεν δεσμεύεται να εφαρμόσει τις διατάξεις τους ν.4412 στο συγκεκριμένο οργανισμό δημοσίου δικαίου.

Πρέπει όμως, να καταστήσει σαφές, ότι τηρούνται οι κανόνες του κοινοτικού δικαίου των δημοσίων συμβάσεων γενικά. Είναι αυτό που ανέφερε η Πρόεδρος του Ελεγκτικού Συνεδρίου, η κυρία Θεοτοκάτου, δηλαδή, σίγουρα η Αρχή της Διαφάνειας και η Αρχή του Ανταγωνισμού και επίσης, πρέπει τα κύρια στοιχεία των κανόνων, τις οποίες θα φαίνονται στις κοινοτικές οδηγίες, με έναν κανονισμό προμηθειών, δεν ξέρουμε τι θα είναι, τον οποίο θα κάνει αυτός ο υπό σύσταση νέος οργανισμός, να τηρεί τις προϋποθέσεις του κοινοτικού δικαίου. Αυτό, όπως επίσης τόνισε και η Πρόεδρος του Ελεγκτικού Συνεδρίου, όχι μόνο για την ορθή λειτουργία των αποτελεσμάτων, αλλά και την προστασία όλων των προσώπων, οι οποίοι θα εμπλακούν στη διοίκηση αυτού του νέου φορέα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής) :** Το λόγο έχει ο κ. Στασινός.

**ΓΕΩΡΓΙΟΣ ΣΤΑΣΙΝΟΣ (Πρόεδρος του Δ.Σ. του Τεχνικού Επιμελητηρίου Ελλάδος ΤΕΕ) :** Πρέπει να αντιληφθούμε ότι όλα τα προβλήματα πολεοδομικά, δασικά κ.λπ., που υπάρχουν στη χώρα, είναι μαζεμένα σε αυτήν την περιοχή. Άρα, θα πρέπει να λύσουμε μια άσκηση που δεν έχει λυθεί ποτέ στην Ελλάδα. Ο χρόνος, απαντώντας και στον κ. Σπίρτζη ταυτόχρονα, ο χρόνος που θα απαιτούσε μια πολεοδομική μελέτη, όπως είναι αυτή που απαιτείται από το Τεχνικό Επιμελητήριο, θα απαιτούσε στην Ελλάδα, σύμφωνα με τα δεδομένα που έχουμε, πάνω από 15 χρόνια. Εμείς πρέπει να την εκτελέσουμε μέχρι τον Ιούλιο. Θα το κάνουμε όμως. Το κόστος των μελετών θα ήταν πάνω από 5 εκατομμύρια. Θα το κάνουμε με κάτω από 500 χιλιάδες και θα προσπαθήσουμε να προσφέρουμε εθελοντική εργασία πάρα πολλοί μηχανικοί σε αυτό για να το πετύχουμε. Πώς θα το κάνουμε αυτό; Θα κάνουμε πρόσκληση σε εξειδικευμένους μηχανικούς και γραφεία μελετών, ο καθένας στην ειδικότητά του, γιατί δεν υπάρχει άλλος τρόπος. Αν θα υπάρχουν αναθέσεις μεγαλύτερες από την κοινοτική νομοθεσία, καταλαβαίνετε ότι δεν θα υπάρχουν, θα είναι πολύ μικρότερες οι αναθέσεις που θα κάνουμε. Επομένως θα προσπαθήσουμε να κάνουμε κάτι που δεν έχει γίνει γενικά στην Ελλάδα και αποδεχόμαστε την πρόκληση ουσιαστικά της Κυβέρνησης να αποδείξουμε ότι μπορούμε να γίνουμε κανονική χώρα, αντιμετωπίζοντας ρεαλιστικά όλα αυτά τα προβλήματα να οδηγηθούμε σε μια λύση, που ουσιαστικά θα δείξει ότι η χώρα μας γίνεται κανονική μετά από πάρα πολλά χρόνια.

Σχετικά με την ερώτηση της κυρίας Ξενογιαννακοπούλου, ναι μέσα στον Αύγουστο είχαμε συνάντηση με τους φορείς και μάλιστα έχει δοθεί συγκεκριμένος χρόνος μέχρι αύριο να μας καταθέσουν όλοι οι φορείς και οι δήμοι γραπτώς τις προτάσεις τους σχετικά με το ειδικό χωρικό σχέδιο και θα τηρήσουμε πολύ αυστηρό χρονοδιάγραμμα, γιατί αλλιώς δεν θα είναι εφικτό να παραδώσουμε σε συγκεκριμένο χρονικό διάστημα αυτό που απαιτείται. Σε αυτήν την προσπάθεια, καλώ και εγώ όλους τους βουλευτές με την ευκαιρία να βοηθήσουν σε αυτήν την προσπάθεια και να μη γίνει ένα πεδίο αντιπαράθεσης αλλά να προσπαθήσουμε όλοι να δείξουμε ότι είμαστε κανονική χώρα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής) :** Σχετικά με την επικαιροποίηση του προσωρινού χάρτη του 1984, επάνω σε αυτό σας ρώτησαν.

Το λόγο έχει ο κ. Γκούτης.

**ΔΙΟΝΥΣΙΟΣ ΓΚΟΥΤΗΣ (Μέλος του Δ.Σ. του Γεωτεχνικού Επιμελητηρίου Ελλάδος (ΓΕΩΤΕΕ)) :** Αυτό που εμείς έχουμε προτείνει, επαναλαμβάνω, είναι να γίνει μια επικαιροποίηση του δασικού χάρτη στην περιοχή, ώστε να λυθεί το πρόβλημα, ότι αυτό στηρίχθηκε σε ένα δασικό χάρτη το 1983. Προσπαθώντας να εφαρμόσουμε και να μεταφέρουμε το χάρτη του 1983 σε σημερινά δεδομένα, ακόμα και από τεχνολογικής απόψεως, όπως είχε συνταχθεί ο τότε χάρτης με το πώς συντάσσονται οι χάρτες τώρα, δημιουργούνται ανομοιογένειες. Επομένως, η δική μας η πρόταση, όπως επαναλαμβάνω είναι, επικαιροποίηση του χάρτη σαν βάση τις αεροφωτογραφίες πριν από το 1975, ώστε να λύσουμε τα προβλήματα σε ένα στενό συνταγματικό πλαίσιο που ορίζει το άρθρο 24, που όλοι το ξέρετε, που μας έχει συγκεκριμένες δεσμεύσεις. Να επιβεβαιώσω αυτό που είπε ο κ. Στασινός, ότι μεσα στον Αύγουστο και εμείς από τη μεριά μας, συναντηθήκαμε με το Τεχνικό Επιμελητήριο και μέχρι αύριο θα έχει τις απόψεις μας για όλα αυτά τα θέματα. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής) :** Το λόγο έχει ο κ. Ανδρονόπουλος.

**ΑΛΕΞΑΝΔΡΟΣ ΑΝΔΡΟΝΟΠΟΥΛΟΣ (Μέλος ΣΕΜΚΑ) :** Αυτό που θέλω να πω κατ’ αρχήν, μια γενική παρατήρηση στις ερωτήσεις και του κ. Σπίρτζη και του κ. Ξανθού, η άποψή μας είναι ότι αυτό το νομοσχέδιο έρχεται να θεσμοθετήσει κάποιες διαδικασίες, από κάποια πράγματα που μπορεί να έγιναν με δική μας πίεση, ή με δική σας πρωτοβουλία στο παρελθόν. Αυτό δεν σημαίνει ότι δεν είναι σωστό να θεσμοθετηθούν αυτά. Πολλά από αυτά δεν τα έιχατε προβλέψει κι εσείς, σας πιέσαμε εμείς να τα κάνετε, σας τα προτείναμε εμείς και βγήκαν μέσα από τη συνεργασία μας. Άρα λοιπόν αυτό το νομοσχέδιο σωστά έρχεται να θεσμοθετήσει κάποιες από αυτές τις διαδικασίες. Μία από αυτές, είναι οι μετρήσεις που είπατε.

Είχαμε θέσει από τις πρώτες ημέρες στον κύριο Ξανθό, ένα αίτημα, δηλαδή, να ηγηθεί κατά κάποιο τρόπο το Υπουργείο Υγείας και να προτείνει κατάλληλες διαδικασίες μετρήσεων- εμείς δεν είμαστε αρμόδιοι για να κρίνουμε ποιες είναι αυτές- και μετά σε συνεργασία το Υπουργείο Υγείας με το ΚΕΕΛΠΝΟ και με τις υπηρεσίες που θα κάνανε αυτές τις μετρήσεις, να έρθουν στους κατοίκους και να προτείνουνε -αυτό που αναφέραμε και εμείς σαν πρόταση γι’ αυτό το νομοσχέδιο, να προτείνουνε- κατάλληλες οδηγίες και μέτρα διαβίωσης ή πρόληψης προβλημάτων από τους πιθανούς ρύπους. Το ότι έγιναν κάποιες μετρήσεις αποσπασματικά, γιατί αποσπασματικά έγιναν, από κάποια εργαστήρια τα οποία δεν είναι αρμόδια τα οποία δεν είναι αρμόδια για να μετρήσουν όλους τους ρύπους, όπως ο Δημόκριτος δε μετράει αμίαντο και λοιπά και λοιπά, δεν σημαίνει ότι ό,τι έγινε είναι σωστό και δεν πρέπει να πάμε στην επόμενη μέρα να το θεσμοθετήσουμε και να το κάνουμε πλέον σωστά, όπως σωστά αναφέρει μέσα στο νομοσχέδιο με απόφαση Υπουργού Υγείας να κάνει….

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** (ομιλεί εκτός μικροφώνου)

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας παρακαλώ πολύ μην διακόπτεται αν έχετε την καλοσύνη, αφήστε τον να ολοκληρώσει.

**ΑΛΕΞΑΝΔΡΟΣ ΑΝΔΡΟΠΟΥΛΟΣ (Μέλος της Συντονιστικής Επιτροπής Κατοίκων – Μάτι Αττικής (ΣΕΚΜΑ)):** Όπως αναφέρθηκε με απόφαση του Υπουργού Υγείας και θα γίνετε το Μητρώο Εγκαυμάτων, αντίστοιχα προτείνουμε με απόφαση του Υπουργού Υγείας να προτείνονται κατάλληλες μετρήσεις που αφορούν την υγεία της πληγείσας περιοχής.

Τώρα σε ότι αφορά των αριθμό των εγκαυμάτων, αυτή τη στιγμή είναι 62 καταγεγραμμένοι, ήταν 79, αλλά έχουμε 17 οι οποίοι πέθαναν αφού νοσηλεύτηκαν και μετά από διάστημα 2 μηνών σχεδόν οι περισσότεροι. Δυστυχώς, η αρχική εκτίμηση ήταν ότι ήταν 58, αλλά συνεχώς βρίσκουμε καινούργιους εγκαυματίες και γι’ αυτό και είναι πάρα πολύ ορθή η πρόταση του νομοσχεδίου για να θεσμοθετηθεί από τον Υπουργό Υγείας απόφαση και να καταρτίζετε Μητρώο Εγκαυματιών, οι οποίοι νοσηλεύτηκαν σε οποιοδήποτε νοσοκομείο, είτε ιδιωτικό είτε δημόσιο, γιατί έχουμε και πολλούς που νοσηλεύτηκαν σε ιδιωτικά νοσοκομεία.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Και πόσοι ήταν από την περιοχή και πόσοι από άλλες περιοχές.

**ΑΛΕΞΑΝΔΡΟΣ ΑΝΔΡΟΠΟΥΛΟΣ (Μέλος της Συντονιστικής Επιτροπής Κατοίκων – Μάτι Αττικής (ΣΕΚΜΑ)):** Αυτό δεν το καταγράψαμε ποτέ, δηλαδή, λόγω της ευαισθησίας του θέματος δεν ασχοληθήκαμε ποτέ ούτε με το πόσοι ήταν από την περιοχή ή πόσοι ήταν εισερχόμενοι από άλλους δήμους ή διερχόμενοι, δεν ασχοληθήκαμε ποτέ με αυτό, όπως και δεν ασχοληθήκαμε ποτέ και με το από ποια περιοχή ακριβώς είναι, δηλαδή εάν ήταν από το Μάτι ή από τον Βουτζάς κ.λπ., εμάς μας αφορά η υγεία των κατοίκων.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Παίζει ρόλο αυτό τώρα;

**ΑΛΕΞΑΝΔΡΟΣ ΑΝΔΡΟΠΟΥΛΟΣ (Μέλος της Συντονιστικής Επιτροπής Κατοίκων – Μάτι Αττικής (ΣΕΚΜΑ)):** Δεν παίζει κανένα ρόλο.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Παίζει κύριε Πρόεδρε, διότι βγάζουμε συμπεράσματα για άλλα πράγματα και θα τα πούμε μετά.

**ΑΛΕΞΑΝΔΡΟΣ ΑΝΔΡΟΠΟΥΛΟΣ (Μέλος της Συντονιστικής Επιτροπής Κατοίκων – Μάτι Αττικής (ΣΕΚΜΑ)):** Επίσης, θα ήθελα να σας πω ότι μέσα….

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δηλαδή, θα ζητήσουμε και ευθύνες από τον κόσμο, γιατί βρέθηκαν σε λάθος χρόνο;

**ΑΛΕΞΑΝΔΡΟΣ ΑΝΔΡΟΠΟΥΛΟΣ (Μέλος της Συντονιστικής Επιτροπής Κατοίκων – Μάτι Αττικής (ΣΕΚΜΑ)):** Θα ήθελα να σας πω ότι μέσα από τη δουλειά των εθελοντών του Ματιού, αναδείχθηκε και άλλο ένα θέμα, όπου μας προσέγγισε μια εγκαυματίας από τις φωτιές της Χίου, η οποία ζήτησε τη συνδρομή μας και να την βοηθήσουμε, γιατί πληρώνει από μόνη τα τζοπς και τις κρέμες και ό,τι άλλο χρειάζεται και μας ζήτησε τη συνδρομή της και εμείς την εντάξαμε στο κομμάτι αυτό και στην πρόταση του Ανώτατου Υγειονομικού Συμβουλίου, να εξαιρεθούν, να γίνουν κατά παρέκκλιση δεκτή η πληρωμή των απαραίτητων υλικών και για την κυρία αυτή από τη Χίο.

Επίσης και για τον εθελοντή πυροσβέστη που κάηκε στην Εύβοια.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καλά κάνατε, για όνομα του θεού.

**ΑΛΕΞΑΝΔΡΟΣ ΑΝΔΡΟΠΟΥΛΟΣ (Μέλος της Συντονιστικής Επιτροπής Κατοίκων – Μάτι Αττικής (ΣΕΚΜΑ)):** Θα κλείσω με την ερώτηση που έκανε ο κ. Ξανθός, δηλαδή, με το εάν αντιμετωπίστηκαν τα προβληματικά σε ποιο βαθμό.

Όντως είχαμε μια πολύ καλή συνεργασία με το Υπουργείο Υγείας εκείνη την εποχή, αντιμετωπίστηκαν κάποια προβλήματα. Το πρόβλημα, όμως, για εμάς τους κατοίκους, είναι, ότι τα προβλήματα αυτά αντιμετωπίστηκαν με την εθελοντική εργασία τη δική μας, δηλαδή, εάν εμείς δεν υπήρχαμε και δεν είχαμε ενεργοποιηθεί, όπως δεν έγινε για παράδειγμα στις πυρκαγιές της Ηλείας, τι θα είχε συμβεί;

Επίσης, με την κάλυψη από τον ιδιωτικό τομέα των εξόδων όλης αυτής της κατάστασης, π.χ. το Ίδρυμα Λάτση, τα οποία, όπως καταλαβαίνετε δεν είναι λογικό ή δεν είναι σωστό ή δεν είναι μια πάγια διαδικασία και πρέπει κάποια στιγμή το ελληνικό κράτος να δεχθεί να δεχθεί να πληρώνει και να τρέχει εκείνο όλες αυτές τις διαδικασίες και όχι οι εθελοντές και τα ιδρύματα. Δηλαδή, δεν είναι κάτι που μπορεί να μείνει σε μόνιμη βάση αυτό το πράγμα.

Ορίστε τι είπατε; Είναι, γιατί ζητείται -όχι στην Π.Ν.Π- στο νομοσχέδιο με απόφαση Υπουργού να θεσμοθετείτε Μητρώο Εγκαυματιών και δράσεων. Ναι υπάρχει για το Μάτι, αλλά εμείς ζητάμε αυτό να θεσμοθετηθεί και γενικά, δηλαδή και για άλλες περιοχές.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Πότε θεσμοθετήθηκε αυτή, δηλαδή, για τη συγκεκριμένη πυρκαγιά;

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Ο κύριος Ανδρονόπουλος, λέει ότι αυτά που πρότεινε να γίνουν μία γενική νομοθέτηση και όχι μόνο για το Μάτι, αλλά γενικά, δηλαδή, όχι για το Μάτι που εντοπίστηκαν τα περισσότερα προβλήματα

**ΑΛΕΞΑΝΔΡΟΣ ΑΝΔΡΟΠΟΥΛΟΣ (Μέλος της Συντονιστικής Επιτροπής Κατοίκων – Μάτι Αττικής (ΣΕΚΜΑ)):** Προφανώς, όχι μόνο για το Μάτι, αλλά γενική.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Προφανώς, όμως, αυτό λέει.

Η παρατήρηση του κυρίου Ανδρονόπουλου, είναι, ότι στο Μάτι χρειάζεται κάτι να συμπληρωθεί και λέει, ότι μιας και θα συμπληρωθεί με αφορμή το Μάτι, να ισχύει πάντα.

**ΑΛΕΞΑΝΔΡΟΣ ΑΝΔΡΟΠΟΥΛΟΣ (Μέλος της Συντονιστικής Επιτροπής Κατοίκων – Μάτι Αττικής (ΣΕΚΜΑ)):** Προφανώς, ναι, κύριε Πρόεδρε.

Ακόμη έχουν ανάγκες οι εγκαυματίες κύριε Πρόεδρε. Οι εγκαυματίες έχουν ανάγκες για άλλα 2 χρόνια τουλάχιστον, κύριε Πρόεδρε.

Άρα, πρέπει στο Μάτι να εφαρμοστούν αυτές οι διαδικασίες άμεσα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Αλλά για το Μάτι, ακριβώς υπάρχει κενό. Αυτό το ξέρουμε όλοι κύριε Ανδρονόπουλε.

**ΑΛΕΞΑΝΔΡΟΣ ΑΝΔΡΟΠΟΥΛΟΣ (Μέλος της Συντονιστικής Επιτροπής Κατοίκων – Μάτι Αττικής (ΣΕΚΜΑ)):** Αυτοί οι άνθρωποι πληρώνουμε μέσω Ιδρυμάτων και μέσω χορηγιών από πολιτιστικές εκδηλώσεις, μαζεύουμε δωρεές για βιοποριστικούς λόγους.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κύριος Αναγνώστου. **ΧΡΗΣΤΟΣ ΑΝΑΓΝΩΣΤΟΥ (Μέλος της Συντονιστικής Επιτροπής Κατοίκων – Μάτι Αττικής (ΣΕΚΜΑ)):** Όσον αφορά τις ερωτήσεις του κ. Σπίρτζη για το κοινωνικό επίδομα στέγασης, είναι μια πρωτοβουλία που έγινε από κοινού, τότε που το είχαμε προτείνει το αποδέχτηκαν με τη διαφορά, ότι δεν είχε εξειδικευθεί. Δηλαδή, άνθρωπος που θέλει να μπει σε αυτή τη ρύθμιση που έχουν πει, δεν έχει τον τρόπο.

Το κοινωνικό επίδομα στέγασης είναι, όταν ένας άνθρωπος έχει μια καμένη κατοικία, η οποία είναι η μοναδική του και κύρια κατοικία, δεν έχει άλλη στην επικράτεια και αυτός ο άνθρωπος δεν μπορεί να χτίσει το σπίτι του για τον άλφα ή βήτα λόγο είτε δασικό είτε ρεμάτιο ή παραρεμάτιο κ.λπ., έχει προβλεφθεί, ότι μπορεί να πάρει και να αποζημιωθεί για την κατοικία αυτή τα χρήματα αυτά και να μπορεί να πάει κάπου αλλού να κτίσει.

Αυτό έγινε κατά παρέκκλιση κάθε, βέβαια, κατάστασης, όμως αυτό είναι έωλο, δεν έχει εξειδικευθεί. Δεν μπορεί να χρησιμοποιήσει αυτό κανένας, όπως επίσης και την επιχείρηση – ομπρέλα – που τη λέγαμε εμείς τότε - όπου αναλαμβάνει η υποτίθεται το Υπουργείο Υποδομών να μας παραδώσει ένα σπίτι έτοιμο με το κλειδί στο χέρι, για κάποιον ο οποίος είναι υπερήλικας και δεν μπορεί ή για κάποιον που εργάζεται στο εξωτερικό κ.λπ.

Έχουμε αυτή τη στιγμή 210 αιτήσεις στην ΤΑΕΔΚ, εξειδίκευση του συγκεκριμένου μέτρου δεν υπάρχει, δηλαδή, δεν μπορεί κανείς να το χρησιμοποιήσει, το ίδιο και την αυτοστέγαση, δηλαδή, πάρε χρήματα και πήγαινε πάρε αλλού ένα σπίτι. Ο τρόπος με τον οποίο έχει εξειδικευθεί, δεν δουλεύει.

Αυτές ήταν οι τρεις παρατηρήσεις.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Το λόγο έχει η κυρία Κροκίδη.

**ΕΜΥ ΚΡΟΚΙΔΗ (Πρόεδρος της Συντονιστικής Επιτροπής Συλλόγων και Κατοίκων του Νέου Βουτζά)**: Καταρχήν, θα ήθελα να πω το εξής.

Συζητάμε όλο αυτό και η δική μας τοποθέτηση είναι, γιατί θέλουμε ομόθυμα και ομόφωνα να αποδεχθείτε πρώτον, ότι υπάρχουν ακόμα προβλήματα και, δεύτερον, ότι πρέπει να λυθούν. Το είπαμε και από την αρχή.

Συνεπώς, αυτό που θέλουμε πια είναι ότι μετά από 14 μήνες πρέπει να επιταχυνθούν οι διαδικασίες και όπου δεν ξεκίνησαν οι διαδικασίες, να ξεκινήσουν.

Εμείς δεν είπαμε ποτέ, ότι δεν έγινε τίποτα μέχρι στιγμής. Αντιθέτως, γνωρίζουμε πάρα πολύ καλά τι έχει γίνει, όπως γνωρίζουμε πάρα πολύ καλά, ότι και ο κ. Σπίρτζης ο ίδιος από την πρώτη στιγμή ήταν δίπλα μας στις φωτιές, μέσα στα καμένα και συνεδρίαζε μαζί μας για να ακούει τη φωνή μας.

Δεν το ακυρώνουμε αυτό, δεν μπορούμε να το ακυρώσουμε, είναι γνωστό, όμως τα προβλήματα υπάρχουν. Τι να κάνουμε, δηλαδή;

Υπάρχουν δε, γιατί ανεξάρτητα από την πολιτική βούληση όποια και αν ήταν αυτή ή είναι σήμερα, υπάρχει ένα κράτος που λέγεται δημόσιο, που είναι γραφειοκρατικό και που δεν μπορεί να μας βοηθήσει να λύσουμε άμεσα τα προβλήματά μας και σας ανέφερα και συγκεκριμένα περιστατικά.

Η συνεργασία ιδιωτικού και δημόσιου τομέα μέσα από αυτό το πιλοτικό πρόγραμμα, γιατί εγώ θεωρώ ότι είναι ένα πιλοτικό πρόγραμμα, δεν έχει ξαναγίνει στην Ελλάδα, μπορεί να μας δώσει λύσεις, μπορεί να μας δώσει απαντήσεις.

Σίγουρα δεν θέλουμε να πάμε κανένας από εμάς φυλακή όσοι θα είμαστε εκπρόσωποι, σίγουρα θέλουμε να θωρακιστεί και αμέσως τώρα θέλω ο κ. Σκουλής να σας πει δύο λόγια γι' αυτό και πάνω από όλα θέλουμε να λυθούν τα προβλήματά μας.

Θέλω να κάνω μια επισήμανση.

Θυμάται ο κ. Σπίρτζης - και αυτό το είχαμε σε απευθείας μετάδοση όλων των Ελλήνων- ότι είχαμε ζητήσει να δημιουργηθεί ένας οργανισμός αντιμετώπισης της καταστροφής της συγκεκριμένης και μάλιστα είχαμε προτείνει και τον κ. Σπίρτζη επικεφαλής τότε και δεν έγινε δεκτό.

Εμείς την ΑΜΚΕ κάπως έτσι την βλέπουμε, σαν ένα όργανο, που, βέβαια, και με τη συνεργασία του ιδιωτικού τομέα θα μας βοηθήσει να λύσουμε μερικά προβλήματα και βέβαια περιγράφεται στους σκοπούς τους και η δημόσια υγεία και η αποκατάσταση των σπιτιών και η συλλογή του αμιάντου και ο καθαρισμός της περιοχής.

Και ένα τελευταίο όσον αφορά το θέμα της ταχύτητας των αδειών.

Ναι, δύσκολο να βγουν άδειες, ναι, είναι χρονοβόρο και λοιπά.

Παρατηρήσαμε, όμως, ότι ας πούμε εντάξει, στις περιοχές που έχουν τα πολεοδομικά θέματα.

Στο Νέο Βουτζά που δεν είχαμε πολεοδομικό θέμα και δεν έπρεπε να ζητηθεί χαρτί από το δασαρχείο, γιατί καθυστερήσαμε αρκετούς μήνες για να βγει η πρώτη άδεια;

Θέλω να είμαι δίκαιη. Σας είπα, έγιναν πράγματα, αλλά υπάρχουν και πάρα πολλά που μπορούν να γίνουν και καλό είναι από όλη αυτή την καταστροφή και από όλα αυτά τα οποία μας απασχολούν, να βγάλουμε ένα πρωτόκολλο διαχείρισης καταστροφών και σαν χώρα να έχουμε στο συρτάρι μας ένα πρωτόκολλο διαχείρισης των καταστροφών.

Και να ξέρουμε στον λιμό, στον καταποντισμό, στον σεισμό, στην πλημμύρα, στη φωτιά ανοίγουμε το σιτάρι το βγάζουμε και κάνουμε είκοσι πράγματα.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Ποτέ βγήκε η πρώτη άδεια; *(Ομιλεί εκτός μεγάφωνου)*

**ΕΜΥ ΚΡΟΚΙΔΗ (Πρόεδρος της Συντονιστικής Επιτροπής Συλλόγων και Κατοίκων του Νέου Βουτζά):** Η πρώτη άδεια βγήκε τον Νοέμβριο και ήταν για «κίτρινο» σπίτι.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας**): Τον Νοέμβριο; *(Ομιλεί εκτός μεγάφωνου)*

**ΕΜΥ ΚΡΟΚΙΔΗ (Πρόεδρος της Συντονιστικής Επιτροπής Συλλόγων και Κατοίκων του Νέου Βουτζά):** Ναι, πέντε μήνες μετά.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Και άργησε; *(Ομιλεί εκτός μεγάφωνου)*

**ΕΜΥ ΚΡΟΚΙΔΗ (Πρόεδρος της Συντονιστικής Επιτροπής Συλλόγων και Κατοίκων του Νέου Βουτζά):** Δεν είπα ότι άργησε, αλλά μετά την πρώτη άδεια μέχρι τις επόμενες μεσολάβησε κάποιο χρονικό διάστημα.

**ΓΕΩΡΓΙΟΣ ΒΛΑΧΟΣ ( Πρόεδρος της Επιτροπής):** Μέχρι την επόμενη κάθε πέντε μήνες μία.

**ΕΜΥ ΚΡΟΚΙΔΗ (Πρόεδρος της Συντονιστικής Επιτροπής Συλλόγων και Κατοίκων του Νέου Βουτζά):** Όχι, δεν ήταν κάθε πέντε μήνες μία, από ένα σημείο και μετά άρχισαν να βγαίνουν αρκετές.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εντάξει, αφήστε με να υπερβάλλω, αυτή είναι η πραγματικότητα.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Κάθε πέντε μήνες μία, να συνεχίσετε να λέτε τέτοιες πραγματικότητες.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εάν πάτε στην περιοχή θα καταλάβατε ποιο είναι το θέμα.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Δεν έχω πάει, θέλω να με πάτε εσείς στην περιοχή.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ναι, θα σας πάω. Θα σας το έλεγα την Τετάρτη, αλλά να σας το πω από σήμερα, αν θέλατε, στην επέτειο του ενός χρόνου θα μπορούσατε να έρθετε και θα έπρεπε να ακούσετε τον κόσμο.

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Στην επέτειο του ενός χρόνου, όποιος πήγε εκτός από τον Πρωθυπουργό, που έχει θεσμικό ρόλο, πήγαν για άλλο λόγο.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ας πηγαίνατε την επόμενη μέρα. Ναι, πήγαμε να πάρουμε ψήφους μετά τις εκλογές.

Τον λόγο έχει ο κ. Σκουλής.

**ΝΙΚΟΛΑΟΣ ΣΚΟΥΛΗΣ (Αντιπρόεδρος** **της Συντονιστικής Επιτροπής Συλλόγων και Κατοίκων του Νέου Βουτζά):** Από την ερώτηση του κ. Σπίρτζη, εσείς οι κάτοικοι, θεωρείται ότι αναλαμβάνετε την ευθύνη της συμμετοχής σε αυτήν την ΑΜΚΕ, δηλαδή, στην περίπτωση που γίνει κάτι στραβό, τι ευθύνη θα έχετε;

Σας το είπα και προηγουμένως, μας απασχολεί και ζητώ και από τον παριστάμενο Υπουργό και από τον κ. Χατζηδάκη να λάβουν υπόψη τους, όντως το θέμα εθνικής θωράκισης και επαναλαμβάνω, περί ασυλίας των μελών του Δ.Σ., γιατί καταλαβαίνετε ότι είμαστε εθελοντές. Κανείς από εμάς, αν συμβεί κάτι, ακόμα και κακόπιστο, γιατί ξέρετε πώς κινούνται οι ποινικές διώξεις ή ποινικές διαδικασίες χωρίς βάση, να μην ταλαιπωρηθούμε. Δηλαδή, ταλαιπωρούμαστε χάνοντας το χρόνο, μην έχουμε και τέτοια.

Επίσης, το άλλο που θέλω να παρακαλέσω πολύ τον κ. Υπουργό είναι, προβλέπεται ότι είναι εποπτευόμενους φορέας Υπουργείο Εσωτερικών και προβλέπεται ότι η διοικητική υποστήριξη θα δίδεται από το Υπουργείο Εσωτερικών, αν ήταν σκόπιμο, επειδή τα περισσότερα θέματα είναι τεχνητά και προβλέπεται η συμμετοχή εκπροσώπου από την Ειδική Υπηρεσία Δημοσίων Έργων (ΕΥΔΕ), μήπως αντίστοιχα προβλέψει το σχέδιο και ένα εδάφιο, ότι η τεχνική υποστήριξη της ΑΜΚΕ είναι από το Υπουργείο Υποδομών και συγκεκριμένα από την Ειδική Υπηρεσία Δημοσίων Έργων (ΕΥΔΕ), που είναι απολύτως εξειδικευμένη και θα μπορούσε να βοηθήσει πάρα πολύ την εργασία, γιατί γνωρίζει τα προβλήματα της περιοχής. Είναι οι άνθρωποι που ήταν παρόντες στο άδειασμα του οικοπέδου «Αντωνίου», το ξέρουν όλο και είναι πολύ ικανή υπηρεσία. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αθανασίου.

**ΚΩΝΣΤΑΝΤΙΝΟΣ ΑΘΑΝΑΣΙΟΥ (Εκπρόσωπος της Συντονιστικής Επιτροπής του του Οικισμού «Προβάλινθος»):** Θα ήθελα να πω στον κ. Σπίρτζη, γιατί είμαι από τον Προβάλινθο, είχαμε κάνει μία συζήτηση κάποια στιγμή μαζί και δεν θα πω την ιστορία ποτέ ξεκίνησε ο Προβάλινθος, όταν ήρθατε, λοιπόν, σας βρήκα και σας ενημέρωσα τι γίνεται με τον Προβάλινθο και γυρίσετε και μου είπατε, ότι «έχουμε την καλύτερη ρυμοτομία που υπάρχει, είναι άλλοι οι λόγοι που δεν μπαίνει στο σχέδιο και κακώς για μένα που δεν έχουν μπει στο σχέδιο». Σωστά;

Το επόμενο ερώτημα που σας είχα κάνει τότε ήταν τι γίνεται με τα σπίτια μας; Η απάντησή σας ήταν ότι «θα τα φτιάξουμε όλα και να πάτε να ξεκινήσετε τις διαδικασίες, για να προλάβετε στο ΤΑΕΒ με μηχανικούς». Σωστά μέχρι εδώ;

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Όχι. *(Ομιλεί εκτός μεγάφωνου)*

**ΚΩΝΣΤΑΝΤΙΝΟΣ ΑΘΑΝΑΣΙΟΥ (Εκπρόσωπος της Συντονιστικής Επιτροπής του του Οικισμού «Προβάλινθος»):** Η ερώτηση ήταν ακριβής και η απάντησή σας ήταν ακριβής. Κύριε Πρόεδρε, ήταν πολύ προσωπικό και θα σας πω που θέλω να καταλήξω. Όταν, λοιπόν, πήραμε μια τέτοια απάντηση, ξεκίνησαμε από τον Προβάλινθο, αφού ήξερε κ. Σπίρτζης ότι δεν μπορούμε να βγάλουμε άδεια, γιατί μας παρότρυνε να πάμε να βγάλουμε άδειες, να πληρώσουμε τους μηχανικούς από την τσέπη μας, 3.000, 4.000, 5.000 ευρώ, για να έρθει τώρα να μας πει ότι έχουμε πρόβλημα εκεί και ότι είναι δασικά. Ποιος ο λόγος που μας έβαλε σε αυτή τη διαδικασία; Μπορεί να μας εξηγήσει;

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Επί προσωπικού, κύριε Πρόεδρε, γιατί εδώ δεν γίνεται να ακούγεται ότι θέλετε. Ακόμα και στον Προβάλινθο, αλλά και σε άλλες περιοχές υπάρχουν κατοικίες που έχουν άδεια. Αυτοί οι άνθρωποι σήμερα μπορούν να πάνε να υποβάλουν αίτηση και να πάρουν άδεια, ακόμη και αν είναι σε δασική περιοχή.

**ΚΩΝΣΤΑΝΤΙΝΟΣ ΑΘΑΝΑΣΙΟΥ (Εκπρόσωπος της Συντονιστικής Επιτροπής του του Οικισμού «Προβάλινθος»):** Αφού είναι δασική περιοχή, πώς έχουν άδεια;

**ΧΡΗΣΤΟΣ ΣΠΙΡΤΖΗΣ (Εισηγητής της Μειοψηφίας):** Θα ρωτήσετε αυτούς που τους την είχε δώσει και όταν τους την είχε δώσει. Δεν λέτε την ιστορία, αλλά κρύβεστε.Ακούστε τώρα, οι υπόλοιποι, και αυτό δεν είναι θέμα των κατοίκων του «Προβάλινθου», είναι θέμα της κυβέρνησης, εμείς καταθέσαμε, εδώ είναι ο κ. Φάμελλος, ένα νομοσχέδιο, το οποίο λόγω της προκήρυξης των εκλογών δεν πρόλαβε ούτε να συζητηθεί ούτε να ψηφίσει, που σε κάποιους ανθρώπους από αυτούς, στην πλειοψηφία τους, έδινε λύσεις.

Άρα, κύριε Αθανασίου, καλό θα είναι όταν σας μιλάει κάποιος να έχετε και τις γνώσεις να αξιολογήσατε πώς γίνονται αυτά τα πράγματα.

**ΚΩΝΣΤΑΝΤΙΝΟΣ ΑΘΑΝΑΣΙΟΥ (Εκπρόσωπος της Συντονιστικής Επιτροπής το Οικισμού «Προβάλινθος»):** Δεκτό, αλλά σας είπα ότι έχω τακτοποιήσει εγώ το σπίτι μου και μου είπατε να ξεκινήσω διαδικασίες.

**ΧΡΗΣΤΟΣ ΣΠΙΡΤΖΗΣ:** Ναι, εάν είχατε άδεια να ξεκινήσετε.

**ΚΩΝΣΤΑΝΤΙΝΟΣ ΑΘΑΝΑΣΙΟΥ (Εκπρόσωπος της Συντονιστικής Επιτροπής το Οικισμού «Προβάλινθος»):** Ξεκίνησα, αλλά δεν μπορώ να βγάλω άδεια.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καταλάβαμε όλοι.

**ΧΡΗΣΤΟΣ ΣΠΙΡΤΖΗΣ:** Αυτό που δεν καταλάβαμε, κύριε Πρόεδρε, είναι ότι αυτοί είναι οι οικισμοί, που χτίστηκαν με την ανοχή συγκεκριμένων κυβερνήσεων μέσα σε δασικά.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ναι, ναι.

**ΧΡΗΣΤΟΣ ΣΠΙΡΤΖΗΣ:** Ναι, ναι. Όχι, όχι.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Να μην το σχολιάσω αυτό, πάμε παρακάτω.

**ΝΙΚΟΣ ΖΑΧΑΡΙΑΣ (Εκπρόσωπος της Επιτροπής Πληγέντων της περιοχής Κόκκινο Λιμανάκι):** Μια σύντομη απάντηση στο ερώτημα του κ. Σπίρτζη, σχετικά με την εφαρμογή του νόμου του 1979. Ο νόμος αυτός, στο άρθρο 1, καθορίζει ότι για την αποκατάσταση των ζημιών των κτιρίων, που έχουν πληγεί από θεομηνίες της εποχής εκείνης, περιλαμβάνεται η ανακατασκευή των μη επιδεκτικών κατασκευής κτιρίων ή η επισκευή έως και ενίσχυση της αποκατάστασης του φέροντος οργανισμού, ως και λοιπών δομικών στοιχείων και εγκαταστάσεων που έχουν υποστεί βλάβη από τη θεομηνία.

Αυτές, λοιπόν, οι διατάξεις διαχρονικά έχουν εφαρμοσθεί στους σεισμούς του 1981 και του 1999. Μάλιστα στο ίδιο νομοθέτημα, όπως αυτό ισχύει σήμερα, περιλαμβάνονται διατάξεις οι οποίες προβλέπουν ότι στην περίπτωση των καμένων σπιτιών σε ρυμοτομούμενα ή κοινόχρηστα τμήματα εγκεκριμένου σχεδίου προβλέπεται συνολική αποζημίωση του ιδιοκτήτη, ώστε να πάει να κτίσει κάπου αλλού. Με τις ίδιες διατάξεις προβλέπεται κρατική επιχορήγηση από τη φάση της άδειας έως τη φάση της αποπεράτωσης της κατασκευής με εμπροσθοβαρή καταβολή των αντίστοιχων χρημάτων και ελέγχους σε κάθε διαδικασία. Δεν υπάρχει περιορισμός δασικής μορφής.

Αυτό το λέμε, γιατί ο οποιοσδήποτε χαρακτήρας, που καθιερώθηκε μετά τη φωτιά στο Μάτι, με τους χάρτες που έχουν αναρτηθεί μετά, δεν ίσχυε στην εποχή της φωτιάς, δεν υπήρχαν τελεσίδικοι χαρακτηρισμοί τότε. Δεν μπορεί να κρίνεται η άδεια επισκευής, ανακατασκευής ενός σπιτιού με μεταγενέστερες πράξεις, οι οποίες το ορίζουν σαν δασικό, γιατί αυτό κατά την άποψή μας αποτελεί τιμωρία της πολιτείας προς τα θύματα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Φράγκος.

**ΠΕΤΡΟΣ ΦΡΑΓΚΟΣ (Εκπρόσωπος της Επιτροπής Πληγέντων της περιοχής Κόκκινο Λιμανάκι):** Το δεύτερο σκέλος, κύριε Πρόεδρε, τι είναι το τι ακριβώς συνέβη και πού έφτασε το έγγραφο αυτό που επικαλέστηκα. Αυτό έχει αριθμό πρωτοκόλλου 8045 από το δήμο Ραφήνας, έχει μεσολαβήσει συνάντηση με τον τότε Αναπληρωτή Υπουργό, τον κ. Φάμελλο, όπου του έχουμε αναδείξει τα εξόφθαλμα λάθη του αναρτηθέντα δασικού χάρτη.

Είναι τόσο εξόφθαλμα, που «βγάζουν πραγματικά μάτι» η Λεωφόρους Μαραθώνος είναι δασική, τμήματα στο Κόκκινο Λιμανάκι, τα οποία είναι υπό ένταξη, ήταν στο ιώδες περίγραμμα. Επίσης,η έκταση στο Κόκκινο Λιμανάκι από τη θάλασσα μέχρι τη Λεωφόρο Μαραθώνος είναι κλήροι της αγροτικής νομοθεσίας, όπου το ελληνικό δημόσιο, βάσει του έγγραφο του Υπουργείου Γεωργίας δεν μπορεί να προβάλλει δικαιώματα κυριότητας και τα συμβόλαιά μας είναι έγκυρα και ισχυρά.

Επίσης, η περιοχή μας υπάγεται στο Κτηματολόγιο και εδώ δεν μπορούμε να έχουμε δύο φάσεις, δηλαδή η μία υπηρεσία να βάλει κατά της άλλης υπηρεσίας. Είναι ξεκάθαρο αυτό που λέμε. Το έγγραφο το έχω στα χέρια μου, αποφάσισαν κοινές χρήσεις, από τις 11/5 είχε πάει στο ΥΠΕΝ, το είχε στείλει ο δήμαρχος Ραφήνας, που σημαίνει ότι οι ενέργειες αυτές δεν έγιναν, ενώ θα έπρεπε να γίνουν. Δεν πειράζει, θα τις κάνουμε τώρα με τον κ. Οικονόμου, με τον κ. Μπακογιάννη και τον κ. Αραβώση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Τσίρκας.

**ΣΤΕΡΓΙΟΣ ΤΣΙΡΚΑΣ (Δήμαρχος Μαραθώνα):** Όπως είπα και στην αρχή είμαστε η πληγείσα περιοχή, η οικιστική εκτός σχεδίου περιοχή, που είναι η πιο πυκνοδομημένη εκτός σχεδίου περιοχή στην Ελλάδα και αφορά περίπου 2.500 στρέμματα. Κύριε Υπουργέ, τουλάχιστον τον τελευταίο χρόνο, όντως ήρθατε πάρα πολλές φορές, είναι μια περιοχή που οικοδομήθηκε, το μεν Μάτι από το 1932, οι δε άλλες περιοχές, «Αμπελούπολη» «Προβάλινθος» από τη δεκαετία του ΄50.

Μάλιστα, ο «Προβάλινθος», όπως έχετε δει, και με το σχέδιο Δοξιάδη. Εκεί μέσα - και μου έκανε εντύπωση που δεν αναφέρεται στην συνέχεια - δεν είναι αυθαίρετα. Οι περισσότεροι έχουν χτίσει είτε άδειες λυομένων, που είναι νόμιμες, έχουν κηρυχθεί από το Σ.τ.Ε. νόμιμες άδειες, αλλά διαιωνίζεται το πρόβλημα, αυτό που υπάρχει τόσα χρόνια με τη γραφειοκρατία και το δασαρχείο. Όλα καταλήγουν εκεί. Σήμερα που μιλάμε, έχουν αναρτηθεί οι δασικοί χάρτες για την περιοχή, από πέρυσι τον Οκτώβριο, αλλά έχουν εξαιρεθεί η περιοχή μας, επειδή είναι υπό ένταξη στο σχέδιο, βάσει του άρθρου23 του ν.3889. Επίσημα, ουσιαστικά δεν ξέρουμε το υπόβαθρο, τι είναι από κάτω, αν είναι δασικό ή όχι.

Είπατε τώρα κ. Σπίρτζη, πως απαλλάσσεται ένας ο οποίος έχει άδεια οικοδομής προ του 1975 είτε λυομένου είτε νόμιμη και ο γείτονάς του δεν έχει. Τον έναν τον γλιτώνουμε, τον σώζουμε και τον άλλο άστον να πάει. Αυτό δεν είναι μια αδικία σε μια περιοχή που οικιστικά έχει διαμορφωθεί με πράξεις της διοίκησης; Δηλαδή, πράξεις της διοίκησης είναι μόνο η άδεια οικοδομής; Δεν είναι η συναίνεση του Υπουργείου Γεωργίας, δεν είναι τα δίκτυα της Δ.Ε.Η., του ΟΤΕ που ήταν τότε δημόσια, γιατί; Τουλάχιστον αυτό που εγώ αντιλήφθηκα σε όλη αυτήν τη συζήτηση - και μπράβο σας, γιατί ήταν η πρώτη φορά που έγινε τόσο μεγάλη συζήτηση - είναι ότι δεν υπήρχε συντονιστικό όργανο όλο αυτό το χρόνο και από την πλευρά του δήμου μας δεν υπήρχε. Χρειάζεται ένα συντονιστικό όργανο. Θέλω να πιστεύω, ότι αυτή η ΑΜΚΕ θα διατελέσει αυτό το ρόλο, ώστε να λυθούν πάρα πολλά προβλήματα που έχουν διαμορφωθεί. Η πρώτη άδεια για κόκκινο σπίτι στο Μάτι δεν έχει βγει ακόμη. Επρόκειτο να βγει προχθές, τον τελευταίο μήνα, μετά από ένα χρόνο.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Σταμούλης.

**ΓΡΗΓΟΡΗΣ ΣΤΑΜΟΥΛΗ (Δήμαρχος Μεγαρέων):** Πολύ σύντομα θα σας πω τι έχει γίνει μέχρι τώρα στο δήμο. Έχουν δοθεί ήδη σε όλους τους πολίτες τα επιδόματα, οι επιχορηγήσεις και οι αποζημιώσεις. Αυτές τις μέρες θα μοιράσουμε και 200.000 οικονομική ενίσχυση, που μας έδωσε η ΚΕΔΕ. Από το ειδικό ταμείο που αναφέρατε προηγουμένως, δεν έχουμε πάρει τίποτε. Υπάρχουν εργολαβίες με συμβάσεις από το Υπουργείο Υποδομών, οι οποίες εκτελούν τα αντιπλημμυρικά έργα στο όρος Γεράνια. Υπήρχαν συμβάσεις, επίσης από το Υπουργείο Υποδομών για απομάκρυνση του ελενίτ από τις κατεστραμμένες οικίες. Έχει σταματήσει, αλλά πρέπει να συνεχιστεί. Υπήρχε εργολαβία για απομάκρυνση των μπαζών, που επίσης έχει σταματήσει και πρέπει να συνεχισθεί. Έχουμε μια προγραμματική σύμβαση με το Υπουργείο Υποδομών 6 εκατ. 850 χιλιάδες. Αυτές τις μέρες τελειώνει η μελέτη για να προχωρήσουμε στα περαιτέρω.

Το μεγάλο πρόβλημα είναι, ότι τα κατεστραμμένα σπίτια περίπου στο 80% έχουν χαρακτηρισθεί ΔΑ, είναι δασική περιοχή δηλαδή και αυτό είναι το τεράστιο πρόβλημα και εκεί είναι οι πολύ μεγάλες καθυστερήσεις. Από τις 150 περίπου άδειες που έχουν υποβληθεί για επισκευές, έχουν εγκριθεί 50. Χρειάζεται μια επιτάχυνση των διαδικασιών και κυρίως ένα ξεμπλοκάρισμα από τη διεύθυνση των δασών, από τα δασαρχεία που δημιουργούν τις μεγάλες καθυστερήσεις και να δοθεί μια λύση σε αυτά τα κατεστραμμένα σπίτια, που έχουν δημιουργηθεί με κάποιες προϋποθέσεις, πιθανόν με άδειες, με αποφάσεις περί διατηρητέου κ.λπ.. Πρέπει να δοθεί μια λύση, να ληφθεί μια απόφαση τι θα κάνουν, γιατί παραμένουν μισογκρεμισμένα και δεν ξέρουν αν θα βγάλουν άδεια ή όχι.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Το λόγο έχει ο κ. Γκιώνης.

**ΓΕΩΡΓΙΟΣ ΓΚΙΩΝΗΣ (Δήμαρχος Λουτρακίου – Περαχώρας – Αγ. Θεοδώρων):** Εφόσον βγει μια καινούργια απόφαση για να μπορέσει να στηριχτεί και ο Δήμος Μεγαρέων, εμείς λόγω του ότι είμαστε δίπλα, θέλουμε και εμείς την στήριξη της κυβέρνησης. Έχουμε πάρει ορισμένα χρήματα. Δεν θέλω να αναλύσω τι έχουμε πάρει και το τι κάνουμε, απλούστατα θέλουμε τη βοήθειά σας. Χρειαζόμαστε αρκετή βοήθεια πλέον σε όλο το δασικό αυτό κομμάτι της ζημιάς που είχαμε. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Στο σημείο αυτό θέλω να ευχαριστήσω τους εκπροσώπους όλων των φορέων που μπήκαν στον κόπο να έρθουν σε αυτήν την πολύωρη συνεδρίαση και να συζητήσουμε ανοίγοντας το θέμα περισσότερο από όσο επιτρέπει η νομοθετική πρωτοβουλία της κυβέρνησης, θέτοντας όλοι, ο καθένας βέβαια από την μεριά του, υπαρκτά προβλήματα που υπάρχουν στις διάφορες περιοχές. Μην αμφιβάλετε, ανεξάρτητα αν είναι στην νομοθετική πρωτοβουλία ή όχι, η παρουσίαση αυτών των θεμάτων γενικότερα βοηθάει γιατί έχουμε το μέλλον μπροστά μας, κάποια που σήμερα δεν μπορούμε να εντάξουμε, το επόμενο διάστημα να μπορέσουμε να τα ιεραρχήσουμε και να δώσουμε λύσεις. Πολλά, όπως γνωρίζουμε, χρονίζουν και εν πάση περιπτώσει νομίζω ότι έφτασε η στιγμή να συνεννοηθούμε σε αυτό που λέω εγώ, αυτονόητα, για να δώσουμε λύση.

Ευχαριστώ όλους.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βλάχος Γεώργιος, Λιάκος Ευάγγελος, Καρασμάνης Γεώργιος, Κεφαλογιάννη Όλγα, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος – Εμμανουήλ, Οικονόμου Ιωάννης, Παπαδόπουλος Μιχαήλ, Ακτύπης Διονύσιος, Χατζηβασιλείου Αναστάσιος, Σούκουλη-Βιλιάλη Μαρία-Ελένη (Μαριλένα), Ταγαράς Νικόλαος, Φόρτωμας Φίλιππος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Μαμουλάκης Χαράλαμπος, Σκουρολιάκος Παναγιώτης, Σπίρτζης Χρήστος, Φάμελλος Σωκράτης, Πουλάς Ανδρέας, Αβδελάς Απόστολος, Αρσένης Κρίτων-Ηλίας και Λογιάδης Γεώργιος.

Τέλος και περί ώρα 17.45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**